
Cuvioasa Olimpiada: Scrisoarea I 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

Stăpânei mele, preavenerabilei şi preaiubitoarei de Dumnezeu diaconiţei Olimpiada, Ioan 
episcopul, în Domnul salutare. 

1 .a. Cu cât mai mult se întind asupra mea încercările, cu atât mai mult îmi creşte mângâierea şi 
am mai bune nădejdi de viitor. Acum toate se scurg mulţumitor şi cu vânt prielnic. Cine a văzut? 
Cine a auzit? Sunt stânci ascunse sub apă, stânci pline de primejdie, vârtejuri de apă şi furtuni mă 
lovesc cu putere; e noapte fără lună, întuneric adânc, prăpăstii şi stânci; călătoresc, e drept, pe o 
astfel de mare, dar nu mă simt mai rău decât cei ce se clatină în port. 

b. La acestea, dar, gândeşte-te şi tu, Doamna mea prea iubitoare de Dumnezeu! Ridică-te 
deasupra tulburărilor şi furtunilor acestora şi învredniceşte-mă cu veşti despre sănătatea ta. Eu 
sunt sănătos şi vesel. Trupul mi s-a mai înzdrăvenit; respir aer curat, iar ostaşii, care mă însoţesc, 
sunt atât de îndatoritori, că nu mă lasă să mă folosesc de slugile mele; fac ei treburile lor. 
Dragostea ce mi-o poartă îi îndeamnă la asta. Pretutindeni sunt însoţit de oameni; şi fiecare din 
aceştia îi fericeşte pe cei ce mă slujesc. 

c. Un singur lucru mă întristează: nu sunt încredinţat că eşti şi tu sănătoasă. Dă-mi ştiri de 
sănătatea ta, ca să mă bucur şi de asta şi să-i aduc multe mulţumiri domnului Pergamie, prea 
iubitul meu fiu. De vrei să-mi scrii, foloseşte-1 pe el pentru aceasta; e un prieten sincer, devotat 
mie şi cu foarte mult respect pentru evlavia şi bună-cuviinţa ta. 

1 Scrisă din Niceea, iunie 404 [= XI, PG 52]. 



Cuvioasa Olimpiada: Scrisoarea II 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

La. Alungă şi teama pe care o ai cu privire la călătoria mea! Aşa precum îţi scriam mai înainte, 
trupul mi-e sănătos şi a căpătat tot mai multă vigoare; aerul îmi face bine, iar cei ce mă conduc 
îşi dau toată silinţa, ca mai mult decât vreau, să mă simt bine; şi ei fac asta. Iţi scriu scrisoarea 
aceasta în trei iulie, la plecarea din Niceea. 

b. Scrie-mi des de sănătatea ta. Iţi va sluji pentru asta domnul Pergamie, în care am mare 
încredere. Nu-mi da ştiri numai de sănătatea ta, ci vesteşte-mă şi dacă s-a risipit norul tristeţii 
tale. Dacă voi afla lucrul acesta din scrisorile tale, îţi voi scrie mai des, pentru că voi fi eu în 
câştig cu cele ce-ţi scriu. Deci, dacă doreşti să te bucuri de scrisori mai des, arată-mi că ai un 
câştig de pe urma desimii scrisorilor şi vei vedea că vei primi multe scrisori. 

c. Acum m-am întristat tare, că n-am primit de la tine nici o scrisoare, cu toate că au venit aici 
mulţi care puteau să-mi aducă scrisori. 

* Scrisă din Niceea, 3 iulie 404 [= X, PG 52]. 

Cuvioasa Olimpiada: Scrisoarea III 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 



1 .a. Când văd mulţimea de bărbaţi şi de femei că umplu drumurile, popasurile şi oraşele pe unde 
trec, când îi văd că se uită la mine cu lacrimi în ochi, înţeleg cele ce se petrec în sufletul tău. 
Dacă aceştia, care mă văd acum pentru întâia oară, sunt atât de zdrobiţi de tristeţe, că nici n-o pot 
îndura uşor, ci când îi rog dau drumul la izvoare şi mai fierbinţi de lacrimi, îi îmbărbătez şi-i 
sfătuiesc, e vădit că furtuna din sufletul tău e mult mai puternică. Dar cu cât furtuna e mai 
puternică, apoi cu atât şi răsplata e mai mare, dacă înduri furtuna cu mulţumită şi cu bărbăţia 
cuvenită, precum o şi înduri. Un căpitan de corabie răstoarnă corabia dacă ridică peste măsură 
pânzele când bate vânt puternic, dar dacă le întinde cu măsură şi cum se cuvine, călătoreşte în 
deplină siguranţă. 

b. Cunoscând acestea, Doamna mea prea iubitoare de Dumnezeu, nu te lăsa doborâtă de tirania 
tristeţii, ci stăpâneşte cu judecata ta furtuna supărării. Poţi să-o faci, pentru că nu-i mai mare 
furtună decât măiestria ta. Trimite-mi scrisori care să-mi dea această veste, pentru ca aici, între 
străini, să mă umplu de multă bucurie, aflând că ai îndurat tristeţea aceasta cu înţelegerea şi 
filozofia cuvenită. Scrisoarea aceasta ţi-o scriu când am ajuns aproape de Cezareea. 

* Scrisă la sosirea în Cezareea, la sfârşitul lui iulie 404 [= IX, PG 52]. 

Cuvioasa Olimpiada: Scrisoarea IV 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

1 .a. Am scăpat de boala căpătată pe drum şi ale cărei urme le-am adus în Cezareea. Acum sunt 
deplin sănătos şi-ti scriu chiar din Cezareea, unde mă bucur de multă îngrijire; am doctori buni şi 
renumiţi, care mă îngrijesc nu numai cu ştiinţa lor, dar mai ales cu simpatia şi dragostea lor. Unul 
dintre cei doi doctori, care mă îngrijesc, mi-a făgăduit chiar să meargă cu mine; aceeaşi 
făgăduinţă mi-au făcut-o şi alţi mulţi dregători. 

b. Eu ţi-am scris adeseori cum mă aflu, tu, aşa cum te-am învinuit şi mai-nainte, îmi scrii rar. Şi 
ca să ştii că faci asta din pricina trândăviei tale şi nu din pricină că n-ai prin cine-mi trimite 
scrisori, află că fratele fericitului episcop Maxim, pe care l-am întâlnit acum două zile şi l-am 
întrebat de vreo scrisoare de a tine, mi-a răspuns că nimeni n-a vrut să-mi dea; nici preotul Tigris 
nu i-a dat vreo scrisoare pentru mine, cu toate că i-a cerut. Te rog ţine-1 de rău pentru asta, pe 
prietenul meu sincer şi drag, ca şi pe toţi ceilalţi care sunt cu episcopul Chiriac. Schimbarea 
locului meu de surghiun nu-1 supără nici pe el, nici pe altcineva. Primesc această binefacere. 



Poate că au voit, dar n-au putut. Slavă lui Dumnezeu pentru toate. N-am să încetez să spun asta 
totdeauna pentru toate cele ce mi se întâmplă. Fie aşa! Dar ca să-mi scrie, n-au putut? 

c. Multe mulţumiri doamnelor mele, surorile prea cinstitului meu domn, episcopul Pergamie, 
pentru mare grijă ce mi-au arătat. Ele l-au făcut pe duce, ginerele lui, să mă iubească atâta încât 
să dorească şi el să vină să mă vadă. 

d. Iar tu dă-mi ştiri dese despre sănătatea ta şi a celor care mă iubesc. De mine fii fără grijă. Până 
astăzi sunt sănătos, mulţumit şi mă bucur de multă tihnă. Doresc să aflu dacă au fost puşi în 
libertate prietenii episcopului Chiriac. Nimeni nu mi-a dat vreo ştire precisă. Măcar despre asta 
dă-mi de ştire. Spune-i episcopului Chiriac că din pricina supărărilor şi necazurilor mele n-am 
putut să-i scriu. 

4 Scrisă în Cezareea, august 404 [= XII, PG 52]. 

Cuvioasa Olimpiada: Scrisoarea V 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

1 .a. Nu trebuia, deci, să scap, nici după plecarea din oraş, de cei ce-mi zdrobesc inima. Toţi care 
m-au întâlnit pe drum, unii din răsărit, alţii din Armenia, iar alţii din altă parte a lumii, au vărsat 
râuri de lacrimi când m-au văzut. Tot drumul am fost însoţit de planşete şi jale. Spun asta ca să 
afli că sunt mulţi care jelesc împreună cu tine. Iar asta nu-i puţin lucru pentru mângâierea ta. 
Dacă lipsa de oameni, care să sufere cu cei ce suferă, o numeşte profetul grea şi de neîndurat, 
spunând: „Şi am aşteptat pe cel ce s-ar mâhni împreună cu mine şi nu era şi pe cel ce m-ar 
mângâia şi nu l-am aflat"6. Apoi negreşit capeţi multă mângâiere când ştii că toată lumea ia parte 
la tristeţea ta. Iar de cauţi şi o altă mângâiere, află că, după ce am suferit atâtea şi atâtea necazuri, 
sunt sănătos, o duc bine şi sunt tare liniştit. Depăn în mine suferinţele mele felurite şi 
neîntrerupte, necazurile mele şi duşmăniile şi mă bucur necontenit de amintirea lor. 

b. Gândeşte şi tu aşa, risipeşte negura tristeţii şi scrie-mi des de sănătatea ta. 

Acum am primit o scrisoare de la prea doritul meu domn Arabie şi m-am mirat că nu mi-ai scris 
şi tu, când ştiu că soţia lui este bună prietenă cu tine. 



Gândeşte-te apoi şi la aceea că toate cele ale vieţii acesteia şi cele vesele şi cele triste, trec. Da, 
uşa e strâmtă7 şi calea îngustă8, dar e cale! Aminteşte-ţi de cuvintele pe care ţi le-am grăit 
adeseori: Da, uşa e largă şi calea lată, dar şi ea e cale! 

Dezleagă- te de pământ, dar mai bine spus, de lanţul trupului! Ridică-te pe aripa filozofiei şi nu te 
lăsa acoperită de umbră şi de fum! Că aşa sunt cele lumeşti. Iar când vezi pe cei ce mi-au făcut 
atâtea nedreptăţi că sunt stăpâni pe oraşe, că se bucură de onoruri şi sunt însoţiţi de strajă, spune 
cuvintele acestea: „Largă e uşa şi lată e calea ce duce la pieire"9 şi plânge-i şi jeleşte-i pentru 
asta mai mult pe ei. Că omul care face aici pe pământ rău şi se bucură de onoruri în loc să fie 
pedepsit, pleacă de pe lumea aceasta având onorurile încărcătură prea mare de pedeapsă. Pentru 
asta se pârjolea cumplit şi bogatul cel nemilostiv 10; nu era pedepsit numai din pricina cruzimii 
arătate lui Lazăr, ci şi din pricina traiului bun pe care-1 ducea în timp ce era atât de crud şi din 
pricină că nici fericirea lui nu 1-a făcut bun. 

c. Astfel de cuvinte şi altele asemenea - pe care nu încetez de a ţi le aminti - spuneţi-le în sine, 
Doamna mea preaiubitoare de Dumnezeu, şi aruncă această grea povară de tristeţe. Vesteşte-mă 
că ai făcut asta, pentru ca, aşa cum ţi-am scris şi mai înainte, aflând că-ţi sunt spre mângâiere 
scrisorile mele, să mă folosesc mai des de acest leac. 

5 Scrisă în august 404, în drum spre Cucuz [= VIII, PG 52]. 

6 Psalm 68, 24. 

7 Matei 7, 4. 

8 Matei 7, 13. 

9 Matei 7, 13. 
10Lucal6,23-24. 

Cuvioasa Olimpiada: Scrisoarea VI 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

1 .a. în sfârşit am răsuflat, ajungând în Cucuz, de unde îţi şi scriu, în sfârşit mi-s ochii limpezi 
după fumul şi feluriţii nori de necazuri ce m-au lovit pe drum. Acum după ce au trecut 
necazurile, pot spune evlaviei tale acestea. Când eram în necazuri nu voiam s-o fac, ca să nu te 
întristez. Mai bine de treizeci de zile m-am luptat cu friguri groaznice; şi aşa bolnav am făcut 
această cale lungă şi anevoioasă, suferind şi de dureri cumplite de stomac. Gândeşte-te la cele 
îndurate pe cale! Să n-ai doctori, să n-ai băi, să n-ai cele de trebuinţă şi nici vreo altă înlesnire; să 



fii stăpânit mereu de frica atacurilor isaurilor şi a altor necazuri pe care le naşte greutate unei 
călătorii: grijile, supărările, lipsa celor care să-ţi dea o mână de ajutor. Dar acum toate acestea s- 
au terminat. 

b. Ajuns în Cucuz am scăpat de boală şi de toate urmările ei, sunt deplin sănătos şi am scăpat de 
frica isaurilor; sunt aici mulţi ostaşi şi le ţin piept cu străşnicie. Am din belşug tot ce-mi trebuie şi 
toţi mă primesc cu toată buna-cuviinţă, deşi locul este tare pustiu. S-a întâmplat ca domnul 
Dioscor să fie aici şi a trimis pe slugă ca să mă roage să nu stau în altă casă decât a lui. Asta au 
făcut-o şi alţii mulţi. Dar am socotit să-1 prefer pe el altora şi am tras la el. îmi pune totul la 
dispoziţie; ba adesea mă împotrivesc lui din pricina marii ospitalităţi şi belşugului pe care vrea să 
mi-1 dea. Pentru mine s-a mutat şi stă la ţară ca să mă servească în orice chip; mi-a pregătit casa 
pentru iarnă şi în acest scop a făcut tot ce i-a stat în putinţă. N-a lăsat nimic deoparte ca să mă 
simt bine. Vin apoi la mine adeseori şi alţi mulţi admiratori şi iconomi trimişi de stăpânii lor prin 
ordine scrise, gata să-mi pună la îndemână toate înlesnirile. 

c. Ţi-am spus toate acestea; de unele, de cele de mai înainte m-am plâns; ţi- am spus şi de cele 
bune, ca să nu mă scoată cineva de aici cu uşurinţă. Dacă unii vor să-mi facă un bine, apoi să mă 
lase să stau acolo unde vreau şi să nu-mi dea un loc pe care-1 vor ei. Mulţumeşte-le pentru asta! 
Iar dacă e vorba să mă ridice de aici şi să mă trimită în alt loc, să călătoresc iarăşi, să fac alt 
drum, apoi asta e pentru mine lucru îngrozitor. Mai întâi, mi-i groază să nu fiu trimis într-un loc 
mai îndepărtat şi mai sălbatic decât acesta; apoi mai mult mă îngrozeşte călătoria decât 
surghiunul. Greutăţile călătoriei m-au coborât chiar până la porţile morţii. Acum locuiesc în 
Cucuz; şederea în linişte de aici mă întremează; tihna de aici îmi alină suferinţele îndurate atâta 
amar de vreme şi-mi vindecă oasele zdrobite şi trupul chinuit. 

d. In aceeaşi zi în care am sosit eu, a venit aici şi doamna Sabiniana diaconiţa, zdrobită de 
călătorie şi obosită, pentru că este la o vârstă când e greu să te mişti; totuşi râvna a întinerit-o şi 
nu suferă deloc durerile. A spus că e gata să meargă şi în Sciţia, pentru că se răspândise zvonul că 
am să fiu surghiunit acolo. Este gata, după cum spune, să nu se mai întoarcă acasă, ci să 
locuiască acolo unde sunt eu. Oamenii Bisericii au primit-o cu dragoste şi râvnă mare. Era aici, 
mai-nainte, şi prea bine credinciosul preot, domnul Constanţie. îmi scrisese rugându-mă să-1 
îngădui să vină aici; că, după cum spunea, fără învoirea mea, cu toată dorinţa lui cea mare, n-ar fi 
îndrăznit să vină şi că nici nu poate rămâne aici; trebuie să se ascundă şi să stea tăinuiţi; atât de 
multe primejdii îl pândesc, după cum spune. 

e. In privinţa locului meu de surghiun te rog să nu faci altfel, decât cum ţi-am spus. Dacă se fac 
iarăşi încercări, să mă trimită în alt loc, tu să nu spui nimic; dar, după iscusinţa ta, caută să afli 
unde vor să mă trimită; că poţi. De afli că e vorba de vreun oraş apropiat, de pe lângă mare, sau 
în Cizic, sau aproape de Nicomidia, acceptă. Dar dacă e vorba de un loc mai îndepărtat decât 
acesta sau tot atât de departe, nu accepta. Că mi-ar fi foarte greu şi neplăcut. Deocamdată aici mă 
bucur de multă tihnă; în două zile am scăpat de toate oboselile călătoriei. 

11 Scrisă la sosirea în Cucuz, septembrie 404 [= XIII, PG 52]. 



Cuvioasa Olimpiada: Scrisoarea VII 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

l.a. Haide să uşurez durerea tristeţii tale şi să risipesc gândurile care au adunat norul acesta! ce-ti 
stânge inima, ce te întristează şi ce te chinuie? Te întristezi că furtuna care loveşte Bisericile este 
sălbatică, că întunecă totul, că noaptea este fără lună, că a stăvilit totul, că se înalţă zi de zi, că dă 
naştere la cumplite naufragii şi că prăpădul lumii creşte? Ştiu şi eu, nimeni nu e de altă părere. 
Iar dacă vrei, îţi voi zugrăvi şi tabloul celor petrecute, ca să-ţi fac şi mai clară tragedia. Vedem o 
mare care şi-a deszăvorât adâncul; unii corăbieri plutesc morţi pe ape, iar alţii sunt gata să se 
înece; scândurile corăbiilor sunt desfăcute; pânzele rupte; catargele sfărâmate, vâslele lipsite de 
mâinile vâslaşilor; cârmacii, în loc să stea la cârmă, stau pe aşternuturi cu mâinile încrucişate pe 
genunchi; neputincioşi în faţa împrejurărilor, suspină, strigă, varsă lacrimi, se vaită; nu văd nici 
cerul, nici marea; peste tot întuneric adânc, de nepătruns, că nu pot vedea nici pe cei de lângă ei; 
mugetul valurilor e mare, iar fiarele mării se năpustesc din toate părţile asupra celor ce plutesc. 
Dar mai bine spus, până când am să urmăresc lucruri ce nu le pot atinge? Orice imagine aş căuta 
relelor de faţă, cuvântul pleacă biruit. 

b. Dar cu toate că văd acestea nu-mi pierd bunele nădejdi, pentru că mă gândesc la Cel de 
cârmuieşte acest univers. Acesta n-are nevoie de arta cârmaciului ca să biruie furtuna; El cu un 
semn potoleşte tulburarea. Dar nu potoleşte răul de la început, nici îndată ce s-a ivit - aşa e 
obiceiul Lui - ci când a crescut, când a ajuns la sfârşit, când deznădejdea a cuprins pe cei mai 
mulţi; atunci face minunea, arătându-Şi şi propria-I putere şi deprinzând cu răbdare pe cei ce au 
îndurat răul. 

c. Nu-ţi pierde, dar, Olimpiado, nădejdea! Numai un singur lucru este înfricoşător, Olimpiado, 
numai de o singură tulburare trebuie să ne temem: de păcat! Şi n-am să încetez să-ţi spun mereu 
acest cuvânt. Basme sunt toate celelalte, chiar de mi-ai vorbi de duşmănie, de ură, de viclenie, de 
calomnie, de ocară, de grăire de rău, de confiscare de averi, de surghiun, de ascuţitul săbiei, de 
un ocean de rele, de războiul întregii lumi! Oricum ar fi acestea, sunt vremelnice şi pieritoare; se 
petrec într-un trup muritor şi nu vatămă deloc sufletul care priveghează. De aceea şi fericitul 
Pavel, vrând să arate că sunt o nimica şi cele bune şi cele rele din viaţa aceasta, a arătat totul 
printr-un cuvânt, spunând: „Cele ce se văd sunt trecătoare"13. Pentru ce te temi de cele 



trecătoare, când ele curg ca apa unui râu? Aşa sunt cele de aici, fie bune, fie rele! Iar un alt profet 
a asemuit toată fericirea omenească, nu cu iarba, ci cu altceva mai trecător, cu floarea ierbii. Şi n- 
a vorbit numai de o parte a fericirii, numai de bogăţie de pildă, sau numai de petreceri sau numai 
de putere, sau numai de onoruri, ci, printr-un singur cuvânt, prin slavă, cuprinzând tot ce pare 
strălucitor în viaţa omenească, a adăugat aceste cuvinte la imaginea ierbii: „Toată slava omului 
ca floarea ierbii" 14 

2. a. Spui că viaţa plină de necazuri şi nenorociri e cumplită şi împovărătoare? Dar iat-o asemuită 
şi pe aceasta cu o altă imagine! Aşa că, dispreţuieşte şi viaţa plină de necazuri şi nenorociri! 
Profetul a asemuit ocările, insultele, hulele şi batjocurile ce ni le aduc duşmanii, ca şi uneltirile 
lor, cu o haină învechită şi cu lâna mâncată de molii:„De mustrarea oamenilor nu vă temeţi şi de 
hula lor nu vă lăsaţi biruiţi, căci ca o haină se vor învechi şi ca lâna mâncată de molii"15. 

b. Deci, nimic din cele ce se întâmplă în viaţă să nu te tulbure! încetează de a ruga pe cutare sau 
pe cutare; lasă umbrele să treacă - umbră doar e ajutorul omenesc - şi roagă necontenit pe Iisus, 
Căruia-i slujeşti, să facă un semn numai; şi toate se vor limpezi într-o clipită. Iar dacă L-ai rugat 
şi nu ţi s-a împlinit ruga, află că aşa a rânduit Dumnezeu; nu pune capăt de la început relelor - 
voi repeta cuvântul spus mai înainte - ci când răul a crescut, când s-a mărit, când duşmanilor 
noştri nu le-a mai rămas aproape rău de săvârşit, atunci dintr-o dată Dumnezeu preface totul în 
linişte şi dă dezlegări neaşteptate lucrurilor. Da, Dumnezeu poate să dea nu numai atâtea bunătăţi 
câte aşteptăm şi nădăjduim, ci chiar cu mult mai multe şi nesfârşit de mari. De aceea şi Pavel 
spunea: „Iar Celui ce poate să le facă pe toate mai cu prisos decât cele pe care le cerem sau le 
gândim" 16. 

c. N-ar fi putut oare de la început să împiedice căderea celor trei tineri în încercarea aceea 
grozavă? Dar n-a voit, ca să le adune tinerilor mare câştig. De asta a îngăduit să fie daţi în 
mâinile barbarilor, să se înalţe focul din cuptor la mare înălţime, să se aprindă mânia împăratului 
mai tare decât cuptorul, să li se lege picioarele şi mâinile cu multă străşnicie şi aşa să fie aruncaţi 
în foc. Şi când toţi cei ce priveau pierduseră nădejdea mântuirii lor, atunci, dintr-o dată, mai 
presus de orice nădejde, s-a arătat facerea de minuni a lui Dumnezeu, Marele Meşter, atunci a 
strălucit minunea Lui cu multă măreţie. Focul a fost stins, iar cei legaţi dezlegaţi. Cuptorul a 
ajuns biserică, izvor şi rouă şi mai de preţ decât curţile împărăteşti. Părul capetelor lor a fost mai 
tare decât focul, care înghite totul, care biruie şi fierul şi pietrele, care subjugă orice materie. S-a 
alcătuit acolo un cor armonios, corul acelor sfinţi, care chemau la această cântare minunată şi 
firea cea văzută şi firea nevăzută. Cântau, înălţând imnuri de mulţumire, pentru că au fost legaţi, 
pentru că au fost daţi focului, atât cât depindea de duşmani, pentru că au pierdut ţara, pentru că 
au ajuns robi, pentru că li s-a luat libertatea, pentru că au ajuns fără patrie, fără casă, nişte 
surghiuniţi, pentru că trăiau într-un pământ străin şi barbar. Aşa face un suflet recunoscător. 

d. După ce răutatea duşmanilor a mers până la sfârşit - căci ce puteau încerca după ce-i omorau? 
Şi după ce atleţii au împlinit totul, după ce a fost împletită cununa, după ce au fost adunate 
răsplătirile lor şi nimic nu mai lipsea spre slava lor, atunci relele au luat sfârşit. Iar cel ce a aprins 
cuptorul, cel ce i-a supus pe tineri la o pedeapsă atât de mare, chiar el îi laudă minunat pe sfinţii 
aceia şi ajunge crainicul minunii lui Dumnezeu: a trimis în toată lumea scrisori pline de cuvinte 
de laudă, în care povesteşte cele întâmplate şi ajunge predicator vrednic de credinţă al minunilor 



lui Dumnezeu, făcătorul de minuni. Erau mai presus de bănuială cele scrise de el chiar în ochii 
duşmanilor, pentru că fusese duşmanul şi vrăjmaşul lor. 

3. a. Ai văzut măiestria lui Dumnezeu? Ai văzut înţelepciunea Lui? Ai văzut minunea Lui? Ai 
văzut iubirea Lui de oameni şi purtarea Lui de grijă? Nu te tulbura, dar, nu te nelinişti, ci 
continuă să mulţumeşti mereu lui Dumnezeu pentru toate, să-L slăveşti, să-L rogi, să-I ceri. De se 
năpustesc asupra-ţi mii de tulburări şi mii de necazuri, de vin în faţa ta furtuni, nimic să nu te 
tulbure. Dumnezeu iese întru întâmpinarea noastră chiar când totul ne duce la pieire. Dumnezeu 
poate să scoale şi pe cei căzuţi, poate să întoarcă şi pe cei rătăciţi, poate să îndrepte pe cei ce se 
poticnesc, poate să scape de păcate pe cei se sunt plini de mii şi mii de păcate, poate să facă 
drepţi, poate să dea viaţă celor morţi, poate să facă mai strălucitoare pe cele dărâmate, poate să 
înnoiască pe cele învechite. Dacă aduce la existenţă pe cele ce nu sunt, dacă dăruieşte fiinţa celor 
ce nicicând n-au fiinţa, apoi cu mult mai mult va îndrepta pe cele ce sunt şi-au fost. 

b. Vrei să spui că sunt mulţi cei ce pier, că mulţi sunt cei ce se poticnesc? Adeseori s-au întâmplat 
multe ca acestea, dar mai pe urmă toate au primit cuvenita îndreptare, afară de unii care au rămas 
nevindecaţi şi după schimbarea lucrurilor. Pentru ce te tulburi şi te nelinişteşti, că unul este scos 
afară, iar altul primit? Hristos a fost răstignit, Varava tâlharul a fost eliberat, iar poporul stricat 
striga că trebuie să fie mântuit mai degrabă ucigaşul decât Mântuitorul şi Binefăcătorul. Pe câţi 
crezi că nu i-a dus la o cădere asta atunci? Pe câţi nu i-a pierdut? 

c. Dar mai bine spus, să iau cuvântul meu de sus. N-a trebuit, oare, Acest răstignit să-Şi 
părăsească ţara îndată după naştere, n-a trebuit, oare, să fugă şi să Se mute chiar când era în 
scutece cu întreaga Lui casă într-un pământ străin, ducându-Se într-o ţară barbară atât de 
depărtată? Din pricina naşterii Lui au curs râuri de sânge, au fost ucideri nedrepte şi junghierl. 
Pruncii în fragedă vârstă au fost tăiaţi ca pe câmpul de luptă, ca la război; copii smulşi de la 
pieptul mamelor au fost daţi junghierii, pe când le era laptele încă în gâtlej sabia le-a retezat 
gâtul. Poate fi o grozăvie mai mare ca aceasta? Şi asta a facut-o cel ce căuta să-L omoare; dar 
îndelung răbdătorul Dumnezeu a îngăduit să se săvârşească o grozăvie ca aceasta, a îngăduit să 
curgă atâta sânge; a îngăduit-o, cu toate că putea să-i oprească pentru a-şi arăta printr-o 
înţelepciune negrăită mare Lui îndelungată răbdare. 

d. După ce S-a întors din ţara cea barbară şi S-a făcut mare, război s-a dezlănţuit de pretutindeni 
împotriva lui. Şi mai întâi L-au gelozit şi L-au invidiat ucenicii lui Ioan - deşi Ioan slujea venirii 
lui Hristos - şi spuneau: „Cel ce era cu tine dincolo de Iordan, iată botează şi toţi merg la El"17. 
Cuvintele acestea sunt cuvinte de oameni atinşi de invidie, cuvinte de oameni roşi de patimă. 
Unul din ucenicii lui Ioan, care spusese cuvintele acestea, avusese o neînţelegere cu un iudeu şi 
discutase despre curăţire, punând faţă în faţă un botez cu altul, botezul lui Ioan cu botezul 
săvârşit de ucenicii lui Hristos: „Şi a fost neînţelegere între ucenicii lui Ioan şi un iudeu despre 
curăţire"18. 

e. Dar când a început Hristos să facă minuni, câte calomnii? Unii îl numeau samarinean şi 
îndrăcit, spunând: „Samarinean eşti Tu şi ai demon"19; alţii îl numeau înşelător spunând: 
„Acesta nu este de la Dumnezeu, ci amăgeşte mulţimea"20; alţii îl numeau vrăjitor, spunând: 
„Cu domnul demonilor, cu Beelzebut, scoate pe demoni"21. Şi mereu spuneau asta. îl numeau 
potrivnic lui Dumnezeu, mâncăcios, chefliu, beţiv, prieten cu desfrânatele şi cu stricaţii. „A venit 

- spune El - Fiul Omului mâncând şi bând, şi zic ei: «Iată om mâncăcios şi băutor de vin, prieten 
cu vameşii şi păcătoşii»"22. Când a vorbit cu femeia cea păcătoasă, L-au numit profet mincinos: 
„Dacă ar fi prooroc - spuneau ei - ar şti cine este această femeie care îi vorbeşte"23. In fiecare zi 
îşi ascuţeau dinţii împotriva Lui nu numai iudeii, ci chiar şi cei care păreau să-I fie fraţi nu se 
purtau bine cu El; mai mult, chiar cei din casă cu El au dezlănţuit război împotriva lui. Iată că şi 
casnicii Lui erau stricaţi. Evanghelistul ne spune: „Nici fraţii Lui nu credeau în El"24. 

4. a. Dar pentru că mi-ai vorbit de mulţimea celor ce s-au poticnit şi s-au rătăcit din pricina celor 
întâmplate, îţi spun: Gândeşte-te, câţi ucenici s-au poticnit în timpul răstignirii! Unul L-a 
vândut25, alţii au fugit26, altul s-a lepădat de E127, toţi au plecat şi El singur a fost dus şi pus în 
lanţuri. Gândeşte-te, câţi din cei ce mai înainte îl văzuseră săvârşind minuni, înviind morţi, 
curăţind leproşi, izgonind demoni, înmulţind pâini şi făcând şi celelalte minuni, câţi din aceştia 
nu s-au poticnit în vremea aceea, când L-au văzut singur, dus înlănţuit, înconjurat de nişte ostaşi 
de rând, urmat de preoţi iudei zgomotoşi şi gălăgioşi, când L-au văzut singur prins în mijlocul 
duşmanilor Lui, de faţă cu vânzătorul, bucuros deocamdată de ispravă? Dar când era biciuit? Şi 
era de faţă mulţime nenumărată. Că era sărbătoare mare, care-i adunase pe toţi; drama nelegiuirii 
se petrecea în capitală, în mijlocul zilei. 

b. Gândeşte-te, câţi n-au căzut atunci; câţi nu s-au poticnit, când L-au văzut legat, biciuit, plin de 
sânge, cercetat de căpetenia scaunului de judecată şi nici un ucenic lângă El? Dar când au 
început să curgă peste el aceste felurite, necontenite şi repetate batjocuri? Dar când L-au 
încununat cu spini, când L-au îmbrăcat în hlamidă, când l-au pus în mână trestie, când îi cădeau 
la picioare I se închinau, când îşi băteau joc şi râdeau de El în fel şi chip?28. Gândeşte-te câţi s- 
au poticnit, câţi s-au tulburat, câţi şi-au pierdut liniştea când îl băteau peste obraz şi îi spuneau: 
„Profeţeşte-ne, Hristoase, cine-i cel ce Te-a lovit?"29 Şi L-au dus şi L-au readus de colo-colo, şi 
toată ziua cu asta şi-au pierdut-o; batjocorindu-L, ocărându-L, râzând de El în mijlocul mulţimii 
de iudei. Dar când L-a pălmuit sluga arhiereului30? Dar când au împărţit ostaşii hainele Lui31? 
Dar când L-au urcat pe cruce gol cu spatele plin de lovituri şi L-au răstignit? Nici atunci fiarele 
sălbatice nu s-au potolit; dimpotrivă, s-au sălbăticit mai mult, au mărit grozăvia faptei, şi-au 
înmulţit batjocura. 

c. Unii spuneau: „Cel ce dărâmi templul şi în trei zile îl zideşti"32; alţii ziceau: „Pe alţii a 
mântuit, dar pe Sine nu Se poate mântui"33; iar alţii ziceau: Dacă eşti Fiul lui Dumnezeu 
pogoară- Te de pe cruce şi vom crede în Tine"34. Dar când L-au batjocorit, dându-i să bea dintr- 
un burete fiere şi oţet35? Dar când îl ocărau tâlharii36? De fapta aceea înfricoşătoare şi prea 
nelegiuită, de care am vorbit şi mai înainte, când au spus că tâlharul acela vestit, spărgătorul 
acela, omul care săvârşise nenumărate crime este mai vrednic de liberare decât Hristos, când la 
propunerea judecătorului au pe Varava nu numai cu gândul de a-L răstigni, ci şi cu gândul de a-I 
face numai rău? Socoteau că pot dovedi cu asta că Hristos este mai rău decât tâlharul, că este atât 
de nelegiuit încât nu-L poate scăpa nici mila, nici vrednicia sărbătorii. Acesta este scopul tuturor 
faptelor lor; să-I strice bunul Lui nume. De asta au răstignit doi tâlhari împreună cu El. 

d. Adevărul, însă, n-a fost umbrit; dimpotrivă, a strălucit şi mai mult! L-au învinuit că vrea să 
ajungă stăpânitor, spunând: „Oricine se face pe sine împărat, nu este prieten cezarului"37. L-au 
învinuit că vrea să pună mâna pe stăpânire pe Acela Care nu avea unde să-şi plece capul38. L-au 
învinuit şi de hulă. Marele preot şi-a sfâşiat veşmintele, zicând: „A hulit! Ce nevoie mai avem de 

martori" . Dar moartea Lui, cum a fost? N-a fost silnică? N-a fost osândită? N-a fost însoţită de 
blestem? N-a fost plină de ruşine? N-a fost o moarte care se dădea celor mai mari nelegiuiţi, care 
nu erau vrednici să răsufle pe pământ? 

e. Mormântul, apoi, nu I s-a dat în dar? A venit unul şi I-a cerut trupuWO. Astfel, nici cel care L-a 
îngropat nu era dintre ai Lui, dintre cei cărora le făcuse bine, dintre ucenici, dintre cei care 
dobândiseră de la El atâta îndrăznire şi mântuire; toţi aceştia fugiseră, toţi se făcuseră nevăzuţi. 
Dar faima aceea rea pe care o ticluiseră despre înviere, spunând că „Au venit ucenicii Lui şi L-au 
furat", pe câţi nu i-a făcut să cadă, pe câţi nu i-a împiedicat? Cuvântul a avut atunci putere, deşi 
era plăsmuit, deşi era cumpărat cu bani42; a avut putere în ochii unora, cu toate că a fost 
pecetluit mormântul , cu toată marea strălucire a adevărului învierii. Nici învăţătura despre 
înviere n-o cunoştea mulţimea! Şi nu e de mirare, când nici ucenicii Lui n-o cunoşteau. „Că nu 
ştiau atunci, spune Scriptura, că El trebuie să învie din morţi"44. Gândeşte-te, dar, câţi nu s-au 
poticnit în zilele acelea? Cu toate acestea, îndelung răbdătorul Dumnezeu a îngăduit, rânduind 
totul cu înţelepciunea lui cea nespusă. 

5. a. Apoi, după acele zile, ucenicii iarăşi au stat ascunşi, tăinuiţi, fugari şi plini de frică; tremurau 
şi-şi schimbau mereu locul; aşa se ascundeau. După cincizeci de zile au început să se arate şi să 
facă minuni; dar nici aşa n-au avut tihnă. Cu toate acestea nenumăraţi oameni dintre cei slabi s- 
au poticnit când au văzut că apostolii sunt biciuiţi, Biserica răvăşită, ei prigoniţi, iar duşmanii, 
puternici pretutindeni şi gălăgioşi. Când au dobândit multă îndrăznire de pe urma minunilor, 
atunci iarăşi moartea lui Ştefan a adus prigoană cumplită; a împărtăşit pe toţi şi a tulburat 
Biserica45. Şi iarăşi ucenicii au fost cuprinşi de frică, iarăşi au fugit, iarăşi erau neliniştiţi. 

b. Şi aşa creştea necontenit Biserica, pentru că înflorea prin minuni, pentru că a fost strălucitoare 
dintru începuturile ei. Unul din apostoli a fost lăsat în jos printr-o fereastră şi aşa a scăpat din 
mâinile căpeteniei ; pe alţi apostoli i-a scos din temniţă îngerul şi aşa au scăpat de lanţuri47, pe 
alţi apostoli, prigoniţi de cei puternici, i-au adăpostit şi le-au dat tot felul de îngrijiri oameni 
sărmani, meseriaşi, vânzătoare de porfiră, făcători de corturi, tăbăcari, oameni care locuiau la 
marginile oraşelor şi pe ţărmul mării. Adeseori nici în mijlocul oraşelor nu îndrăzneau să se 
arate; iar dacă îndrăzneau ei, nu îndrăzneau gazdele lor. 

c. Aşa s-a urzit Biserica: prin încercări şi vremi de nelinişte; cei care se poticniseră mai înainte s- 
au îndreptat mai târziu; cei care s-au rătăcit s-au întors pe drumul cel bun, iar cele ce fuseseră 
dărâmate s-au zidit mai măreţ. De aceea când Pavel a cerut lui Dumnezeu să predice cuvântul în 
tihnă, Atotînţeleptul şi Atotpriceputul Dumnezeu nu i-a făcut pe placul ucenicului, cu toate 
desele lui rugăciuni, nu a îngăduit, ci a zis: „Destul îţi este harul Meu; căci puterea Mea se 
desăvârşeşte în slăbiciune"48. 

d. Dacă vrei, deci, să socoteşti faptele bune cu cele rele care se petrec în timpul de faţă, vei 
vedea, dacă nu semne şi minuni, multe fapte asemănătoare minunilor, semne nespuse ale marii 
purtări de grijă a lui Dumnezeu şi a ajutorului lui. Dar ca să nu auzi totul cu lesniciune de la 
mine, îţi las partea aceasta, ca să aduni cu grijă singură şi să pui faţă în faţă faptele cele minunate 
ale lui Dumnezeu din vremea de acum cu faptele cele pricinuitoare de tristeţe; şi îndeletnicindu- 
te cu această frumoasă muncă să alungi din suflet întristarea. Multă mângâiere vei scoate de aici. 

e. Spune, rogu-te, binecuvântatei tale case din parte-mi multe urări de bine. Să-ţi dea Dumnezeu 
sănătate şi bucurie, Stăpâna mea preavenerabilă şi preaiubitoare de Dumnezeu. 

De vrei să-mi scrii pe larg, arată-mi şi în aceasta - fără să mă înşeli - că ai alungat din suflet orice 
tristeţe şi că eşti liniştită. Acest leac doresc să-1 aibă scrisorile mele: să-ţi sădească în suflet multă 
bucurie. Şi vei primi mereu scrisori. Dar să nu-mi scrii iarăşi: „Multă mângâiere am din scrisorile 
tale". Asta o ştiu şi eu. Ci să-mi scrii că ai atât de multă mângâiere câtă o vreau şi eu, că nu-ţi 
mai este sufletul neliniştit, că nu mai plângi, ci eşti veselă şi liniştită. 

13IICorinteni4, 18. 

14 Isaia 40, 6. 

15 Isaia 51, 7-8. 

16 Efeseni 3, 20. 

17 Ioan 3, 26 
18Ioan3,25. 

19 Ioan 8, 48. 

20 Ioan 7, 12. 

21 Matei 12, 24. 

22 Luca 7, 34. 
23Luca 7, 39. 

24 Ioan 7, 5. 

25 Marcu 14, 10. 

26 Matei 26, 56. 

27 Matei 26, 69-75. 

28 Matei 27, 28. 31. 

29 Matei 26, 68. 

30 Ioan 18, 22. 

31 Matei 27, 35. 

32 Matei 27, 40. 

33 Matei 27, 42. 

34 Matei 27, 40. 

35 Matei 27, 48. 

36 Matei 27. 44. 

37 Ioan 19, 12. 

38 Matei 8, 20. 

39 Matei 26, 65. 

40 Matei 21, 57-60. 

41 Matei 28, 13. 

42 Matei 28, 12-15. 

43 Matei 27, 62-66. 

44 Ioan 20, 9. 

45 Fapt 8, 1. 

46 Corinteni 11, 33; Fapte 9, 25. 

47 Fapte 5, 19. 

48 II Corinteni 12,9. 

Cuvioasa Olimpiada: Scrisoarea VIII 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

1 .a. Ar fi fost de ajuns să-ţi potolească marea ta durere şi scrisoarea ce ţi-am trimis-o mai înainte. 
Dar pentru că tirania întristării [athymias] te apasă tare, am socotit că trebuie neapărat să adaug a 
doua scrisoare celei dintâi, ca să culegi din ea mângâiere din belşug, iar sănătatea sufletească să- 
ţi fie pe viitor nezdruncinată. 

b. Haide, dar, să risipesc şi în alt chip praful tristeţii tale. Socot că din răni şi din buboaie 
cumplite s-a născut praful acelei tristeţi. Dar nici aşa nu trebuie lăsată-n grija sănătăţii tale; că 
praful dacă nu-i îndepărtat în grabă, vatămă pe cel mai gingaş dintre mădularele trupului: tulbură 
limpezimea ochiului şi în sfârşit, strică toată vederea celui nepăsător. Ca să nu se întâmple, dar, 
asta, să stârpim cu multă grabă şi răul ce a mai rămas. Scoală-te, însă, şi întinde-mi mâna. Ceea 
ce se întâmplă cu cei bolnavi trupeşte se întâmplă şi cu cei bolnavi sufleteşte: bolnavii nu se fac 
sănătoşi dacă nu vin şi ei în ajutorul muncii doctorilor. 

c. Ca să nu se întâmple asta, sileşte-te să mă ajuţi şi tu cu priceperea pe care o ai, ca folosul să 
fie mare din munca noastră a amândurora. 

Poate că îmi vei spune: 

- Vreau, dar nu pot! Nu sunt în stare să îndepărtez norul cel gros şi întunecos al tristeţii, deşi mă 
străduiesc atâta. 

- Vorbe şi pretexte! Iţi ştiu înălţimea gândurilor tale, ştiu tăria sufletului tău evlavios, ştiu marea 
ta pricepere, puterea credinţei tale şi că ţi-i de ajuns numai să porunceşti oceanului înfuriat al 
tristeţii, ca să se facă linişte deplină. 

d. Dar ca să-ţi fle mai cu înlesnire, am să-ţi ajut şi eu. 

Cum vei putea face mai uşor aceasta? Dacă te vei gândi bine la toate cele ce ţi-am scris în 
scrisoarea de mai înainte - şi ţi-am vorbit în ea pe larg tocmai de acest subiect - şi dacă vei face 
ce-ţi poruncesc acum. 

- Ce anume? 

- Când auzi că o Biserică a căzut, că alta s-a clătinat, că alta a fost cuprinsă de valuri cumplite, că 
alta a suferit alte nenorociri, că una a primit lup în loc de păstor, alta pirat în loc de cârmaci, alta 
călău în loc de doctor, suferă - că nu trebuie să treci pe lângă astfel de fapte fără să suferi -, dar 
pune măsură suferinţei. 

d. Dacă pentru păcatele noastre, pentru faptele pentru care avem să dăm socoteală, nu e 
trebuincios, nici bine, ci tare primejdios şi păgubitor, să te laşi stăpânit de tristeţe 
deznădăjduitoare, apoi cu mult mai mult e zadarnic şi de prisos, iar pe lângă asta şi diavolesc şi 
pierzător de suflet, să te topeşti de durere şi să te pierzi pentru păcatele altora. 

2. a. Şi ca să vezi că lucrurile stau aşa, am să-ţi povestesc o istorie veche. Era un corintean; 
avusese parte de sfinţitele ape, fusese curăţit prin Taina Botezului, se împărtăşise din masa cea 
prea înfricoşată; într-un cuvânt, luase parte la toate tainele noastre - mulţi spun că era şi învăţător 
al Bisericii -; ei bine, după ce luase parte la aceste sfinte slujbe, după ce se împărtăşise de toate 
acele bunătăţi nespuse, după ce i se dăduse în Biserică un loc de frunte, a săvârşit un păcat 
groaznic. S-a uitat cu ochi pofticioşi la femeia tatălui său; şi nu s-a mărginit numai la această 
poftă rea, ci a prefăcut în faptă gândul lui desfrânat. Fapta îndrăznită de el nu era numai 
desfrânare, ci şi adulter; dar mai bine spus o faptă cu mult mai cumplită decât adulterul. 

b. De asta şi fericitul Pavel, când a auzit, pentru că nu avea un nume potrivit să i-1 dea după 
nevrednicia păcatului, înfăţişează astfel mărimea nelegiuirii, grăind aşa: „îndeobşte se aude că la 
voi este desfrânare şi aşa desfrânare, cum nici la păgâni nu se pomeneşte"50. 

N-a spus: „Nu se îndrăzneşte", ci: „Nu se pomeneşte", vrând să arate cât de mare e fărădelegea 
aceea. Şi 1-a dat pe el diavolului, 1-a tăiat din toată Biserica şi nici nu i-a mai dat voie să ia parte 
la masa cea de obşte. Cu unul ca acesta, spune Pavel, nici nu se cade să mâncaţi5 1 . Pavel era 
mâniat foarte tare pe el şi a cerut cea mai aspră pedeapsă; pentru asta foloseşte de călău pe 
Satana ca el să-i sfâşie trupul. 

c. Cu toate acestea, cel care 1-a tăiat din Biserică, cel care nu i-a dat voie să ia parte la masa cea 
de obşte, cel care a poruncit ca toţi să-1 plângă - „Şi voi v-aţi semeţit în loc mai degrabă să fi 
plâns ca să fie scos din mijlocul vostru cel ce a făcut fapta aceasta" - cel care 1-a alungat de 
pretutindeni ca pe un ciumat, cel care i-a închis uşa oricărei case, cel care 1-a dat Satanei, cel care 
i-a cerut o pedeapsă atât de aspră, când 1-a văzut că suferă şi se căieşte de păcatul săvârşit, când a 
văzut că el cântă prin fapte un alt cântec, însuşi Pavel şi-a schimbat părerea, că a poruncit 
contrariul de ce poruncise. Ce spune cel ce spusese: Tăiaţi-1, întoarceţi-i spatele, plângeţi-1, să-1 
ia diavolul? Ce spune? „Intăriţi-1 în dragoste, ca nu cumva să fie doborât de mai multă întristare 
unul ca acesta53 şi să nu ne lăsăm covârşiţi de Satana, că nu ne sunt necunoscute gândurile 
lui"54. Vezi că este diavolească o supărare peste măsură? Vezi că este o cursă a Satanei, care face 
dintr-un leac tămăduitor otravă? 

d. Şi ajunge otrava şi dă pe om Satanei, când omul depăşeşte măsura. De asta spunea Pavel: „ca 
să nu ne lăsăm covârşiţi de Satana". Cu alte cuvinte spune aşa: „Oaia s-a umplut de râie, a fost 
scoasă afară din turmă, a fost îndepărtată din Biserică; dar a scăpat de boală, a ajuns oaie ca şi 
mai înainte. Aşa e puterea pocăinţei. Face parte iarăşi din turma noastră. S-o atragem cu totul la 
noi, s-o primim cu braţele deschise, s-o luăm, s-o îmbrăţişăm, s-o unim cu noi. Dacă nu vom vrea 

să facem asta, ne lăsăm covârşiţi de diavol; diavolul nu ia ce-i al lui; ci ce-i al nostru, din pricina 
trândăviei noastre; iar din pricina tristeţii fără de măsură îl înghite şi-1 face al său". Din pricina 
asta Pavel a şi adăugat: „Că nu ne sunt necunoscute gândurile lui". Diavolul obişnuieşte adeseori 
să-i facă să cadă pe cei ce nu sunt cu luare aminte, chiar prin virtuţi, când acestea nu sunt făcute 
cum trebuie. 

3. a. Dacă Pavel nu îngăduie să se întristeze mult un om care a făcut un păcat - şi un păcat atât de 
mare - ci se sârguieşte, se grăbeşte, face şi iscodeşte totul ca să se taie mărimea tristeţii, spunând 
că este diavolească lipsa de măsură, că este o viclenie a diavolului, o faptă a răutăţii lui şi a 
gândurilor lui rele, cum să nu fie cea mai mare prostie şi nebunie să te frămânţi şi să suferi atâta 
pentru greşeli făcute de alţii, pentru păcate pentru care alţii au să dea socoteală, încât să aduci în 
suflet întuneric nespus, tulburarea mea, zăpăceală, nelinişte şi frământare multă? Iar dacă ai să- 
mi spui aceleaşi cuvinte că: „Vreau, dar nu pot", iarăşi, am să-ţi răspund şi eu tot aşa, că: „Vorbe 
şi pretexte sunt astea!", că îţi cunosc tăria şi credinţa sufletului tău. 

b. Dar ca să-ţi fac şi în alt chip mai uşoară biruinţa şi lupta împotriva tristeţii acesteia pierzătoare 
şi nelalocul ei, îţi spun iarăşi: „Fă ce-ţi poruncesc!" 

Când auzi pe cineva că povesteşte de prăpădul de acum, depărtează-te îndată de gândurile 
acestea şi fugi cu mintea la ziua cea înfricoşătoare. Gândeşte-te la scaunul de judecată cel 
înfricoşător, la Judecătorul cel nemitarnic, la râurile de foc ce curg prin faţa scaunului Aceluia şi 
clocotesc din pricina iuţimii flăcărilor lui, la săbiile ascuţite, la pedepsele grozave, la chipul cel 
fără de sfârşit, la întunecimea cea adâncă, la întunericul cel din afară, la viermele cel neadormit, 
la legăturile cele de nedezlegat, la scrâşnirea dinţilor, la plângerea cea fără de mângâiere, la 
priveliştea întregii lumi, dar mai bine spus, la priveliştea celor două lumi, a lumii de sus şi a 
lumii de jos. Că spune Domnul: „Puterile cerurilor se vor clătina"55. Chiar dacă aceste puteri nu 
se simt cu nimic pe cuget, chiar dacă n-au să fie trase la răspundere, ci privesc doar tot neamul 
omenesc, privesc doar nenumăratele popoare ce au să fie judecate, totuşi nu stau acolo fără frică. 
Atât de mare va fi atunci frica. La acestea gândeşte-te, deci, şi la întrebările de care nu poate 
nimeni scăpa! 

c. Judecătorul Acela n-are nevoie de pârâţi, nici de martori, nici de dovezi, nici de probe, ci toate 
vor veni în mijloc aşa cum s-au săvârşit şi înaintea ochilor celor ce le-au săvârşit. Atunci nimeni 
nu ne va putea scăpa de pedeapsă! Nici tată, nici fiu, nici fiică, nici mamă, nici altă rudă, nici 
vecin, nici prieten, nici avocat, nici banii, nici mulţimea bogăţiilor, nici mărimea puterii! Toate 
acestea vor pieri ca praful; va rămâne singur cel judecat şi va primi sau osânda sau achitarea, 
potrivit celor săvârşite. Atunci nimeni nu va fi judecat pentru păcatele altuia, ci pentru păcatele 
făcute de el. 

d. Strânge în jurul tău aceste gânduri, sporeşte-ţi frica aceasta şi ridic-o zid puternic împotriva 
tristeţii satanice şi pierzătoare de suflet! Stai înarmată cu această frică în lupta împotriva tristeţii! 
Şi vei putea, numai cu arătarea ei, să o risipeşti, să o sfărmi, mai uşor ca pe o pânză de păianjen. 
Tristeţea, pe lângă faptul că este zădărnicită şi de prisos, mai este şi tare pustiitoare şi 
vătămătoare. Frica aceea, însă, este şi de neapărată trebuinţă şi bună folositoare şi cu mult câştig. 

Dar furat de cuvânt, fără să vreau ţi-am dat acest sfat ce nu ţi se potriveşte ţie. Mie şi celor 
cufundaţi ca mine în mulţime de păcate le este necesar sfatul acesta, că îi înfricoşează şi-i 
trezeşte. Dar tu, care eşti împodobită cu atâtea fapte creştineşti, care ai atins chiar de pe acum 
bolţile cerului, frica aceasta nu te poate deloc tulbura. De aceea, vorbind cu tine, voi cânta alt 
cântec, voi atinge altă coardă, pentru că frica de judecata viitoare nu poate să te tulbure, după 
cum nu-i tulbură nici pe îngeri. Voi schimba dar cuvântul, dar schimbă-te şi tu o dată cu 
cuvântul! Gândeşte-te la răsplăţile faptelor tale, la premiile cele strălucite, la cununile cele 
frumoase, la dansul cel împreună cu fecioarele, la chemările cele sfinte, la cămara de nuntă cea 
cerească, la moştenirea împreună cu îngerii, la îndrăznirea şi vorbirea cu Mirele, la candelele 
acelea minunate, la bunătăţile care covârşesc şi mintea şi cuvântul. 

4. a. Nu ţine, însă, de rău cuvintele mele, că te-am aşezat în ceata cea sfântă a fecioarelor, pe tine 
care trăieşti în văduvie! M-ai auzit de multe ori vorbind, şi în public şi în particular, ce înseamnă 
fecioria şi că o femeie care a arătat multă credinţă în celelalte virtuţi nu poate fi împiedicată să 
fie rânduită în ceata fecioarelor, dar mai bine spus, chiar să le întreacă cu multă prisosinţă. De 
aceea, şi Pavel când a vorbit de feciorie, n-a numit fecioară pe aceea care nu ştie de nuntă, care 
n-a avut legătură cu bărbat, ci pe aceea care se îngrijeşte de cele ale Domnului56. însuşi Hristos 
arată cu cât e mai mare milostenia decât fecioria57; iar tu, care ţii sceptrul milosteniei, nult ţi-ai 
împletit cununa. Hristos a scos afară jumătate din ceata aceea de fecioare, pentru că au venit fără 
milostenie; dar mai bine spus, pentru că n-au avut din destul; că aveau untdelemn, dar nu aveau 
de ajuns. Dimpotrivă, pe cei care au venit fără virtutea fecioriei, dar au venit încărcaţi cu virtutea 
milosteniei, i-a primit cu multă cinste, i-a numit binecuvântaţii Părintelui Lui, i-a chemat la El, 
le-a dăruit moştenirea împărăţiei şi i-a strigat în auzul întregii lumi; nu s-a ferit de a spune în faţa 
îngerilor şi a întregii zidiri că ei L-au hrănit şi ei L-au găzduit58. 

b. Aceste fericite cuvinte le vei auzi şi tu atunci, te vei bucura atunci şi tu cu multă prisosinţă de 
această răsplătire. Dacă numai pentru milostenie atât de mari îşi sunt răsplăţile, atât de frumoase 
cununile, atât de multă e strălucirea şi atât de mare cinstea şi slava - fără să mai vorbesc de 
celelalte virtuţi - ce iertare poţi avea că, în loc să prăznuieşti chiar de aici, în loc să salti, să 
dănţuieşti şi să te încununezi, tu te frămânţi şi te întristezi că cutare şi-a pierdut minţile, că cutare 
s-a aruncat în prăpastie, şi înlesneşti astfel atacul diavolului împotriva sfântului tău suflet? Şi 
doar până acum n-ai încetat a-1 sfâşia pe diavol. 

c. Cine poate vorbi de marea, îndelungata şi felurita ta răbdare? Ar fi de ajuns, oare, cuiva o 
cuvântare întreagă, o istorie lungă ca să povestească toate suferinţele tale din copilărie şi până 
acum, pe care le-ai îndurat de la ai tăi şi de la străini, de la prieteni şi de la duşmani, de la cei 
înrudiţi cu tine şi de la cei cu care n-aveai nici o legătură de rudenie, de la cei puternici şi de la 
oameni de nimic, de la dregători şi de la oameni de rând, de la clerici? Dacă cineva ar vrea să 
înşire fiecare din aceste suferinţe, una câte una, ar scrie o istorie întreagă. 

d. Iar dacă cineva ar vrea să vorbească de celelalte chipuri ale acestei virtuţi, să vorbească nu de 
suferinţele îndurate de la alţii, ci de acelea pe care ţi le-ai făcut singură, va găsi că eşti mai tare ca 
piatra, ca fierul şi ca diamantul! Ţi-ai supus trupul tău slab şi plăpând, crescut în tot felul de 
desfătări, la atâtea suferinţe că nu se deosebeşte întru nimic de unul mort. Ţi-ai pricinuit atât de 
multe boli, că nu mai are putere nici ştiinţa doctorilor, nici doctoriile, nici îngrijirea! Trăieşti într- 
o continuă suferinţă. 

3. a. Câte cuvinte nu i-ar trebui unuia care ar vrea să vorbească de înfrânarea ta la masă şi de 
răbdarea ta în privegherile de noapte. Dar mai bine spus, când e vorba de tine nici nu se poate 
vorbi de înfrânare şi de răbdare! Trebuie găsit acestor virtuţi alt nume cu mult mai mare. Spunem 
că un om rabdă şi se înfrânează, când biruie pofta care îl supără. Tu, însă, n-ai ce să birui. Cu 
multă pornire te-ai năpustit de la început împotriva cărnii şi ai stins poftele ei; n-ai înfrânat calul, 
ci i-ai legat picioarele, l-ai aruncat la pământ şi l-ai lăsat nemişcat. 

b. La început te înfrânai, acum ai ajuns la nepătimire. Nu te mai tulbură pofta desfătării cu 
mâncăruri şi băuturi, aşa că nu mai ai de biruit atacurile ei. O dată ce ai alungat pofta şi n-ai mai 
lăsat-o să intre în trup, ţi-ai învăţat pântecele să mănânce şi să bea, atâta cât să nu moară de 
foame şi să nu merite osândă. De aceea nu numesc aceasta nici post, nici înfrânare, ci ceva mai 
mult decât aceasta. 

c. Acelaşi lucru şi cu privegherile tale sfinte. După ce ţi-ai stins pofta de mâncare şi de băutură, 
ţi-ai stins odată cu ea şi pofta de somn. Că hrana este mâncarea somnului. Pofta aceasta ai biruit- 
o în alt chip; la început ai silit firea şi stătea neadormită nopţi întregi; mai pe urmă privegherea a 
ajuns un obicei, ţi-a intrat în sânge. După cum pentru alţii este ceva firesc să doarmă tot aşa 
pentru tine să priveghezi. Minunate şi pline de uimire sunt aceste lucruri privite chiar numai în 
sine; dar dacă ar cerceta cineva şi timpul când au fost săvârşite, că au fost săvârşite în vârstă 
fragedă, că n-ai avut nici un dascăl care să te înveţe, că erai înconjurată de mulţime de oameni, 
care te puteau face să te poticneşti, că au fost săvârşite de un suflet ieşit dintr-o casă 
necredincioasă trecută acum la adevăr, şi într-un trup femeiesc şi cu totul plăpând din pricina 
strălucirii neamului strămoşilor şi a luxului în care a trăit, câte oceane de minuni n-ar găsi, dacă 
ar deschide pe fiecare din ele? De asta nici nu fac pomenire de celelalte fapte mari, de smerenie, 
de dragoste şi de celelalte virtuţi ale sfântului tău suflet. Dar numai ce le-am pomenit şi le-am 
spus numele, că a şi izvorât mintea mea iarăşi mii de izvoare; şi dacă m-aş sili să vorbesc ca şi de 
cele de mai înainte, numai în parte de felurile lor, dar mai bine spus, de temeiurile lor, aş lungi la 
nesfârşit cuvântul. 

d. Nu vreau, pentru ca nu cumva alunecând pe un ocean nesfârşit, să mă depărtez de subiectul de 
care mi- am propus să vorbesc. Dacă n-aş avea de gând acum să-ţi smulg din rădăcini tristeţea, cu 
drag aş vorbi de virtuţile tale, cu drag aş călători pe acest nesfârşit ocean, dar virtuţile tale, că 
fiecare din aceste căi dă iarăşi naştere la un ocean: fie răbdare, fie smerenie, fie milostenia cea în 
multe chipuri, care s-a întins chiar până la marginile lumii, fie dragostea, care întrece în căldură 
nenumăratele cuptoare, fie priceperea cea nesfârşită, plină de mult har, care depăşeşte măsurile 
firii. Iar dacă ar vrea cineva să vorbească de faptele creştineşti născute din ele, s-ar asemăna cu 
unul care ar vrea să numere valurile mării. 

6. a. De aceea, lăsând la o parte aceste nesfârşite oceane, voi încerca să arăt leul după unghiile lui. 
Voi vorbi puţin despre îmbrăcămintea ta, despre hainele cu care te îmbraci. într-adevăr, felul cum 
se îmbracă cineva pare a fi un lucru de foarte mică însemnătate; dar dacă îl cercetezi bine vei 
vedea că e de foarte mare însemnătate, că are nevoie de un suflet de creştin, care să calce în 
picioare pe toate cele lumeşti şi să zboare chiar până la cer. 

b. De aceea, nu numai în Noul Testament, ci şi în Vechiul Testament, când Dumnezeu conducea 
neamul omenesc prin umbre şi închipuiri, când îngăduia ca oamenii să-şi ducă mai trupeşte viaţa, 

când nu se vorbea încă deloc de cele cereşti şi nici nu se pomenea de cele viitoare, când nu erau 
tainele credinţei care stăpâneşte acum, li se dădeau evreilor legi mai simple şi mai trupeşti: ei 
bine, chiar atunci Dumnezeu interzicea cu multă străşnicie dragostea oamenilor de a se îmbrăca 
cu haine frumoase, iar profetul Isaia le grăieşte aşa: „Acestea zice Domnul către fetele 
căpeteniilor din Sion: Pentru că s-au înălţat fetele lor şi au umblat cu grumajii ridicaţi pentru că 
fac semne cu ochii, pentru că cu păşitul picioarelor îşi târăsc hainele, iar cu picioarele joacă, va 
smeri Domnul pe fetele căpeteniilor Sionului, va dezveli chipul lor şi va lua slava 
îmbrăcăminţilor lor59; şi-ţi va fi în loc de miros plăcut praf, în loc de brâu te vei încinge cu 
funie, în loc de podoaba capului tău, vei avea chelie pentru faptele tale şi în loc de haină de 
porfiră te vei îmbrăca în sac60. Acestea-ţi vor fi în loc de podoabă. Ai văzut ce mânie nespusă? 
Ai văzut ce pedeapsă şi osândă cumplită? Ai văzut ce robie crudă? Asta să te facă să te gândeşti 
la mărimea păcatului. Iubitorul de oameni Dumnezeu n-ar fi adus peste fiicele Sionului o 
pedeapsă atât de cumplită, dacă păcatul care atrage pedeapsa n-ar fi fost cu mult mai mare. 

c. Iar dacă păcatul acesta este mare, atunci e lămurit că şi virtutea contrară acestui păcat este 
foarte mare. De asta şi Pavel, vorbind femeilor din lume, nu numai că le opreşte să poarte aurării, 
ci nici nu le lasă să se îmbrace cu haine scumpe61. Ştia Pavel, ştia bine că aceasta este o boală 
cumplită a sufletului, boală cu greu de înlăturat; ştia Pavel că acesta este un semn foarte mare al 
unui suflet stricat, al unui suflet care are nevoie de multă filozofie. Şi cu această patimă nu numai 
femeile din lume, cele care sunt căsătorite cu bărbaţi şi care nu primesc cu uşurinţă aceste sfaturi, 
ci şi femeile care par că au îmbrăţişat viaţa monahală, care şi-au ales soarta de a trăi în ceata 
fecioarelor. 

Multe din acestea, după ce au biruit trupul şi după ce au mers în curăţenie pe drumul fecioriei, 
după ce în această privinţă duc viaţă îngerească şi au arătat în trup muritor semnele prevestitoare 
ale învierii - că spune Hristos că în veacul acela „nici nu se însoară, nici nu se mărită"62 - după 
cum s-au luat la întrecere cu puterile cele netrupeşti, străduindu-se să ajungă la nestricăciune într- 
un trup stricăcios; după ce săvârşesc cu fapta lucruri de care mulţi nici nu vor să audă, după ce au 
alungat pofta trupului ca pe un câine rău care atacă mereu, după ce au potolit marea înfuriată şi 
călătoresc liniştite printre valuri sălbatice, având vânt prielnic pe un ocean tare neliniştit, după ce 
stau în cuptorul poftei trupeşti şi nu se ard, ci calcă peste cărbunii aceştia ca pe lut, ei bine, 
femeile acestea sunt biruite în chip ruşinos şi jalnic de pofta de a se împodobi cu podoabe şi a se 
îmbrăca cu haine scumpe; au putut birui pofte mai mari, dar au fost înfrânte de pofta asta. 

7. a. Atât de greu lucru este fecioria şi are nevoie de atâta osteneală, că Hristos când s-a pogorât 
din cer ca să facă pe oameni îngeri, ca să sădească pe pământ vieţuirea cea de sus, nici n-a 
cutezat să poruncească fecioria, nici să o pună în rândul legilor, ci a legiuit să mori - este oare 
ceva mai greu ca asta? - a legiuit să te răstigneşti necontenit63, să faci bine duşmanilor64, dar n- 
a legiuit să trăieşti în feciorie; a lăsat virtutea asta la voia ascultătorilor, spunând : „Cine poate să 
înţeleagă, să înţeleagă"65. Grea este povara fecioriei, anevoioase sunt luptele ei, pline de sudoare 
ostenelile, iar drumul acestei virtuţi plin de mari prăpăstii. 

b. Şi o arată asta bărbaţii din Vechiul Testament, care au săvârşit atât de multe fapte mari! De 
pildă, Moise, bărbatul acela vestit, capul profeţilor, prietenul adevărat al lui Dumnezeu, care s-a 
bucurat de atâta îndrăznire înaintea lui Dumnezeu, încât a scăpat de mânia dumnezeiască şase 
sute de mii de oameni vrednici de pedeapsă; bărbatul acesta mare şi cu astfel de însuşiri a 
poruncit mării, a despărţit marea, a despicat piatra, a schimbat văzduhul, a prefăcut apa Nilului în 

sânge, a pus împotriva lui Faraon oştire de broaşte şi de lăcuste, a dat altă rânduială întregii 
zidiri, a făcut şi alte nenumărate minuni, a săvârşit multe fapte de virtute şi a strălucit şi în una şi 
în alta, dar n-a putut nici să caute măcar la luptele fecioriei, ci s-a căsătorit, şi-a luat femeie, şi şi- 
a găsit în căsătorie siguranţa vieţii; n-a îndrăznit să se avânte pe oceanul fecioriei, temându-se de 
valurile de acolo. 

Patriarhul Avraam, apoi, preotul copilului său, a putut să-şi biruie tiranicul glas al sângelui, a 
putut să-şi ucidă copilul, pe Isaac fiul său, în floarea vârstei, în puterea tinereţii, pe fiul său unul- 
născut, pe fiul lui adevărat, dar mai presus de orice nădejde66, plin de virtuţi, singurul lui sprijin 
la adânci bătrâneţe; a putut să-1 ia cu el sus în munte şi să-1 ia când avea de gând să facă o astfel 
de faptă; a putut să clădească jertfelnicul, să pună lemne, să aşeze jertfa pe jertfelnic, să pună 
mâna pe cuţit şi să întindă cuţitul spre gâtul copilului67. Şi 1-a întins şi s-a umplut de sânge, 
bărbatul acela tare ca diamantul, dar, mai bine spus, mai tare ca diamantul; pentru că diamantul e 
tare prin natura lui, pe când Avraam a imitat tăria naturală a diamantului prin voinţa sa de 
credincios, a arătat prin fapte nepătimirea îngerilor. Ei bine, un om care a putut duce la sfârşit o 
faptă atât de mare, n-a cutezat să-şi înfrângă firea ca să înfrunte nevoinţele fecioriei, ci s-a temut 
chiar de luptă şi a căutat mângâierea dată de căsătorie. 

8. a. Vrei să-ţi adaug la cei amintiţi mai sus şi pe Iov, pe bărbatul acela drept, sfânt, cinstitor de 
Dumnezeu, care se abţinea de la orice rău? Iov acesta a zdrobit faţa diavolului; a golit tolba 
diavolului fiind lovit, nu lovind. A fost săgetat necontenit de diavol şi a răbdat tot felul de 
încercări; şi fiecare era foarte puternică. S-au abătut asupra unui singur trup şi au cuprins un 
singur suflet, tot ceea ce pare şi este în adevăr nenorocire în viaţa aceasta: sărăcia, boala, moartea 
copiilor, atacurile duşmanilor, nerecunoştinţa prietenilor, foametea, dureri fără capăt în trup, 
ocări, bârfeli, nume rău. Şi ceea ce-i mai cumplit e că pe neaşteptate l-au lovit toate aceste 
nenorociri. 

b. Iată ce vreau să spun: Un om născut sărac şi crescut într-o casă săracă, pentru că este desprins 
şi învăţat cu sărăcia, îndură cu uşurinţă povara sărăciei, dar un om, căruia îi curg în jurul său bani 
cu nemiluita, care are bogăţia mare, nu poate îndura cu uşurinţă schimbarea, dacă ajunge pe 
neaşteptate sărac. Nefiind desprins cu sărăcia, i se pare mai grozavă când îl loveşte pe negândite. 
O altă pildă: un om de rând, născut din oameni de rând, care a trăit dispreţuit toată viaţa lui, nu se 
tulbură tare dacă e ocărât şi insultat; dar un om, care se bucură de slavă, care-i însoţit totdeauna 
de alai de oameni, al cărui nume este pe buzele tuturor, care-i vorbit de bine de toţi, va suferi la 
fel cu bogatul sărăcit pe neaşteptate, de-şi pierde slava şi coboară printre oamenii de rând. La fel, 
un tată care-şi pierde copiii, şi chiar pe toţi, dar nu în acelaşi timp, se mângâie de cei morţi cu cei 
rămaşi; durerea este mai mică dacă se scurge timp între durerile pricinuite de moartea copiilor; 
când a venit durerea cea nouă, durerea cea dintâi e adormită şi dispărută; iar lucrul acesta 
micşorează cu puţin durerea. 

c. Ei bine, Iov a văzut moartea tuturor copiilor săi într-o clipită de vreme; şi o moarte groaznică 
de tot. Moartea le-a fost şi silnică şi înainte de vreme, iar timpul şi locul au mărit jalea; era în 
timpul mesei şi într-o casă deschisă străinilor; şi casa le-a fost mormânt. Ce ai putea spune apoi 
de foamea aceea nemaiauzită şi nemaivăzută îndurată de Iov, cu neputinţă de tălmăcit prin 
cuvinte? Cum să o numesc, de voie sau fără de voie? Nu ştiu cum să-i spun, nici nu-i găsesc un 
nume acestui fel de suferinţă nemaiîntâlnită. 

d. Iov nu se putea apropia de masa întinsă şi nu se putea atinge de bucatele care i se puneau în 
faţă, pentru că mirosul greu care ieşea din rănile trupului lui îi tăia pofta de mâncare şi-i făcea 
scârbă de bucate. Asta voia să arate Iov prin cuvintele: „Cu scârbă mă uit la mâncările mele"68. 
Foamea îl silea să se atingă de bucate, dar mirosul greu care ieşea din trupul lui biruia silnicia 
foamei. De asta am spus că nu ştiu cum să numesc foamea lui Iov. De bună voie? Dar voia să 
guste din cele ce i se puneau înainte. Fără voie? Dar mâncarea îi stătea în faţă şi nimeni nu-1 
oprea să mănânce! Cum aş putea povesti suferinţele lui, izvoarele de viermi, puroiul care curgea 
din răni, ocările prietenilor, dispreţul slugilor? „Nu m-au cruţat slugile mele, spunea el, în faţă 
mă scuipau"69. Cum voi putea povesti de cei care îl atacau, care se năpusteau asupra lui? „Cei 
pe care nu-i socoteau vrednici să fie câini turmelor mele - spunea el -aceia se năpusteau asupra 
mea şi nişte oameni de nimic îmi dau sfaturi"70. Nu-ţi par cumplite toate acestea? Şi sunt într- 
adevăr cumplite! 

e. Să-ţi vorbesc şi de capul nenorocirilor lui, de cea mai mare suferinţă, care îl înăbuşea mai ales? 
Ceea ce mai cu seamă îl înăbuşea era furtuna tulburărilor din sufletul său; conştiinţa lui curată îi 
tulbura mai cu seamă sufletul, îi întuneca gândirea, îi buimăcea mintea. Cei care se ştiu cu multe 
păcate pe cuget, de suferă vreo nenorocire, pot găsi o pricină a celor ce li se întâmplă: se gândesc 
la păcatele lor şi pun capăt tulburării pricinuite de îndoială. La fel cei care nu se ştiu cu nimic pe 
cuget, care sunt plini de fapte bune, dar cunosc învăţătura despre înviere, dacă suferă vreo 
nenorocire, gândindu-se la răsplăţile de după înviere, ştiu că nenorocirile ce li se întâmplă sunt 
lupte şi pricini de mii şi mii de cununi. Iov, însă, fiind drept şi neştiind nimic despre înviere, era 
frământat tocmai de aceea că nu ştia pentru ce suferă; era mai chinuit de nedumerirea aceasta 
decât de durerile pricinuite de viermi şi de răni. 

Şi ca să vezi că lucrurile stau aşa, este aceea că Iov a răsuflat uşurat când iubitorul de oameni 
Dumnezeu 1-a învrednicit să-i spună pricina suferinţelor sale: „S-au îngăduit toate acestea ca să 
arăţi că eşti drept". A răsuflat uşurat, ca şi cum n-ar fi suferit nimic. Asta se vede din cuvintele 
rostite de eL. Totuşi, chiar înainte de a afla pricina suferinţei sale, Iov a suferit, dar a îndurat 
nenorocirile cu curaj; iar după ce a pierdut totul a rostit acele minunate cuvinte: „Domnul a dat, 
Domnul a luat; cum a hotărât Domnul, aşa s-a întâmplat; fie numele Domnului în veci 
binecuvântat"71. 

9. a. Dar mi se pare că, furat de dragostea pentru acest bărbat, m-am depărtat de subiect; am să 
mă întorc, însă, după ce voi mai adăuga câteva cuvinte. 

Bărbatul acesta atât de mare şi cu atâtea însuşiri, care a călcat în picioare atâtea nevoi ale firii, n- 
a îndrăznit, nici el, să intre în stadiul luptelor fecioriei, ci s-a căsătorit şi a ajuns tată a atâtor 
copii. Aşa de mare e greutatea fecioriei, aşa de cumplite sunt luptele, aşa de multe sudorile! E 
nevoie de mare tărie! 

b. Ei bine, multe femei care au fost biruitoare în luptele fecioriei, n-au putut birui patima 
împodobirii cu haine frumoase, ci au fost înfrânte, doborâte la pământ mai mult decât femeile din 
lume. Nu-mi spune mie că nu-şi pun podoabe de aur, că nu se îmbracă cu haine de mătase, 
brodate cu aur, că n-au coliere bătute în pietre scumpe. Ceea ce este mai cumplit decât toate, ceea 
ce arăta cu covârşire boala lor şi tirania patimii lor, este că se străduiesc şi se silesc cu hainele lor 
simple să întreacă în eleganţă pe femeile îmbrăcate în haine de mătase şi împodobite cu bijuterii 

de aur şi să arate mai plăcute la înfăţişare decât acelea. După părerea lor săvârşesc un lucru 
indiferent, dar, după cum îl arată natura, pierzător de suflet, vătămător şi cu prăpastie adâncă. 

c. De asta tu trebuie să fii lăudată de mii şi mii de guri că, trăind în văduvie, ai biruit cu atâta 
uşurinţă o patimă care doboară pe fecioare. Şi lucrul acesta 1-a arătat adevărul lucrurilor. Nu te 
admir numai pentru că eşti nespus de simplă în îmbrăcăminte, mai simplă chiar decât cerşetorii, 
ci şi pentru că nu ţi-s căutate, nici prefăcute, nici mersul, nici încălţămintea, nici îmbrăcămintea. 
Toate acestea sunt semne de virtute, care zugrăvesc pe dinafară credinţa strânsă în sufletul tău. 
„îmbrăcămintea bărbatului, spune Scriptura, râsul dinţilor, călcătura piciorului ne spune cine 
este"72. Dacă n-ai fi aruncat la pământ şi n-ai fi călcat în picioare, ca nimeni altul, gândurile 
pământeşti ale luxului, n-ai fi ajuns să le dispreţuieşti atâta, n-ai fi biruit, n-ai fi alungat, cu atâta 
tărie, păcatul acesta foarte cumplit. 

d. Nimeni să nu-mi aducă vina că exagerez, pentru că am numit foarte cumplit păcatul acesta. 
Dacă femeile evreilor, chiar în vremea legii, primeau o pedeapsă atât de mare pentru păcatul 
acesta, ce iertare mai pot avea femeile acelea care sunt datoare să ducă o vieţuire cerească, care 
trebuie să imite viaţa îngerilor, femeile care trăiesc pe vremea harului, când ele săvârşesc acest 
păcat cu mai multă străşnicie? 

e. Când vezi o fecioară îmbrăcată în haine moi, în haine cu trenă, îmbrăcămintea osândită de 
profet, cu mersul legănat, aruncând cu glasul, cu privirea şi cu îmbrăcămintea cupa cu otravă în 
ochii celor ce se uită la ea cu desfrânare, săpând prăpăstii sub picioarele trecătorilor şi 
întinzându-le curse, poţi să o mai numeşti călugăriţă pe călugăriţa asta? Nu trebuie s-o numeri 
printre desfrânate? Nu sunt tot atât de ademenitoare acestea ca şi acelea? Că acelea pretutindeni 
îşi întind aripile plăcerii. De aceea te fericesc, de aceea te admir, că ai scăpat de toate acestea! Ai 
arătat, şi în această privinţă, că ti-ai mortificat trupul; nu ţi l-ai înfrumuseţat, ci i-ai dat tăria unui 
trup tânăr; nu l-ai împodobit, ci l-ai înarmat. 

10. a. Dar pentru că deocamdată am arătat leul după gheare, şi asta numai în parte - pentru că nici 
despre virtutea asta a ta n-am spus tot ce trebuie şi pentru că, după cum spuneam mai sus, mă 
tem să intru în oceanele cele fără margini ale celorlalte virtuţi ale tale, şi pentru că nici nu mi-am 
pus în gând de altfel să fac lauda sfântului tău suflet, ci să dau leac de mângâiere - haide să revin 
la cele spuse mai înainte. Ce spuneam mai înainte? Spuneam să încetezi de a te mai gândi la ce a 
păcătuit cutare, la ce a greşit cutare, ci să te gândeşti necontenit numai la nevoinţele tale, la 
stăruinţa ta, la răbdarea ta, la postul tău, la rugăciunile tale, la privegherile tale cele sfinte, la 
înfrânarea ta, la milostenia ta, la iubirea ta de străini, la feluritele, desele şi cumplitele tale 
încercări. Gândeşte-te că din frageda vârstă până în ziua de azi n-ai încetat să hrăneşti pe Hristos 
când era flămând, să-I dai să bea când era însetat, să-L îmbraci când era gol, să-L primeşti când 
era străin, să-L cercetezi când era bolnav, să te duce cu El când era legat. Gândeşte-te la oceanul 
dragostei tale care s-a întins atât de mult, că a ajuns cu atâta iuţeală chiar până la marginile lumii. 
Casa ta nu era deschisă numai celui ce-ţi călca pragul, ci mulţi de pe tot întinsul pământului şi 
mării s-au bucurat de dărnicia iubirii tale de străini. Adună cu mintea toate aceste fapte bune! 
Bucură-te şi te veseleşte, nădăjduind la cununile şi răsplăţile lor! 

b. Iar dacă doreşti să vezi pedepsiţi pe nelegiuiţii aceştia de acum, pe setoşii aceştia de sânge, pe 
cei ce au săvârşit fapte cu mult mai cumplite decât acestea, află că vei vedea atunci şi asta. Şi 

Lazăr a văzut pe bogat prăjit la foc73. Da, din pricina vieţii deosebite pe care au dus-o, li s-au 
hotărât locuri deosebite şi îi despărţea prăpastia: unul era în şanurile lui Avraam, celălalt în 
cuptoarele cele cu neputinţă de suferit; totuşi şi Lazăr 1-a văzut pe bogat, i-a auzit glasul, i-a 
răspuns. Aşa se va întâmpla şi cu tine atunci. 

c. Dacă a primit o pedeapsă aşa de grea bogatul acela nemilostiv care a trecut cu nepăsare pe 
lângă suferinţa unui singur om, dacă unuia care face pe altul să cadă îi este de folos să-şi atârne o 
piatră de moară de gât şi să se înece în mare74, ce pedeapsă crezi că vor primi atunci ciumaţii 
aceştia, setoşii aceştia de sânge, care au dus la cădere atâta lume, care au răvăşit atâtea Biserici, 
care au umplut pe toate de tulburare şi de frământare, care au întrecut în cruzime şi neomenie pe 
tâlhari şi pe barbari, care atât de tare au fost înnebuniţi de diavolul, căpetenia lor, şi de demoni, 
împreună-lucrătorii lor, că au făcut de râs în faţa evreilor şi a păgânilor învăţătura noastră 
creştinească, cutremurătoare, plină de sfinţenie şi vrednică de Cel Ce a dat-o, ce pedeapsă crezi 
că vor primi atunci aceştia care au înecat mii şi mii de suflete, care au pricinuit naufragii în 
întreaga lume, care au aprins atâta vâlvătaie, care au sfâşiat trupul lui Hris-tos, care au împrăştiat 
pretutindeni mădularele Lui? „Voi sunteţi, spune Scriptura, trupul lui Hristos şi mădularele în 
parte"75. Dar mai bine spus, pentru ce să mă străduiesc să înfăţişez nebunia lor, când cu cuvântul 
nu se poate tălmăci? Ce pedeapsă vor suferi atunci ciumaţii şi setoşii aceştia de sânge? 

d. Dacă cei care n-au hrănit pe Hristos când a flămânzit au fost pedepsiţi cu focul cel nestins 
împreună cu diavolul, gândeşte-te ce pedeapsă vor primi cei ce au înfometat cete de călugări şi 
călugăriţe, care au dezbrăcat pe cei îmbrăcaţi, care nu numai că n-au primit pe cei străini, dar i-au 
alungat, care nu numai că n-au cercetat pe cei bolnavi, dar le-au mai şi mărit boala, care nu 
numai că n-au văzut pe cei legaţi, dar au făcut să fie aruncaţi în închisoare şi cei liberi! Atunci îi 
vei vedea pe aceştia prăjiţi pe foc, arşi, legaţi, scrâşnind din dinţi, vărsând lacrimi, plângând fără 
de folos, căindu-se în zadar şi fără câştig, ca şi bogatul acela. Te vor vedea şi ei încununată în 
locul acela fericit pe care l-ai moştenit, dănţuind împreună cu îngerii, împărăţind împreună cu 
Hristos! Vor striga tare, vor plânge, se vor căi de nelegiuirile săvârşite, vor adăuga rugi lângă 
rugi, îţi vor pomeni de milă şi de iubire de oameni, dar fără de folos. 

11. a. Gândeşte-te la toate acestea! Cântă-le necontenit la urechea sufletului tău şi vei putea 
împrăştia praful acesta. Dar pentru că, după părerea mea, este şi altceva care te îndurerează, 
haide să dăm un leac şi acestor gânduri pline de durere şi prin cele ce am spus mai înainte şi prin 
cele ce am să spun acum. Ştiu că te îndurerează nu numai nenorocirile şi necazurile de acum, ci 
şi aceea că eşti despărţită de nimicnicia mea. Şi asta te face să plângi necontenit şi să spui 
tuturora: „Nu mai auzim glasul acela, nu ne mai bucurăm de predicile lui; suntem osândiţi la 
foamete. Ameninţarea cu care ameninţase odinioară Dumnezeu pe evrei, o îndurăm noi acum; nu 
suferim de foame de pâine, nici de sete de apă, ci de foame de dumnezeiască învăţătură"76. 

b. Ce voi răspunde acestor cuvinte? îţi voi răspunde că în lipsa mea poţi vorbi cu mine, citind 
cărţile mele. In ce mă priveşte mă voi strădui, dacă reuşesc să am curieri, să-ţi trimit dese şi lungi 
scrisori. Iar dacă vrei să auzi cuvânt chiar din gura mea, poate că va fi asta şi mă vei vedea iarăşi, 
cu ajutorul lui Dumnezeu. Dar mai bine spus, nu mă vei vedea iarăşi, cu ajutorul lui Dumnezeu. 
Dar mai bine spus, nu poate, ci neîndoielnic, îţi aduce aminte că n-am spus aceste cuvinte în 
zadar, nici ca să te înşel şi că nu ştiu ce spun. Da, vei auzi şi prin viu grai, ceea ce-ţi spun acum 
în scris. 

c. Iar dacă te supără întârzierea, gândeşte-te că nici asta nu ţi-i fără de folos. Vei avea mare 
răsplată dacă ştii să rabzi, dacă nu rosteşti cuvânt nesocotit, dacă dai slavă lui Dumnezeu pentru 
acestea, după cum şi faci. Nu-i mică lupta asta! Ai nevoie de suflet de tânăr, de minte de creştin 
ca să înduri despărţirea de un suflet pe care-1 iubeşti. Cine spune asta? Cel care iubeşte sincer, cel 
care cunoaşte puterea dragostei, ştie ce spune. 

d. Dar ca să nu umblăm mult în căutarea unor prieteni sinceri -lucru atât de rar - să alergăm la 
fericitul Pavel. El ne va spune cât e de mare lupta aceasta şi de ce fel de suflet are nevoie. Pavel 
acesta, care s-a dezbrăcat de carne, care a lepădat trupul, care a umblat prin toată lumea aproape 
cu sufletul gol, care a izgonit din minte orice patimă, care imitase nepătimirea puterilor 
netrupeşti, care locuia pe pământ cum ar fi locuit în cer, care stătea sus cu heruvimii, care lua 
parte cu ei la cântarea aceea tainică, a îndurat pe toate celelalte cu uşurinţă, ca şi cum le-ar fi 
suferit într-un trup străin, a îndurat temniţele, lanţurile, arestările, bătăile, ameninţările, moartea, 
lovirile cu piatră, cufundările în adânc, tot felul de pedepseW; dar despărţirea de un suflet iubit 
atât îl neliniştea, atât îl tulbura, încât a plecat îndată din oraşul în care n-a găsit pe prietenul său 
pe care 1-a părăsit, când nu i-au putut arăta pe cel căutat. „Şi venind în oraşul Troada, spune 
Pavel, pentru Evanghelia lui Hristos, şi uşă fîindu-mi, deschisă în Domnul, n-am avut odihnă în 
duhul meu, pentru că n-am găsit pe Tit, fratele meu, ci, lăsându-i pe ei, am plecat în 
Macedonia"78. 

e. Ce înseamnă asta, Pavel? Când erai legat în butuci, când erai în închisoare, când erai plin de 
răni, când îţi curgea sânge de pe spate, predicai, botezai, aduceai jertfa şi nu treceai cu vederea 
măcar pe unul care voia să se mântuiască, iar când ai venit în Troada, când ai văzut ogorul curăţit 
şi gata să primească seminţele, când ai găsit aria plină şi atâta uşurinţă, ai aruncat din mâini un 
câştig atât de mare, cu toate că veniseşi pentru el - „Veniţi, spui, în Toada pentru Evanghelie" - 
cu toate că nu aveai nici un potrivnic - „uşa fiindu-mi deschisă" - ai plecat îndată! 

- Da, am plecat, ne răspunde Pavel. Tirania marii tristeţi m-a cuprins şi mult mi-a tulburat 
sufletul absenţa lui Tit. Atât de tare m-a stăpânit şi m-a biruit, că am fost silit să fac asta!" 

Nu e nevoie să facem presupuneri că din pricina tristeţii a plecat Pavel. O aflăm chiar din gura 
lui Pavel. A adăugat şi pricina plecării, spunând: „N-am avut odihnă în duhul meu, pentru că n- 
am găsit pe Tit, ci, lăsându-i pe ei, am plecat". 

12. a. Ai văzut că trebuie să dai foarte mare luptă, ca să poţi îndura în linişte despărţirea de un 
suflet ce ţi-i drag? Ai văzut câtă durere şi câte amărăciune pricinuieşte? Ai văzut că e nevoie de 
un suflet mare, de un suflet de tânăr? Lupta asta o duci şi tu acum. Cu cât lupta e mai mare, cu 
atât şi cununile sunt mai frumoase şi răsplata mai strălucită. Aceasta să-ţi fie mângâierea zăbavei 
mele şi aceea că am să te văd iarăşi negreşit încununată, strigată cu slavă în gura mare şi plină de 
răsplata pe care ti-a adus-o mângâierea. 

Dar cei care se iubesc nu se mulţumesc numai cu legătura sufletească a dragostei; nu le e de 
ajuns asta spre mângâiere; au nevoie şi de prezenţa trupească; de le lipseşte, se pierde mare parte 
din bucurie. 

b. Şi venind iarăşi la Pavel, tatăl dragostei, avem să vedem că aşa e. Scriindu-le macedonenilor, 
le grăia aşa: „Iar noi fraţilor, rămânând orfani de voi pentru o vreme, cu chipul, nu cu inima, ne- 

am sârguit mai mult să vedem cu mult dar faţa voastră; eu, Pavel, am voit să vin la voi şi o dată 
şi de două ori, dar ne-a împiedicat Satana79. De aceea nemaiputând răbda, am hotărât să 
rămânem în Atena singuri şi am trimis pe Timotei"80. Câtă putere are fiecare cuvânt! O arată cu 
multă claritate flacăra dragostei din sufletul său. N-a spus: „fiind despărţit de voi", nici: fiind 
departe de voi, ci: „rămânând orfani de voi". A căutat un cuvânt în stare să arate durerea 
sufletului lui. Era, e drept, tatăl tuturora, dar rosteşte cuvinte de copii orfani, care şi-au pierdut în 
vârstă fragedă tatăl; a voit să arate cât îi este de mare tristeţea lui. 

c. Ce dureros lucru e să rămâi orfan din frageda vârstă, când vârsta nu ţi-i de nici un ajutor, când 
cei ce te ajută nu sunt sinceri, iar duşmanii şi uneltitorii apar pe neaşteptate; stai ca un miel în 
mijlocul lupilor, te sfâşie şi te atacă toţi din toate părţile. Nu se poate înfăţişa prin cuvinte 
mărimea acestor nenorociri. De aceea, şi Pavel, trecând pe dinaintea ochilor totul şi căutând să 
găsească un cuvânt care să arate pustietatea şi cumplita durere a sufletului său, s-a folosit de 
acest cuvânt, ca să înfăţişeze suferinţa pricinuită de despărţirea de cei iubiţi ai lui. Şi întăreşte 
gândul lui prin cele ce adaugă: „Am rămas orfani - spune el - nu pentru vreme îndelungată, ci 
pentru o vreme; am fost despărţiţi de voi, nu cu sufletul, ci numai cu chipuL. Dar nici aşa nu 
puteam îndura durerea despărţirii. Ar fi drept - continuă Pavel - să ne mângâiem din destul că 
suntem legaţi sufleteşte, că suntem în inima voastră, că v-am văzut ieri şi alaltăieri; dar asta nu 
ne scapă de tristeţe". 

d. - Dar, spune -mi, Pavele, ce vrei, ce doreşti? Ce doreşti cu atâta tărie? 

- Doresc să văd chipul lor! Că ne-am sârguit mai mult să vedem faţa voastră. 

- Ce spui tu, marele şi vestitul bărbat? Tu, pentru care lumea este răstignită şi eşti răstignit 
pentru lume81 tu care ai scăpat de toate cele trupeşti şi ai ajuns aproape fără de trup? Atât ai 
ajuns de robit de dragoste, că te-ai coborât la trupul cel de lut, la cel din pământ, la cel pătimaş? 

- Da, răspunde Pavel, şi nu mă ruşinez să spun acestea, ci chiar mă laud cu ele. Le caut pe 
acestea, pentru că am în mine, ca un izvor, dragostea, mama bunătăţilor. 

Şi Pavel nu doreşte numai prezenţa lor trupească, ci mai cu seamă doreşte să vadă chipul lor. 
„Ne-am sârguit mai mult - spune el - să vedem faţa voastră." 

- Spune-mi, doreşti să le vezi faţa, să le vezi chipul? 

- Da, răspunde PaveL. Da, doresc să le văd chipul în care sunt adunate toate simţurile. Sufletul 
singur legat cu alt suflet gol nu poate nici grăi, nici auzi; dar dacă mă desfăt de prezenţa 
trupească a celor pe care-i iubesc le şi vorbesc şi sunt auzit de eL. De asta doresc să văd faţa 
voastră, faţa în care este gura care sloboade glas şi-mi vesteşte cele dinlăuntrul sufletului, în care 
este auzul, care primeşte cuvintele, în care sunt ochii, care zugrăvesc mişcările sufletului şi prin 
care mă pot bucura mai bine de sufletul iubit. 

13. a. Şi ca să vezi cât de mult ardea Pavel de dorinţa de a-şi vedea prietenii, nu s-a mulţumit să 
spună „ne-am sârguit mai mult", ci a adăugat „cu mare dor". Apoi, pentru că nu voia să se 
amestece cu ceilalţi, a arătat că îi iubeşte mai mult decât ceilalţi. După ce a spus: „Ne-am sârguit 

mai mult" şi: „am voit să vin la voi", s-a desprins de ceilalţi şi, rămânând singur, a adăugat: „Eu, 
Pavel, o dată şi de două ori". Prin aceste cuvinte a arătat că s-a străduit mai mult decât alţii. In 
sfârşit, pentru că n-a reuşit să-i vadă, nu se mulţumeşte cu scrisorile, ci le trimite capul, pe 
Timotei cel împreună cu el, care-i va fi în loc de scrisori. De asta a şi adăugat, zicând: „De aceea, 
nemaiputând răbda"82. Iarăşi, ce cuvânt înalt! Câtă putere are acest cuvânt! Arată dragostea lui 
nestăpânită. După cum unul care s-a aprins, face totul ca să scape de foc, tot aşa şi Pavel, aprins 
de dragoste, caută pe cât poate oarecare uşurare: „Nemaiputând răbda noi, am trimis pe Timotei, 
slujitorul Evangheliei şi împreună-lucrător cu noi83; am rupt pe lângă mine pe cel mai de 
trebuinţă mădular al meu; am schimbat durerea cu durere". Că nu îndura cu uşurinţă nici lipsa lui 
Timotei şi că din dragoste pentru tesaloniceni a preferat povara aceasta foarte mare, a arătat-o şi 
pe aceasta spunând: „Am hotărât să rămânem singuri la Atena"84. Ce suflet care se identifică 
desăvârşit cu dragostea! Sune că a rămas singur, pentru că s-a despărţit de un frate, când erau 
atâţia cu el! 

b. Cugetă, dar, la acestea necontenit şi tu! Şi cu cât viaţa e mai plină de dureri, cu atât vei avea 
mai mult de câştigat dacă o înduri cu mulţumire. Aduc nespuse cununi nu numai durerile 
trupeşti, pricinuite de lovituri, ci şi durerile sufletului; şi durerile sufletului mai mult decât cele 
ale trupului, când cei loviţi le îndură cu mulţumire. După cum ai primi mari răsplăţi dacă spre 
slava lui Dumnezeu ai suferi cu curaj biciuirea şi sfâşierea trupului, tot aşa aşteaptă mari răsplăţi 
şi pentru suferinţele sufleteşti ce le înduri acum. Nădăjduieşte că ai să vezi negreşit iarăşi, că ai 
să scapi de durerea aceea şi ai să ai mare câştig, şi atunci şi acum, de pe urma acestei dureri. 

Iţi sunt de ajuns acestea ca să te mângâie; dar mai bine spus, nu numai pe tine, ci chiar şi pe un 
om cu puţină minte şi cu sufletul de piatră. Dar când e vorba de atâta pricepere, de atâta bogăţie 
de credinţă, de atâta înălţime creştinească şi de un suflet care a călcat în picioare toate gândurile 
lumeşti, vindecarea e mult mai uşoară. 

c. Arată-mi, dar, şi aici dragoste, ca să aibă şi scrisorile mele asupra ta mare putere; tot atâta câtă 
aveam când eram alăturea de tine. Şi mi-o vei arăta negreşit dacă aflu că ai avut un câştig 
oarecare de pe urma scrisorilor mele; dar mai bine spus, nu numai un câştig oarecare, ci atât de 
mare câştig cât doresc. Doresc să fii atât de veselă acum pe cât erai când te vedeam. De voi afla 
aceasta, îmi va fi şi mie mai uşoară singurătatea, în care mă găsesc. Deci, dacă vrei să mă bucur 
şi eu mai mult - şi ştiu că vrei să te sârguieşte mult - arată-mi că ai alungat din suflet toată povara 
tristeţii şi că eşti liniştită. Dăruieşte-mi această răsplată pentru prietenia şi dragostea ce ţi-o port. 
Ştii, doar, ştii bine, cât curaj îmi dai, de faci ce-ţi spun şi dacă-mi arăţi adevărul prin scrisori. 

49 Scrisă din Cucuz la sfârşitul anului 404 [= II, PG 52]. 

Cuvioasa Olimpiada: Scrisoarea IX 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

La. Pentru ce plângi? Pentru ce te chinui şi-ţi dai pedepse pe care nici duşmanii n-au putut să şi le 
dea, lăsându-ţi sufletul doborât de tirania tristeţii? Scrisorile pe care mi le-ai trimis prin Patrichie 
mi-au descoperit aceste răni ale sufletului tău. De asta sufăr cumplit şi mă întristez, că în loc să 
faci totul ca să-ţi alungi tristeţea din suflet, singură alergi să aduni gânduri pline de durere, să-ţi 
închipui cele ce nu sunt - sunt propriile tale cuvinte - şi să te chinui singură zadarnic şi fără de 

folos şi spre nespus de mare pagubă. Te întristezi că n-ai putut să mă muţi din Cucuz în altă 
parte? Ştii, dar, că în ce te priveşte ai făcut tot ce ai putut. N-au putut avea stăruinţele tale 
sfârşitul dorit? Asta nu trebuie să te întristeze. Poate că aşa a vrut Dumnezeu să-mi facă mai 
lungi căile nevoinţelor mele, ca să-mi fie cununile şi mai strălucite. Pentru ce, dar, suferi pentru 
acelea pentru care eu sunt încununat? S-ar cuveni să salţi, să dănţuieşti, să-ţi pui pe cap cunună, 
că am fost învrednicit de o soartă care depăşeşte cu mult vrednicia mea? Te întristezi din pricina 
pustietăţii de aici? Dar este, oare, un loc mai plăcut ca aceasta? E linişte, e pace, n-am nici o 
grijă; iar trupul mi-i deplin sănătos. Nu-mi pasă că oraşul n-are nici piaţă, nici prăvălii. Totul îmi 
curge ca dintr-un izvor. Am alături de mine şi pe episcopul de aici, pe preas-finţitul Dioscur, care 
face totul ca să mă simt bine. Iţi va spune şi bunul Patrichie că sunt vesel, mulţumit, că am tot ce- 
mi trebuie de când locuiesc aici. 

b. Iar dacă plângi din pricina celor petrecute în Cezareea, apoi află că faci o faptă nevrednică de 
tine. Că şi acolo mi s-au împletit iarăşi cununi strălucitoare; toţi mă vorbesc de bine, toţi mă 
admiră şi se minunează din pricina suferinţelor îndurate la alungarea mea din Cezareea. Domnul 
Peanie mi-a dat ştirea că preoţii lui Faretrie sunt acolo şi că au declarat că sunt în comuniune cu 
noi, că n-au nimic comun cu duşmanii mei, că nu se întâlnesc cu ei şi nici nu au vreo părtăşie cu 
ei. Dar ca să nu-i tulburăm, nimeni să nu afle de asta. Da, cele ce mi s-au întâmplat au fost o 
grozăvie. Să nu fi suferit nimic mai înainte, cele suferite acolo sunt îndestulătoare să-mi 
pricinuiască nenumărate premii. Am fost în primejdie de moarte. Te rog, însă, ţine-le astea numai 
pentru tine; am să ţi le povestesc pe scurt, nu ca să te întristezi, ci ca să te bucuri. Acestea-mi 
sunt temeiurile neguţătoriei mele! Aceasta mi-i averea. Aceasta-i curăţirea păcatelor mele! Să 
călătoresc prin mijlocul unor astfel de încercări şi să-mi facă rău nişte oameni, de la care nu mă 
aşteptam. 

c. Când era să intrăm în Capadocia, după ce am scăpat de Galat86, când aproape mă ameninţase 
cu moartea, mulţi mi-au ieşit întru întâmpinare pe cale şi mi-au spus: „Domnul Faretrie te 
aşteaptă şi aleargă pretutindeni ca să nu piardă întâlnirea cu tine; face tot ce-i stă în putinţă ca să 
te vadă, să te îmbrăţişeze şi să-ţi dea dovezi de dragostea lui. Apus în mişcare şi mănăstirile de 
bărbaţi şi de femei". Eu, auzind aceste cuvinte, nu mă aşteptam la astfel de manifestări de 
dragoste, ci-mi închipuiam cu totul contrariul; n-am spus, însă, nimic din gândurile mele celor ce 
mi-au adus aceste veşti. 

2. a. Când am ajuns în Cezareea, obosit şi istovit de drum, cuprins de friguri puternice, tulburat şi 
chinuit de grele suferinţe, am tras într-o casă aşezată la marginea oraşului şi am trimis după 
doctori ca să-mi stingă văpaia ce mă chinuia. Că frigurile mă lăsau şi mă luau. Pe lângă acestea 
s-au mai adăugat şi greutatea drumului, oboseala, zdruncinul, lipsa de ajutoare, lipsa de cele de 
trebuinţă lipsa de doctor; istovit de oboseală, de zăduf şi de nesomn, am intrat aproape mort în 
oraş. Atunci a venit la mine tot clerul, poporul, călugări, călugăriţe, doctori; m-am bucurat de 
multă îngrijire din partea lor; toţi căutau să mă servească, să-mi slujească". Dar eu eram chinuit 
groaznic de friguri, în primejdie de moarte, în sfârşit, încetul cu încetul s-au micşorat frigurile şi 
mi-a încetat boala. Faretrie, însă, nicăieri. Aştepta plecarea mea. Nu ştiu pentru ce. 

b. Când am văzut că boala e pe sfârşite, am vrut să pornesc mai departe, ca să ajung la Cucuz şi 
să mă odihnesc puţin de pe urma suferinţelor îndurate din pricina călătoriei. In timp ce mă 
pregăteam de plecare, mi s-a adus vestea că pe neaşteptate o mulţime mare de isauri au năvălit în 

28 



ţinutul Cezareei, că au dat foc unui sat mare şi că au făcut mari blestemăţii. La auzul acestor 
veşti, tribunul a luat ostaşii pe care-i avea şi a plecat din oraş întru întâmpinarea lor. Se temeau să 
nu năvălească asupra oraşului. Pe toţi i-a cuprins frica; toţi erau înspăimântaţi; era în primejdie 
însăşi patria, aşa că au fost folosiţi şi bătrânii la apărarea zidurilor. 

c. Aşa stând lucrurile, în faptul dimineţii, o hoardă de monahi - că aşa trebuie să-i numesc pentru 
a arăta prin acest cuvânt furia lor - a tăbărât asupra casei în care eram, ameninţând că are să-i 
dea foc, că are să o ardă, că are să-mi facă neplăceri, dacă nu ies din casă. Şi nici frica de isauri, 
nici boala care mă chinuia atât de tare şi nici altceva nu i-a făcut mai blânzi, ci erau stăpâniţi de 
atâta furie că au băgat frica şi în ostaşi. I-au ameninţat şi pe ei cu bătaia şi se lăudau că şi 
bătuseră cumplit pe mulţi ostaşi. 

d. Când au auzit ostaşii asta, au venit la mine şi m-au rugat şi mi-au cerut, zicându-mi: „Chiar 
dac-ar fi să cădem în mâinile isaurilor, scapă-ne de fiarele acestea". Când căpetenia oraşului a 
auzit de cele întâmplate, a alergat la casa în care locuiam, vrând să mă ajute. Călugării nu s-au 
plecat nici la rugăminţile lui şi el însuşi a dat înapoi. Văzând, dar, că lucrurile se încurcă rău şi 
neîndrăznind nici să mă sfătuiască să înfrunt o moarte sigură, nici să mă lase în casă din pricina 
furiei mari a călugărilor, a trimis la Faretrie, rugându-1 să-mi îngăduie o zăbavă de câteva zile şi 
din pricina bolii şi din pricina primejdiei care mă ameninţă. Dar nici el n-a făcut ceva; 
dimpotrivă, a doua zi călugării au fost şi mai înverşunaţi; nici un preot nu îndrăznea să vină să 
mă ajute, ci ruşinaţi şi cu faţa roşie 

- spuneau că toate acestea se întâmplă din porunca lui Faretrie - se ascundeau, stăteau tăinuiţi şi 
nu răspundeau când îi chemam. 

e. Dar pentru ce e nevoie să spun mai mult? Asaltat de atâta frică, aproape cu moartea înaintea 
ochilor, istovit de friguri - că nu scăpasem desăvârşit de durerile pricinuite de friguri - m-am 
aruncat în miezul zilei într-o targa şi am plecat de acolo; poporul întreg scotea strigăte de durere, 
bocea, blestema pe cel ce făcuse asta; toţi plângeau şi se tânguiau. 

f După ce am ieşit din oraş, câţiva clerici au ieşit şi ei pe tăcute şi m-au petrecut cu lacrimi în 
ochi. Auzeam pe unii spunând: „Unde îl duceţi la moarte sigură?" Unul din prietenii mei cei mai 
buni spunea: Fugi, te rog! Să cazi mai bine în mâinile isaurilor, numai să scapi de noi! Ori în ce 
mâini vei cădea, vei fi în siguranţă, dacă scapi din mâinile noastre". Buna Seleucia, soţia 
domnului Rufin - care mi-a dat multe îngrijiri - auzind şi văzând acestea, m-a rugat să rămân în 
casa ei de la ţară, la o depărtare de cinci mile de oraş; mi-a trimis oameni şi m-am dus acolo. 

3. a. Dar nici acolo nu aveam să scap de duşmănia lui Faretrie, căci cum a aflat - după cum 
spunea Seleucia - a şi ameninţat-o. 

Când m-a primit în casa sa, eu nu ştiam nimic de asta; iar când a venit la mine, mi-a ascuns-o şi a 
spus-o numai îngrijitorului casei, căruia i-a poruncit să-mi dea toate înlesnirile; iar dacă ar veni 
monahi cu gândul de a mă ocări şi a mă bate, să strângă ţărani de pe alte moşii ale ei ca să le stea 
împotrivă. M-a rugat apoi să mă refugiez, în propria ei casă, care are un adăpost întărit, ca să 
scap de mâinile episcopului şi ale monahilor. 

b. Asta nu i-am fâgăduit-o, ci am rămas acolo, neştiind nimic de cele ce se puneau la cale pentru 
mai târziu. Dar nici hotărârea asta n-a fost îndestulătoare pentru duşmanii mei, ca să pună capăt 
furiei lor. Mai târziu, în miez de noapte, fără să ştiu ceva, Seleucia nemaiputând îndura 
ameninţările lui Faretrie - căci, după cum mi-a spus, Faretrie continua s-o ameninţe, silind-o să 
mă scoată şi de acolo - mi-a dat de ştire că au năvălit barbarii; i-a fost ruşine să-mi spună de 
silnicia pe care a îndurat-o. Şi în miez de noapte a venit la mine Evitie preotul, m-a sculat din 
somn şi în gura mare mi-a spus: „Scoală-te, te rog, au năvălit barbarii, sunt aproape!" Gândeşte - 
te ce-am simţit când am auzit asta! Şi l-am întrebat: „Ce să fac?" In oraş nu mă puteam întoarce, 
ca să îndur suferinţe mai mari decât acelea pe care le-aş suferi de la isauri. Aşa că am fost silit să 
plec. 

c. Noaptea era fără lună; era miezul nopţii, beznă, întuneric adânc. Asta îmi îngreuna situaţia. 
Nu era nimeni lângă mine; n-aveam pe nimeni care să mă ajute; toţi mă părăsiseră. Totuşi, 
împins de frică, aşteptându-mi îndată moartea, m-am sculat, aşa bolnav cum eram, şi am poruncit 
să se aprindă luminile. Preotul însă a poruncit să le stingă, ca nu cumva barbarii, spunea el, 
chemaţi de lumină, să ne atace. Şi au stins şi luminile. 

d. Catârul, care mă ducea pe targa, din pricina drumului tare rău, povârnit şi plin de pietre, s-a 
împiedicat şi a căzut în genunchi aruncându-mă la pământ; era aproape să pier; m-am sculat şi 
mergeam târându-mă, sprijinit de Evitie preotul, care sărise jos de pe caL. Şi aşa mergeam dus de 
mână; dar, mai bine spus, eram târât. Nici nu se putea merge altfel pe un drum atât de greu, prin 
nişte munţi greu de străbătut şi în miez de noapte. 

e. Gândeşte-te ce mari erau suferinţele mele; înconjurat de atâtea rele, chinuit de friguri, fără să 
ştiu ce se pusese la cale împotriva mea, temându-mă de barbari, tremurând de frica lor şi 
aşteptând să le cad în mâini. Nu ţi se pare oare, că numai suferinţele acestea, chiar dacă nu mi s- 
ar fi întâmplat nimic altceva, pot să-mi şteargă mulţime de păcate şi să-mi dea mult prilej de 
laudă? 

f Pricina acestor suferinţe, după părerea mea, este că îndată ce am sosit în Cezareea, marii 
dregători ai oraşului, vicarii, slujbaşii din conducerea oraşului, tribunii, poporul întreg, veneau în 
fiecare zi să mă vadă, mă înconjurau cu atenţii, mă îngrijeau ca pe lumina ochilor. Acestea îl 
pişcau pe Faretrie, iar invidia, care m-a alungat din Constantinopol, nu s-a depărtat de mine nici 
aici, după părerea mea. N-am dovezi, dar o bănuiesc. Ce-aş mai putea spune de frica şi 
primejdiile din timpul călătoriei? Când mi le amintesc în fiecare zi şi mi le trec pe dinaintea 
minţii, zbor şi salt de bucurie pentru că am adunat comoară mare. Că aşa sunt şi aşa mă simt. De 
aceea, te rog şi pe tine să te bucuri de toate astea, să te veseleşti, să salti şi să slăveşti de 
Dumnezeu că m-a învrednicit să îndur nişte suferinţe ca acestea. De la tine să nu afle nimeni 
astea; dimpotrivă potoleşte pe cei ce le spun87. 

4. a. Iar dacă suferi că mai port în mine urmele suferinţelor îndurate, află că am scăpat desăvârşit 
de toate, că mi-i trupul mai sănătos decât atunci când locuiam în capitală. Pentru ce te temi de 
frigul de aici? Mi s-a pus la dispoziţie o locuinţă călduroasă; iar preasfintitul Dioscur face tot ce-i 
stă în putinţă ca să nu simt deloc frigul. Dacă este să judec lucrurile după începuturi, mi se pare 
că aerul de aici e ca şi cel din răsărit, întru nimic deosebit de cel din Antiohia. Atât e de cald, atât 
e de bine întocmit! 

b. Tare m-au întristat cuvintele ce mi le-ai spus: „Poate că te întristezi şi de mine că mă neglijez". 
Şi doar ţi-am scris, cu multe zile înainte, rugându-te să nu întreprinzi ceva ca să mă mişc de aici. 
M-am gândit la aceea că ai nevoie de multe cuvinte de apărare, de multe sudori şi osteneală, ca 
să-ţi poţi justifica acest cuvânt. Poate că în parte l-ai şi justificat când spui: „Mă gândesc la 
aceste lucruri atât, doar, ca să-mi măresc tristeţea". Dar iarăşi este cea mai mare greşeală că spui: 
„îmi place să mă gândesc la ceea ce îmi pricinu-ieşte durere, în loc să faci tot ce-ti stă în putinţă 
ca să pui capăt durerii, tu faci voia diavolului, mărindu-ţi tristeţea şi durerea. Nu ştii, oare, ce 
mare rău e tristeţea? 

c. Nu te mai teme de isauri! S-au întors în ţara lor. Guvernatorul provinciei a făcut totul pentru 
asta. Sunt în mai multă siguranţă aici decât în Cezareea. De nimeni nu mă tem ca de episcopi, 
afară de câţiva, în ce priveşte pe isauri deci, n-ai decât o teamă. Au plecat; o dată cu sosirea iernii 
stau închişi în casă; după Rusalii ar putea să iasă. 

d. Cum poţi spune că nu ţi-am scris; Ţi-am trimis până acum trei scrisori lungi; una prin ostaşi, 
alta prin Antonie, iar a treia prin Anatolie, slujitorul tău. Mai cu seamă două din ele sunt un leac 
mântuitor în stare să dea curaj unui om trist, unui om poticnit şi să-1 umple de veselie curată. 
Când le vei primi, citeşte-le adesea de la început până la sfârşit; le vei vedea puterea; vei 
cunoaşte singură folosul şi puterea lor tămăduitoare şi-mi vei spune cât de mult ai câştigat din 
ele. Am gata şi o a treia scrisoare, asemănătoare acestora; n-am vrut să ti-o trimit acum, că m-au 
durut tare cuvintele ce-mi spui: „Strâng în mine gânduri de tristeţe; îmi închipui ce nu este". 
Cuvintele acestea nu-s vrednice de tine; mi-i ruşine şi mie de ele şi-mi acopăr faţa. Citeşte, însă, 
scrisorile ce ti-am trimis şi n-ai să mai gândeşti aşa, chiar dacă ai căuta de mii de ori să te 
întristezi. 

e. Pentru că mi-ai vorbit de episcopul Heraclide, îţi spun că-şi poate da demisia, dacă vrea, ca să 
scape de toate greutăţile. Nu-i rămâne altceva. Eu, cu toate că nu am făcut mare lucru, totuşi am 
spus doamnei Pentadia să-şi dea toată silinţa să găsească o uşurare răului, îmi spui că ai îndrăznit 
să-mi destăinui durerile tale, pentru că ţi-a poruncit eL. Ce îndrăzneală e asta? N-am încetat s-o 
spun şi nu voi înceta, că un singur lucru e dureros, păcatul numai; toate celelalte, praf şi cenuşă. 
Ce greutate este să stai la închisoare să fii legat cu lanţuri? Ce greutate este să suferi răul, când 
suferinţa răului ajunge temei de neguţătorie mare? Ce greutate e surghiunul? Ce greutate, 
confiscarea averilor? Toate acestea sunt cuvinte lipsite de realitate, numai cuvinte cu nume de 
tristeţe. Iar dacă-mi spui de moarte, află că îmi spui de o îndatorire a firii; moartea trebuie să o 
suferim cu toţii, chiar dacă ne-o aduce altuL. Dacă-mi vorbeşti de surghiun, atunci nu-mi spui 
altceva decât că am prilejul să văd ţări şi oraşe multe. Iar dacă-mi vorbeşti de confiscarea 
averilor, apoi îmi vorbeşti de libertate, îmi spui că sunt desprins de cele de aici. 

5. a. Să nu încetezi, atât cât îţi stă în putere, să te îngrijeşti de episcopul Măruţa, ca să-1 scoţi din 
prăpastie. Am nevoie de el mai cu seamă pontai cele ce am făcut în Persia. Află de la el, dacă ţi-e 
cu putinţă, ce a făcut acolo şi pentru ce s-a întors. Scrie-mi dacă i-ai dat cele două scrisori pe care 
i le-am trimis. Dacă vrea să-mi scrie, îi voi scrie iarăşi; dacă nu vrea să-mi scrie, să-ti spună tie 
dacă a avut vreun rezultat bun acolo şi dacă are să reuşească ceva de se va mai duce. Eu pentru 
asta mă străduiam să mă văd cu eL. Tu fă ce poţi; chiar dacă toţi se vor arunca cu capul în jos, tu 
fa-ti datoria. Că plata ta va fi desăvârşită. Apropie-ti-1, pe cât e cu putinţă. 

b. Te rog nu uita ce am să-ţi spun, ci străduieşte-te cât poţi de mult. Monahi marşi, goţi88, printre 
care se ascunde mereu episcopul Serapion, mi-au adus ştirea că a venit la ei diaconul Moduarie 
vestindu-1 că a murit episcopul Unila, acel minunat bărbat, pe care l-am hirotonit şi l-am trimis în 
Gotia, unde a săvârşit multe şi mari fapte. Diaconul Modularie a adus şi scrisori de la regele 
goţilor, care cere să li se trimită episcop. Dar deoarece pentru îndreptarea nenorocirii ce ne 
ameninţă nu văd alt mijloc, decât zăbovirea şi amânarea - căci nu-i cu putinţă să meargă acum cu 
corabia în Bosfor, nici în părţile acelea - fa-i ca să întârzie din pricina iernii. Să nu uiţi să faci 
lucrul acesta; este vorba de un lucru de mare însemnătate. Două lucruri sunt cele care mă 
interesează dacă s-ar întâmpla - dare-ar Dumnezeu să nu se întâmple - unul, să numească pe 
episcopul goţilor cei care au săvârşit atât de mari rele, al doilea, să fie numit unul la întâmplare. 
Ştii şi tu că nu-şi dau silinţa să numească un om destoinic. Iar dacă asta s-ar întâmpla - dare-ar 
Dumnezeu să nu se întâmple - tu ştii ce-ar urma. Dă-ţi pe tăcute toată silinţa să nu se întâmple 
aşa ceva. S-ar face un lucru minunat dacă ar fi cu putinţă ca Moduarie să vină la mine în taină şi 
fără să-1 simtă cineva. Iar dacă nu-i cu putinţă, facă-se ce s-o putea. 

c. Ceea ce se întâmplă când e vorba de bani şi s-a întâmplat cu văduva, tot aceea să se întâmple 
şi când e vorba de săvârşirea unei treburi. După cum văduva, care a dat doi bănuţi, a întrecut pe 
cei care dăduseră mai mult, pentru că dăduse tot ce avea89, tot aşa se întâmplă şi cu cei care în 
săvârşirea unui lucru se străduiesc din toată puterea lor; în ce-i priveşte, au împlinit treaba, chiar 
dacă nu s-a reuşit nimic; îşi" au răsplata desăvârşită. 

Ii sunt dator cu multe mulţumiri episcopului Ilarie. Mi-a scris rugându-mă să-i îngădui să se 
întoarcă în eparhia lui ca să îndrepte lucrurile de acolo şi că iarăşi are să revină. Pentru că 
prezenţa lui mi-e de mult folos - este un bărbat evlavios, statornic şi zelos -l-am rugat să revină 
iute după ce pleacă. Fă, dar, ca să ajungă repede şi sigur scrisoarea în mâinile lui; să nu se 
rătăcească. Mi-a cerut cu mult dor şi cu stăruinţă să-i scriu. Prezenţa lui mi-e de mult folos, 
îngrijeşte-te mult de scrisorile mele. Dacă nu-i acolo preotul Eliade, caută un om cu cap şi 
priceput prin care să trimiţi prietenilor scrisorile. 

85 Scrisă în Cucuz, la sfârşitul anului 404 [= XIV, PG 52]. 

86 Episcopul Cezareei. 

87 In ediţia din Migne între: „nişte suferinţe ca acestea" şi: „De la tine", este următorul text: 
„Păstrează, te rog, ce ţi-am spus pentru tine şi nu spune nimănui, chiar dacă oamenii ar umple 
întreg oraşul, aruncându-se înşişi în mari primejdii". 

88 Monahii goţi erau numiţi marşi. 

89 Luca21,2-4. 

Cuvioasa Olimpiada: Scrisoarea X 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

1 .a. Trupurile care au luptat cu friguri cumplite şi oceanele care au fost bântuite de vânturi 
puternice, nu scapă îndată de aceste tulburări, nici trupurile de friguri, nici oceanele de 
frământarea valurilor, ci treptat, încetul cu încetuL. Trupurile au nevoie de mult timp ca să scape 
de friguri, să se facă deplin sănătoase şi să şteargă slăbiciunea lăsată de boală; apele, la rândul 
lor, chiar după potolirea vânturilor, se mişcă şi se frământă multă vreme; sunt purtate iarăşi cu 
multă furie şi au şi ele nevoie de multă vreme ca să se liniştească desăvârşit. 

b. Nu fără rost pun acest început scrisorii ce-ţi trimit evlaviei tale, ci ca să cunoşti că este de 
neapărată trebuinţă să ti-o trimit. Da, am pus capăt tiraniei tristeţii tale, am dărâmat cetăţuia ei 
prin scrisorile de mai înainte; totuşi e nevoie încă de cuvânt, ca să ti se statornicească în suflet 
adâncă pace, ca, după ce ai şters din minte amintirea tuturor tulburărilor pricinuite de tristeţe, să 
ai deplină şi statornică linişte şi multă bucurie. 

c. Ceea ce urmăresc nu este numai să te scap de tristeţe, ci să-ţi umplu şi sufletul de multă şi 
continuă bucurie. Este cu putinţă dacă vrei. Că bucuria nu atârnă de legile neînduplecate ale 
naturii, cu neputinţă de înfrânat şi de schimbat, ci de voia noastră liberă, pe care o putem mântui 
cu uşurinţă. Ştii, doar, şi cred că îţi aminteşti, că mai înainte - nu s-a scurs mult timp de atunci - 
am rostit multe şi lungi cuvântări tocmai despre aceste lucruri; am dat atunci şi multe pilde din 
istorie. Da, bucuria nu stă în natura lucrurilor, ci în voinţa omului. 

d. Că este aşa, se vede de acolo că mulţi oameni bogaţi socotesc viaţa cu neputinţă de trăit, pe 
când alţii, care trăiesc în neagră sărăcie, sunt mai fericiţi decât toţi. Şi iarăşi mulţi oameni, cu alai 
în jurul lor, încărcaţi de slavă şi de cinste, îşi blestemă viaţa, pe când alţii, oameni de rând şi din 
oameni de rând, necunoscuţi de nimeni, se socotesc mai fericiţi ca mulţi. Da, bucuria nu stă în 
natura lucrurilor, ci în voinţa oamenilor. N-am să încetez s-o spun mereu! Aşadar, nu te lăsa 
abătută, soră! Scoală-te, întinde mâna cuvântului meu, ajută-mă ca să te smulg desăvârşit din 
robia cea amară a gândurilor tale! Dacă nu vrei să te străduieşti cât mă străduiesc eu, doctoriile 
mele nu-ţi sunt de folos! E de mirare că se întâmplă asta cu mine? Nici Dumnezeu, Care poate 
totul, nu reuşeşte când îndeamnă şi dă sfat, dacă cel sfătuit nu ascultă de spusele Lui; iar 

33 



neascultarea îi măreşte şi mai mult pedeapsa. Hristos a arătat asta când a spus: „Dacă n-aş fi 
venit şi nu le-aş fi grăit, păcat n-ar avea; dar aşa n-au dezvinovăţire pentru păcatul lor"91. Pentru 
că aşa plângea şi Ierusalimul, spunând: „Ierusalime, Ierusalime, care omori pe profeţi şi ucizi cu 
pietre pe cei trimişi la tine! De câte ori am vrut să adun pe fiii tăi şi n-ati voit! Iată se lasă casa 
voastră pustie! "92 

2. a. Cunoscându-le pe acestea, stăpâna mea prea iubitoare de Dumnezeu, luptă, străduieşte-te, 
sileşte-te ca să-ţi fie de ajutor cuvintele mele, ca să scoţi din suflet şi să alungi cu multă tărie 
gândurile care te tulbură şi-ti aduc atâta frământare şi nelinişte. N-am nici o îndoială că vei face 
aşa şi vei primi sfatul meu. Trebuie deci, să-ţi făuresc săbii, lănci, arcuri, săgeţi, platoşe, scut, 
apărători pentru fluierele picioarelor, ca să te aperi cu unele, să ataci cu altele, iar cu altele să sapi 
gropi, ca să ascunzi gândurile care te tulbură. Din ce voi făuri armele şi praştiile acestea, ca să nu 
laşi pe duşmani nici să se apropie de tine, ci să-i alungi de departe cu multă tărie? Tristeţea ta îmi 
va da material pentru făurirea lor, dacă vom filozofa puţin despre ea, dacă vom arăta că este grea 
şi păgubitoare. 

b. Tristeţea [athymia] este un cuptor pentru chinuirea sufletelor, o durere nespusă, o osândă mai 
amară ca orice osândă. Tristeţea imită viermele veninos care roade nu numai trupul, ci însuşi 
sufletul; o molie, care roade nu numai casele, ci şi mintea; un veşnic călău, care nu sfâşie 
coastele, ci slăbeşte puterea sufletului; o noapte neîntreruptă, întuneric de nepătruns, furtună, 
tulburare, friguri nevăzute mai pârjolitoare decât flacăra; război care nu pune jos armele, boală 
care orbeşte pe mulţi din cei ce văd. Soarele şi limpezimea văzduhului pare a-i stânjeni pe cei 
cuprinşi de tristeţe; amiaza mare le este noapte adâncă. 

c. De aceea şi minunatul acela profet, ca să arate asta, spunea: „Soarele va apune pentru ei la 
miezul zilei"93. Asta nu înseamnă că dispare soarele, de pe cer, că-şi întrerupe drumul lui 
obişnuit, ci că pentru un suflet întristat, ziua cea mai luminoasă e noaptea. Nu-i atât de întunecos 
întunericul nopţii, cât de întunecoasă e noaptea tristeţii; nu din pricina unor legi ale naturii, ci din 
pricina întunecării gândurilor. Tristeţea e groaznică, de nesuferit; chipul ei este aspru; e mai 
crudă decât un tiran şi nu ascultă iute de cei care încearcă să-i pună capăt. Când pune stăpânire 
pe un suflet e mai tare ca diamantul, dacă sufletul acela nu-i deprins cu filozofia. 

3. a. Dar pentru ce e nevoie să vorbesc eu multe despre tristeţe, când poţi să te duci la cei stăpâniţi 
de tristeţe şi de la ei să-i cunoşti pururea? Dar mai bine spus, dacă vrei, să facem mai întâi 
dovada grozăviei tristeţii din altă parte. 

Când Adam a săvârşit păcatul acela cumplit, când a adus osânda peste tot neamul omenesc, 
Adam a fost osândit la muncă94, dar femeia care a săvârşit un păcat mai mare şi aşa de mare că 
păcatul bărbatului, pus faţă în faţă cu păcatul ei, nici nu mai pare păcat, că spune Apostolul: 
„Adam n-a fost amăgit, dar femeia fiind amăgită, a căzut în călcare de poruncă"95 - femeia, deci, 
aceea care a fost amăgită şi a căzut în călcare de poruncă, ea, care a făcut băutura otrăvitoare, şi 
pentru ea şi pentru bărbat - a fost osândită la o durere mai mare, care întrecea cu mult durerea 
pricinuită de muncă, „înmulţind voi înmulţi necazurile tale, spune Dumnezeu, şi suspinul tău; în 
dureri vei naşte fii"96. Nu-i vorba de osteneală, nu-i vorba de sudoare, nu-i vorba de muncă, ci 
de tristeţe şi suspin; iar pedeapsa aceasta tine în cumpănă cât mii şi mii de osteneli şi de morţi; 
dar mai bine spus, e mult mai cumplită. 

b. Şi doar este ceva mai rău decât moartea? Nu este, oare, moartea cel mai mare rău în ochii 
oamenilor? Nu pare ea înfricoşătoare, groaznică şi vrednică de mii şi mii de lacrimi? N-a spus 
Pavel că moartea este pedeapsa pentru cea mai mare fărădelege? Pedeapsa aceasta, spune Pavel, 
se dă celor ce se apropie cu nevrednicie de Sfintele Taine, celor ce se împărtăşesc cu nevrednicie 
de la masa cea înfricoşătoare, grăind aşa: „Pentru aceea sunt între voi mulţi neputincioşi şi 
bolnavi şi mulţi au murit"97. 

c. Nu şi toţi legiuitorii osândesc la moarte pe cei ce săvârşesc mari nelegiuiri? N-a hotărât, oare, 
Dumnezeu în lege această pedeapsă capitală pentru marii păcătoşi? Oare nu de frica de moarte 
patriarhul acela vestit, care a biruit chiar glasul sângelui, a primit să dea pe femeia lui pe mâinile 
unor desfrânaţi, barbari, tiraniei egiptene, n-a pus, oare, el la cale fapta aceea plină de ocară, n-a 
îndem-nat-o, oare, el pe femeia lui să joace această tragedie cumplită? Şi nici nu se ruşinează din 
pricina unei astfel de fapte! „Şi va fi, spune el, că dacă te vor vedea aşa de frumoasă, pe mine mă 
vor ucide, iar pe tine te vor cruţa. Spune-le, dar, că eşti sora mea, ca să-mi fie bine pentru tine, şi 
va trăi sufletul meu pentru tine"98. 

d. Ai văzut ce frică? Ai văzut ce cutremur a clătinat sufletul acela înalt, sufletul acela de filozof? 
Ai văzut că diamantul s-a topit din pricina firii? Patriarhul minte, spune că femeia lui este 
altcineva decât ceea ce este, dă singur în gura lupilor mieluşeaua. Şi ce nu pot suferi deloc 
bărbaţii, să-şi vadă femeia necinstită, dar mai bine spus, chiar numai bănuită, aceea şi mai mult 
decât aceea - că nu era numai bănuială, ci cutezată ocara - nu numai că o vede Avraam, ci o şi 
pune la cale şi i se pare uşoară şi de suferit fapta aceasta. Un simţământ a biruit alt simţământ, 
cel mai puternic pe cel mai slab, frica de moarte a biruit gelozia. 

e. Tot aşa şi marele Ilie. Acesta, din pricina fricii de moarte, a ajuns fugar, hoinar, şi-a schimbat 
locul99, temându-se numai de ameninţarea unei femei desfrânate şi blestemate. Omul care a 
închis cerul, care a făcut atâtea minuni, n-a putut îndura frica pricinuită de nişte cuvinte. Frica a 
zguduit atât de mult sufletul acela înalt cât cerul, că a părăsit dintr-o dată ţara şi poporul, pentru 
care se pri-mejduiesc de nenumărate ori; a mers singur cale de patruzeci de zile, s-a dus să 
locuiască în pustie, el care avusese atâta îndrăzneală, care vorbise cu atâta libertate şi arătase 
atâta bărbăţie. 

f Da, moartea e înfricoşătoare. Cu toate că ne loveşte în fiecare zi, totuşi de fiecare dată moartea 
cuiva ne izbeşte, ne tulbură, ne cutremură, ca şi cum atunci am vedea-o pentru întâia oară. Nici 
scurgerea vremii, nici vederea ei în fiecare zi nu-s în stare să ne mângâie. Tristeţea şi 
zdruncinarea pricinuită de moarte nu îmbătrâneşte cu timpul, ci întinereşte şi înfloreşte neîncetat; 
în fiecare zi frica de moarte este puternică şi vie. 

g. Şi pe bună dreptate. Cum poţi să nu te cutremuri, să nu te pierzi, când vezi dintr-o dată mai 
mut decât pietrele pe cel care până mai ieri, alaltăieri, mergea, umbla, făcea nenumăratele treburi, 
stătea în fruntea nevoilor casei, ale soţiei, ale copiilor, ale slugilor, iar adeseori chiar în fruntea 
treburilor unor oraşe întregi, ameninţa, înfricoşa, dădea pedepse, scăpa de pedepse, făcea o 
mulţime de treburi în oraş şi la ţară? Mulţime de lume scoate strigăte de durere, prietenii se bat în 
piept, soţia îşi rupe hainele, îşi zgârie faţa, îşi smulge părul, cete de slujnice stau înjur şi bocesc 
cu jale, iar el nu simte nimic. Toate au dispărut dintr-o dată! Şi cugetarea şi mintea şi sufletul şi 
frumuseţea feţii şi mişcarea mădularelor. Au dispărut şi vin în locul lor altele groaznice şi pline 

de jale: muţenia, nesimţirea, stricăciunea, putreziciunea, cenuşa, pulberea, mirosul greu, pieirea 
desăvârşită, tot trupul schimbat în oase de nerecunoscut şi groaznice la vedere. 

4. a. Şi cu toate acestea moartea, grozăvia aceasta, precum ne-o arată şi faptele din toate zilele şi 
spaima acelor sfinţi bărbaţi, este mai uşoară decât tristeţea. Că de aceea am vorbit atât de pe larg 
ca să-ţi arăt ce pedeapsă suferi în contrariul ei, dar mai bine spus, ce răsplată aştepţi, răsplată cu 
mult mai mare decât bunătăţile. Şi ca să vezi că acestea sunt aşa, voi merge iarăşi la cei cuprinşi 
de aceste simţăminte, la cei de care am fost silit să vorbesc mai înainte. 

b. Când Moise a venit şi a vestit pe iudei că au să scape de necazurile din Egipt, iudeii nici n-au 
vrut să-1 asculte; şi Legiuitorul a arătat pricina : „Şi a grăit Moise poporului şi poporul n-a 
ascultat pe Moise din pricina împuţinării sufletlui"100. Iar când Domnul îi ameninţă pe iudei cu 
mari pedepse pentru multa lor nelegiuire, când le vorbeşte de robie, de vieţuirea în pământ străin, 
de foamete, de ciumă, adaugă şi această pedeapsă zicând: „Şi le voi da lor inimă întristată şi ochi 
întunecaţi şi suflet istovit"101. Dar pentru ce trebuie să vorbesc eu de iudei, un popor 
neascultător, nerecunoscător, un popor rob trupului, un popor care nu ştie să filozofeze, când pot 
dovedi spusele mele cu pilde din viaţa bărbaţilor mari şi vestiţi? Ceata apostolilor a stat lângă 
Hristos trei ani; a ascultat din gura Lui multe învăţături despre înviere şi despre alte taine; au 
săvârşit ei înşişi minuni mari şi minunate; L-au văzut \\ HI atâta vreme făcând minuni; au stat la 
masă cu El şi au fost în\ aţâţi în tot chipul; ei bine, aceştia, când au auzit că le spune cuvinte pline 
de tristeţe, mereu se ţineau de El, atârnaţi ca şi copii de sân, mereu îl întrebau: „Unde Te 
duci?" 102 Atât erau de topiţi de tirania tristeţii, atât erau de îndureraţi, că nu-1 mai întrebau nimic 
altceva. Hristos le spunea: „Aţi auzit că merg la Cel ce M-a trimis şi voi veni la voi; şi nimeni din 
voi nu Mă mai întreabă: «Unde Te duci?» Dar pentru că v-am spus acestea, întristarea a umplut 
inima voatră".103 Ai văzut că tirania tristeţii le-a întunecat dragostea, că i-a robit, că i-a 
subjugat? 

c. Ilie apoi - că n-am să-1 las la o parte nici acum - după ce a plecat şi a fugit din Palestina, 
nemaiputând îndura tirania tristeţii -că era cumplit de întristat o arată cel ce a scris istoria vieţii 
lui zicând: „S-a dus unde-1 trăgea inima" 104 - ascultă ce rugă îi face lui Dumnezeu: „Destul 
acum, Doamne! la-mi sufletul din mine, că nu-s mai bun eu decât părinţii mei! "105 îşi dorea 
moartea, grozăvia aceasta, pedeapsa aceasta mare, capul răutăţilor! Pe aceasta ca un har voia s-o 
primească, îi era mai groază de tristeţe decât de moarte. Ca să scape de aceea, fugea la aceasta. 
S.a. Cu acest prilej vreau să răspund şi la o întrebare. Ştiu că doreşti răspuns la astfel de întrebări. 
Care-i întrebarea? Dacă Ilie socotea moartea mai uşoară decât tristeţea, atunci pentru ce şi-a 
părăsit şi ţara şi poporul numai ca să scape de moarte? Pentru ce atunci fuge de moarte, iar acum 
o caută? Ca să vezi şi de aici că tristeţea e mai grozavă decât moartea. Când îl zguduia numai 
frica de moarte, făcea totul ca să scape de moarte. Dar când tristeţea a pus stăpânire pe sufletul 
lui şi şi-a arătat puterea ei, când a început să-1 macine, să-1 mistuie, să-1 roadă cu dinţii şi, când n- 
a mai putut s-o îndure, atunci, da, a socotit moartea, care era mai grea ca orice, mai uşoară ca 
tristeţea. Tot aşa şi lona, ca să scape de tristeţe, şi-a dorit moartea. A cerut şi el moartea, zicând: 
„Ia-mi sufletul meu din mine, că e mai bine pentru mine să mor decât să trăiesc" 106. 

b. David arată acelaşi lucru într-un psalm pe care-1 scrie vorbind fie în numele lui, fie în numele 
altora, care-şi plâng durerea: „Când a stat păcătosul împotriva mea, am amuţit, m-am smerit şi 

nici de bine n-am grăit şi durerea mea s-a înnoit, înfierbântatu-s-a inima mea înăuntrul meu şi în 
cugetul meu se va aprinde foc" 107. 

David a arătat că focul acela, tristeţea adâncă, e mai puternică decât moartea. De aceea, 
nemaiputând îndura loviturile şi durerile ei, zice: „Grăit-am cu limba mea" 108. 

- Şi ce grăieşti, spune-mi! 

- „Fă-mi cunoscut, Doamne, sfârşitul meu şi numărul zilelor mele care este, ca să ştiu câte zile 
îmi mai rămân de trăit"109. Rosteşte acelaşi lucru ca şi Ilie, numai cu alte cuvinte. 

c. Ceea ce spune Ilie prin cuvintele: „Nu sunt mai bun decât părinţii mei", aceea lasă şi David să 
se înţeleagă, când zice: „Fă-mi cunoscut, Doamne, sfârşitul meu, ca să ştiu ce-mi lipseşte". 
„Pentru ce am mai fost eu lăsat pe pământ, spune el, pentru ce mai rămân, pentru ce mai trăiesc 
pe lumea asta, când ceilalţi au plecat?" Şi astfel, şi David caută moartea, fie el, fie aceia în 
numele cărora vorbeşte; doreşte şi el să ştie timpul venirii ei: „Fă-mi cunoscut sfârşitul meu", 
spune el, ca să aibă prin cunoştinţa aceasta o mare bucurie. Astfel David, din pricina'neputinţei 
de a îndura tristeţea, focul acela care-i ardea cugetul, ajunge de doreşte un lucru groaznic, 
moartea, „în cugetul meu se va aprinde foc". 

d. Aşteaptă, dar, şi tu, mari răsplăţi pentru această cumplită pedeapsă pe care o înduri acum; 
aşteaptă multe premii, nespuse răsplăţi, cununi strălucitoare şi tare înfloritoare pentru luptele 
acestea ale tale atât de mari. Nu numai săvârşirea de fapte bune are multe răsplăţi, ci şi suferinţa 
răului. Despre asta vreau să vorbesc acum. Un astfel de cuvânt ţi-i tare de folos şi ţie şi tuturora; 
e în stare să îndemne la răbdare, să dea curaj inimii tale, iar sudorile suferinţelor să nu le lase să 
te sleiască de puteri. 

6. a. Cele ce-am spus până acum au dovedit îndeajuns că tristeţea este cel mai rău din toate relele, 
este culmea şi capul nenorocirilor. Rămâne acum să pun faţă în faţă faptele bune, cu suferinţele, 
ca să vezi bine că au răsplată nu numai faptele bune, ci şi suferinţele; ba răsplată foarte mare; şi 
nu sunt răsplătite mai puţin suferinţele decât faptele bune, ci, mai mult, suferinţele au chiar mai 
mare răsplată. 

b. Şi dacă vrei, am să dau ca pildă pe marele atlet al răbdării, care a strălucit şi în fapte bune şi în 
suferinţe, pe diamantul, pe piatra cea preţioasă, pe omul care a trăit în Avstida, dar a luminat 
întreaga lume cu covârşirea virtuţii lui. Am să vorbesc şi de faptele lui bune şi de suferinţele lui, 
ca să vezi prin ce a strălucit mai mult. 

c. Care sunt faptele lui bune? „Casa mea, spune el, era deschisă celui ce venea; era liman de 
obşte călătorilor" 110. Aproape toate averile lui erau ale celor nevoiaşi. „Eram ochi celor orbi - 
spune el - şi picior şchiopilor. Eram tată celor neputincioşi; judecata, pe care n-am ştiut-o, am 
cercetat; am zdrobit măselele celor nedrepţi şi din mijlocul dinţilor le-am scos pradalll. Pe cei 
neputincioşi care aveau nevoie de ajutor, nu i-am refuzat şi n-au plecat neajutoraţii 12; n-a plecat 
nimeni cu sânul gol de la uşa mea". 

d. Ai văzut ce fel de chipuri de fapte şi felurite limanuri de milostenie! Cu toate ajuta pe cei 
nevoiaşi! Ai văzut că alunga sărăcia, că ajuta pe văduve, că făcea dreptate celor nedreptăţiţi, că 
era temut de cei ce făceau rău? Strădania lui nu se mărginea numai la atâta, să ia parte celor 

necăjiţi, să lupte împreună cu ei - lucru făcut de mulţi - ci să şi ducă ajutorul până la capăt; şi 
făcea asta cu multă tărie. „Am zdrobit măselele celor nedrepţi", spune eL. Apus în faţa ambiţiei 
acelora purtarea lui de grijă. Se străduia să îndrepte nu numai nedreptăţile oamenilor, ci punea 
purtarea lui de grijă şi împotriva beteşugurilor firii, îndreptând greşelile ei prin marele lui ajutor 
dat oamenilor. Pentru că nu putea să le dea mădularele pierdute, să dea orbilor ochi, şchiopilor 
picioare, ţinea şi locul acestor mădulare. Datorită lui, cei ce-şi pierduseră ochii vedeau, iar cei cu 
picioarele tăiate mergeau. Ce poate egala bunătatea aceasta a lui? 110 

e. Cunoşti şi celelalte virtuţi ale lui - ca să nu lungesc cuvântul înşirându-le pe toate - cunoşti 
blândeţea lui, bunătatea lui, cuminţenia lui, cinstea lui; ştii cât de aspru era cu cei nedrepţi - şi 
acesta-i lucru minunat - el, care era aşa de bun şi de blând şi mai dulce decât mierea cu ceilalţi 
oameni şi cu slugile lui! Aceştia, ca să arate cât de mult îi iubea Iov, spuneau: „Cine ne-ar fi dat 
cărnurile lui ca să ne saturăm?"114 Dacă era aşa de bun, aşa de blând, cu slugile, cu care de 
multe ori trebuia să fie aspru, apoi cu mult mai mult era bun cu ceilalţi oameni! 

7. a. După ce am adunat aceste pilde din viaţa lui Iov şi am fi putut aduna mai multe ca acestea, 
haide cu mine la catalogul suferinţelor lui. Să le punem faţă în faţă şi să vedem când era Iov mai 
strălucit: când săvârşea faptele bune sau când suferea necazuri şi când multă tristeţe îi cuprindea 
sufletul? Când era Iov mai strălucit? Când deschidea casa tuturor drumeţilor sau când i s-a 
dărâmat casa şi el n-a rostit cuvântul de hulă, ci slăvea pe Dumnezeu? Şi doar una era fapta bună, 
iar cealaltă suferinţă. 

b. Când era mai strălucit, te întreb, când jertfea pentru copiii lui, şi-i strângea ca să trăiască în 
înţelegere sau când au fost prinşi sub dărâmăturile casei, când şi-au sfârşit viaţa în chip aşa de 
dureros, iar Iov îndura întâmplarea cu multă filozofie? Când a strălucit mai mult, când încălzea 
cu lâna oilor lui umerii celor goi sau când auzind că a căzut foc din cer şi-a mistuit turma 
împreună cu păstorii, nu s-a tulburat, nu s-a frământat, ci a îndurat în linişte nenorocirea? 

c. Când era mai mare, când folosea sănătatea trupului pentru apărarea celor nedreptăţiţi, 
sfărâmând măselele celor nedrepţi, smulgându-le din dinţi prada şi fîindu-le liman sau când 
vedea trupul lui, arma celor nedreptăţiţi, mâncat de viermi, când stând pe gunoi îi răzuia cu un 
hârb? „Pielea mea crapă şi se zbârceşte"115. Şi doar toate acelea erau fapte bune, iar toate 
acestea suferinţe! Şi totuşi acestea l-au făcut mai strălucit! Asta e mai cu seamă partea cea mai 
amară a luptei! Ea are nevoie de bărbăţie mai mare, de suflet mai puternic, de cuget mai hotărât, 
de dragoste mai fierbinte de Dumnezeu. 

d. Din pricina asta, atunci când Iov săvârşea fapte bune, diavolul spunea, deşi cu neruşinare şi 
hoţeşte: „Oare în zadar cinsteşte Iov pe Dumnezeu?" 1 16; acum, însă, când Iov îndură aceste 
nenorociri, diavolul, ruşinat, a luat-o la fugă şi nici umbră de cuvânt neruşinat n-a mai fost în 
gura lui. Aceasta e cununa cununilor, aceasta e virtutea virtuţilor, aceasta e dovada limpede a 
bărbăţiei, acesta e semnul cel mai adevărat al filozofiei. 

e. însuşi fericitul Iov, ca să arate că tirania tristeţii e mai cumplită decât moartea, numeşte 
moartea odihnă: „Moartea - spune el -este odihna omului"117. Şi ca să scape de tristeţe, cere 
moartea ca un har, zicând: „Dea Dumnezeu să asculte cererea mea şi nădejdea mea să o 
plinească. Dacă a început Domnul, rănească-mă şi până la sfârşit să mă omoare. Să-mi fie mie 

mormânt cetatea, peste ale cărei ziduri săream" 11 8. Astfel, tristeţea e mai grea decât toate 
suferinţele; şi cu cât e mai grea, cu atât are şi mai mari răsplăţi. 

8. a. Dar ca să vezi şi în alt chip cât de mare e câştigul suferinţelor, chiar când nu suferi pentru 
Dumnezeu - şi nimeni să nu socotească că exagerez - dar totuşi suferi şi suferi cu curaj şi în 
linişte, ei bine, află că Iov nu ştia că pentru Dumnezeu a îndurat acele suferinţe; şi totuşi numai 
pentru asta a fost încununat că a răbdat cu curaj fără să ştie pricina. 

b. Tot aşa şi săracul Lazăr; era bolnav de o boală firească, şi suferinţa lui nu era deloc o suferinţă 
pentru Dumnezeu; dar ştii câte cununi a primit, pentru că a suferit, pentru că a răbdat, pentru că a 
îndurat cu curaj lipsa celor care puteau să-1 îngrijească, durerea pricinuită de bube, de foamete, 
de dispreţul şi de cruzimea bogatului Şi doar nu putem spune că găsim vreo faptă bună în viaţa 
lui Lazăr. Nu putem spune că a mântuit pe săraci, că a ajutat pe cei nedreptăţiţi, că a făcut vreun 
alt bine, ci putem vorbi de zăcerea lui la poarta bogatului, de boala lui, de limbile câinilor, de 
dispreţul arătat lui de bogat; toate suferinţe ale răului. Şi cu toate că n-a făcut nici o faptă bună, a 
avut parte de aceeaşi soartă ca şi patriarhul Avraam, care a făcut atâtea fapte bune, numai pentru 
că a îndurat cu curaj tristeţea pricinuită de suferinţe. 

c. Am să-ţi mai spun şi altceva; ciudat, dar adevărat. Orice faptă bună, mare şi de curaj, dacă nu e 
săvârşită cu osteneală, cu primejdie şi însoţită cu suferinţe, nu primeşte multă plată. „Fiecare îşi 
va lua plata sa după osteneala sa"119; nu după mărimea faptei, ci după mărimea suferinţei. De 
aceea şi Pavel când se laudă, nu se laudă numai că a săvârşit fapte mari, ci şi că a suferit mult. 
După ce a spus: „Slujitori ai lui Hristos sunt ei? ca un nebun grăiesc, sunt mai presus eu"120, nu 
arată superioritatea lui faţă de ceilalţi apostoli, spunând: „Am predicat la atâţia şi atâţia", ci lasă 
deoparte toate faptele lui mari şi înşiră numai suferinţele lui grăind aşa: „In osteneli mai mult, în 
bătăi peste măsură, la moarte adeseori; de la iudei am primit de cinci ori câte patruzeci fără una; 
de trei ori am fost bătut cu toiege, o dată am fost bătut cu pietre, de trei ori s-a sfărâmat corabia 
cu mine, o noapte şi o zi am petrecut în adânc; în călătorii adeseori, în primejdii de râuri, în 
primejdii de tâlhari, în primejdii de la neamul meu, în primejdii de la păgâni, în primejdii în 
cetăţi, în primejdii în pustie, în primejdii pe mare, în primejdii între fraţii cei mincinoşi, în 
osteneală, în trudă, în privegheri de multe ori, în foame, în sete, în goliciune, pe lângă celelalte, 
stăruinţa mea de fiecare zi"121. 

9. a. Ai văzut şiruri de suferinţe şi pricinile de laudă? Pavel adăugă apoi la acestea şi faptele lui 
mari; dar şi aici, partea cea mai mare o are suferinţa, nu fapta. După ce a spus: „stăruinţa mea de 
fiecare zi", adică prigonirile, tulburările, greutăţile - căci aceasta e stăruinţa mea - a adăugat: 
„grija de toate bisericile" 122. N-a spus: „îndreptare", ci „grija", care e mai mult suferinţă decât 
faptă. La fel cu cele spuse mai departe: „Cine este slab, şi eu să nu fiu slab?"123 N-a spus: „Şi eu 
să nu-1 îndrept", ci: „Şi eu să nu fiu slab?" Şi iarăşi: „Cine se poticneşte şi eu să nu ard?" 124 N-a 
spus: „L-am scăpat de poticneală", ci: „Am luat parte la tristeţea lui". Apoi, ca să arate că mai cu 
seamă aceste acţiuni sunt răsplătite, a adăugat: „Dacă trebuie să mă laud, mă voi lăuda cu 
slăbiciunile mele" 125. 

Adaugă apoi şi altă acţiune asemănătoare, fuga prin fereastră cu ajutorul unui coş, peste zidl26. 
Acestea toate sunt suferinţe. 

b. Prin urmare, dacă suferinţele au mari răsplătiri, iar tristeţea este mai cumplită şi mai dureroasă 
decât toate suferinţele, gândeşte-te cât de mari sunt răsplăţile! Nu voi înceta de a-ţi cânta mereu 
acelaşi cântec, ca să împlinesc acum ce făgăduisem la început: să-ţi uşurez tristeţea cu gândurile 
pe care însăşi tristeţea le naşte. 

c. Iată un alt exemplu, ca să vezi ce mare lucru este ca o faptă bună să fie însoţită de suferinţă şi 
cât îi lipseşte dacă e săvârşită fără nici o osteneală. Nabucodonosor, vestitul împărat al Babilonu- 
lui, care trăia cu puterea ce i-o dădea sceptrul şi diadema, a împlinit cândva cuvântul evanghelic. 
După minunea aceea mare din cuptor, şi-a luat sarcina s-o propovăduiască în toată lumea, nu 
numai cu limba, ci şi cu scrisorile; şi a scris întregului pământ aşa: „Nabucodonosor împăratul, 
către toate popoarele, seminţiile şi limbile şi locuitorii întregului pământ, pacea să se înmulţească 
între voi. Semnele şi minunile pe care le-a făcut cu mine Dumnezeu Cel Preaînalt, plăcut-au 
înaintea mea să vi le vestesc vouă, că sunt mari şi puternice, împărăţia Lui este împărăţia veşnică 
şi stăpânirea Lui din neam în neam"127. Şi a dat poruncă să piară orice popor, seminţie şi limbă, 
care va rosti cuvânt împotriva Dumnezeului lui Sedrah, Misah şi Abdenago şi casele lor jefuite. 
Şi a adăugat: „Că nu este alt Dumnezeu, Care să poată izbăvi aşa" 128. Ai văzut ce ameninţare 
era în acele scrisori? Ai văzut ce frică? Ai văzut ce învăţătură? Ai văzut ce predicatori şi ce 
scrisori au fost trimise în toată lumea? 

d. - Şi ce-i cu asta spune-mi? Va primi, oare, aceeaşi plată ca şi apostolii, pentru că a propovăduit 
aşa puterea lui Dumnezeu, pentru că şi-a dat atâta silinţă ca să vestească pretutindeni cuvântul? 
Nu, nici mare plată, ci abia puţină, puţină de tot. Şi doar a săvârşit şi el aceeaşi faptă ca şi 
apostolii! Da, dar pentru că fapta lui n-a fost însoţită de osteneală, nici de suferinţe, de aceea i se 
micşorează plata. Nabucodonosor a făcut totul cu puterea stăpânirii sale şi în tihnă; apostolii, 
însă, au fost împiedicaţi, prigoniţi, bătuţi, chinuiţi, aruncaţi în prăpăstii, aruncaţi în mare; se 
topeau de foame, erau în primejdie de moarte în fiecare zi; sufletul lor le era chinuit; erau 
eputincioşi cu fiecare neputincios, ardeau cu fiecare om care se poticnea. Ei bine pentru 
ostenelile acestea şi mai ales pentru tristeţea lor, răsplăţile erau mai mari. Fiecare îşi va lua plata 
după osteneala lui"129. N-am să încetez să spun mereu aceste cuvinte. 

e. Asta a fost pricina că iubitorul de oameni Dumnezeu nu i-a împlinit cererea lui Pavel, cu toate 
că-L rugase deseori să-1 scape de suferinţe, de tristeţe, de durere şi de primejdii. „Pentru aceasta 
am rugat de trei ori pe Domnul"130, spune Pavel, şi n-am dobândit ce ceream. Pentru ce ar fi 
primit, dar, Nabucodonosor răsplăti foarte mari? Pentru că a predicat fără bătaie de cap, trăind în 
desfătări şi bucurii? Pentru că a deschis gura şi şi-a mişcat limba, stând acasă? Dar asta o poate 
face cu uşurinţă orice om, omul cel mai lipsit de curaj, omul care duce viaţă de chefliu şi de 
stricat. Dar pentru răni, pentru morţi, pentru călătoriile cele de pe pământ şi cele de pe mare, 
pentru tristeţi, lacrimi şi dureri - „Trei ani, spune Pavel, n-am încetat, învăţând cu lacrimi noaptea 
şi ziua pe fiecare din voi"131 -Pavel va primi cu multă îndrăznire răsplăţi şi cununi. 

10. a. Socotind, dar, şi gândindu-te la câştigul pe care-1 aduce o viaţă plină de dureri şi de 
necazuri, bucură-te şi te veseleşte că din copilărie ai mers pe calea cea aducătoare de câştig şi 
plină de cununi, cale presărată cu dese şi necontenite suferinţe. Fel de fel de boli trupeşti, mai 
cumplite ca nenumărate morţi, n-au încetat să te asalteze des; nori de ocări şi de insule şi de 
bârfeli nu încetau să se năpustească asupra ta; tristeţi dese şi neîntrerupte şi izvoare de lacrimi te- 



40 



au supărat tot timpuL. Fiecare din aceste suferinţe era îndestulătoare să aducă mult folos omului 
care le îndura cu răbdare. 

b. Lazăr a avut aceeaşi soartă cu patriarhul Avraam, numai pentru boala lui; ocările fariseului au 
dus vameşului o îndreptăţire care depăşea dreptatea fariseului; Apostolul Petru şi-a vindecat cu 
lacrimi rana acelui păcat groaznic. Când fiecare din cele spuse mai sus, când numai una din 
suferinţele acestea e îndestulătoare pentru răsplată, gândeşte-te câte răsplăţi vei primi tu, când ai 
îndurat cu covârşire toate aceste suferinţe, toată viaţa ta? Nimic nu ne face atât de străluciţi, atât 
de invidiaţi, nimic nu ne umple de mii şi mii de bunătăţi, ca mulţimea încercărilor, ca primejdiile, 
ostenelile, tristeţile, uneltirile necontenite de la cei care nu s-ar cuveni, dacă le îndurăm cu 
seninătate pe toate. 

c. Nimic nu 1-a făcut atât de fericit şi de vestit pe fiul lui lacov, ca bârfeala aceea de atunci, ca 
temniţa, lanţurile şi necazurile legate de ele. Mare a fost cuminţenia sa când a biruit desfrânarea 
egiptencei, când a îndepărtat pe femeia aceea ticăloasă, care îl chema la nedreaptă împreunare! 
Mare, dar nu aşa de mare ca suferinţele lui! Ce faptă de laudă este, întreb, să nu faci adulter, să 
nu strici casa altuia, să nu pângăreşti un pat care nu-ţi aparţine, să nu faci rău celui ce ţi-a făcut 
bine, să nu arunci ruşine peste stăpânul casei? Dar ceea ce 1-a făcut mai cu seamă mare pe losif 
sunt acestea: primejdiile, cursa, nebunia femeii robite de patimă, silnicia ce i s-a făcut, temniţa 
din care nu putea scăpa a camerei femeii desfrânate, pe care desfrânata o aranjase pentru el, 
lanţuri întinse pretutindeni, bârfeala, calomnia, închisoarea, lanţurile, nici o dreptate cât de mică 
după o luptă atât de mare, pentru care ar fi trebuit să fie încununat, durerea lui într-un loc întărit 
ca un osândit, ca un vinovat, închiderea lui împreună cu cei ce au săvârşit cele mai mare rele 
fapte, murdăria, lanţurile, chinul din închisoare. 

d. Acum îl văd cu mult mai strălucitor decât atunci când stătea pe tronul Egiptului şi împărţea 
grâu celor nevoiaşi, decât atunci când potolea foametea şi era liman de obşte tuturor! Acum, când 
îi sunt mâinile şi picioarele în lanţuri, îl văd mai slăvit decât atunci când avea atâta putere şi era 
îmbrăcat în haine strălucitoare. Timpul petrecut în închisoare a fost timp de câştig şi neguţătorie 
mare; pe când timpul de desfrânare, de tihnă şi de cinste a fost, e drept, timp de multă plăcere, 
dar nu de mult câştig. De aceea nu-1 fericim atât pentru că era cinstit de tatăl lui, pe cât îl fericim 
că era invidiat de fraţii lui, că trăia în casă cu duşmanii lui. Război cumplit a izbucnit împotriva 
lui încă de pe când era mic copil; cei care-i duceau război nu-1 puteau învinui cu nimic, ci erau 
măcinaţi şi sfâşiaţi de ură din pricină că tatăl lor îl iubea mai mult. Şi dragostea tatălui, după 
spusele lui Moise dătătorul de Lege, nu-şi avea început în virtutea lui losif, ci chiar de când s-a 
născut. Era iubit mai mult, pentru că fusese născut în urma celorlalţi copii, la adânci bătrâneţe; şi 
se ştie că sunt mai dragi copiii născuţi mai presus de nădejde, „îl iubea pe el tatăl lui - spune 
Moise - pentru că era fiul bătrâneţilor lui"132. 

11. a. După părerea mea, legiuitorul Moise a scris aceste cuvinte nu pentru a arăta adevărul 
purtării lui lacov, ci pentru a-i găsi o scuză, într-adevăr, lacov văzând că losif este invidiat de 
fraţii lui, în dorinţa de a le potoli invidia, a născocit această pricină dragostei lui; şi pricina asta, 
după socoteala tatălui, n-ar fi dat naştere la multă invidie. Dar că nu asta era pricina dragostei lui, 
ci virtutea înfloritoare din cugetul lui losif, mai coaptă decât vârsta, se vede de la Veniamin. Dacă 
lacov îl iubea pe losif pentru că era fiul bătrâneţilor lui, atunci ar fi trebuit ca pe Veniamin, care 
era mai tânăr, să-1 iubească şi mai mult. Veniamin a fost născut după losif şi el era mai degrabă 

fiul bătrâneţilor lui. Dar după cum am spus, cuvintele acelea au fost o născocire a tatălui, vrând 
să curme războiul dintre fraţi. Dar nici aşa n-a reuşit; dimpotrivă, flacăra a ars mai cu furie. Şi 
pentru că deocamdată n-au putut face nimic, au aruncat asupra lui hulă grea, i-au adus o învinuire 
ruşinoasă. Fraţii au întrecut în răutate pe egipteancă; au fost cu mult mai răi decât ea. Egipteanca 
a făcut rău unui străin, pe când ei unui frate. 

b. Şi fraţii nu şi-au oprit aici răutatea, ci totdeauna făceau rele mai mari decât cele dinainte. 
Pierzându-1 pe când era singur în pustie, întâi au vrut să-1 ucidă, apoi l-au vândut; din liber l-au 
făcut rob. Şi robia cea mai grea: n-a ajuns rob la unii din neamul lui, ci la nişte barbari de altă 
limbă. Că fraţii l-au vândut unora care se duceau într-o ţară barbară. Dar Dumnezeu, Care voia 
să-1 facă mai strălucit, a îngăduit faptele lor, a răbdat îndelung ca primejdia să urmeze primejdiei. 
După ce-1 invidiaseră şi-i făcuseră nume rău, l-au dat uciderii, apoi robiei, mai cumplită ca 
uciderea. 

c. Să nu treci cu uşurinţă pe lângă cele spuse, ci gândeşte-te la cumplitele suferinţe ale acestui 
nobil tânăr! A fost crescut în casa părintească, şi dintr-o dată este vândut de fraţi, fără să fie 
vinovat cu ceva; este dat unor barbari de altă limbă, cu alte obiceiuri, mai mult fiare decât 
oameni; ajunge fără patrie, venetic, slugă, străin, în loc de cetăţean liber; se bucurase de atâta 
bună stare şi a ajuns în cea mai grea robie, el care nu fusese deloc obişnuit; a avut stăpâni aspri şi 
a fost dus într-o ţară străină şi barbară. Dar nenorocirile nu s-au oprit aici. După visurile acelea 
minunate care vesteau mai dinainte că fraţii au să i se închine lui, uneltirile au urmat uneltirilor. 
Negustorii, care l-au cumpărat, nu l-au ţinut pentru ei, ci l-au vândut altor barbari mai răi. 

d. Ştii ce mare nenorocire este să treci din mâna unui stăpân rău în mâna altuia tot rău. Robia e 
şi mai grea când noii stăpâni sunt tot străini şi mai răi decât cei dinainte. Şi a ajuns losif în Egipt, 
ţara aceea care pe atunci lupta împotriva lui Dumnezeu, ţara care avea guri neruşinate şi limbi 
hulitoare. A ajuns printre egipteni, dintre care unul singur a fost de ajuns să-1 facă pe marele 
Moise fugar şi hoinar. Ajuns acolo, losif a răsuflat puţin, că bunul Dumnezeu, Care rânduieşte 
cele minunate, a prefăcut în oaie fiara care îl cumpărase. Dar îndată i s-au pregătit iarăşi lupte, 
nevoinţe, sudori mai mari ca cele dintâi. 

e. Stăpâna lui văzându-1 s-a uitat la el cu ochi pofticioşi; a fost robită de frumuseţea chipului lui, 
şi, biruită cu totul de patimă, a ajuns, din pricina acestei pofte desfrânate, leoaică în loc de 
femeie. Şi iarăşi duşmanul locuia în casă cu el, iar pricina duşmăniei era alta decât a duşmanilor 
de mai înainte; fraţii lui l-au izgonit din casă pentru că îl urau; aceasta, pentru că îl iubea, pentru 
că ardea de dragul tânărului. Războiul era acum îndoit, dar mai bine spus, întreit şi înmulţit. Să 
nu socoteşti că i-a fost uşoară lupta aceasta, pentru că a rupt îndată mreaja, pentru că a sărit din 
laţ şi 1-a tăiat într-o clipită de vreme! I-a stors din trup multă sudoare. 

12. a. Iar dacă vrei să ştii bine asta, gândeşte-te ce este tinereţea, tinereţea în floarea el. losif era 
atunci în floarea vârstei, când flacăra firii se ridică mai puternic, când tulburarea poftei este mare, 
când mintea e mai slabă. Sufletele tinere nu sunt îngăduite cu multă pricepere, nici nu se 
străduiesc mult pentru virtute, în tinereţe, furtuna patimilor e mai cumplită, iar mintea, când 
cârmuieşte patimile, mai slabă. In afară de fire şi de vârstă, mai era şi marea desfrânare a 
egiptencel. Şi după cum mâinile perşilor aprindeau cu multă râvnă cuptorul din Babilon, hrăneau 
din belşug focul şi aruncau în flăcări fel de fel de materii de ars, tot aşa şi atunci femeia aceea 

ticăloasă şi nenorocită, aprindea mai tare flacăra cuptorului poftei, cu mirosul parfumurilor, cu 
sulemenirea obrajilor, cu încondeierea ochilor, cu glasul ademenitor, cu pasul şi mersul desfrânat, 
cu haine noi, cu podoabe de aur şi cu alte nenumărate farmece de acest fel, care puteau vrăji pe 
tânăr. Şi după cum un vânător iscusit, care vrea să prindă viu un animal greu de prins foloseşte 
toate uneltele meseriei lui, tot aşa şi egipteanca, cunoscând cuminţenia tânărului - că nu putea să- 
i rămână necunoscută în atâta scurtare de vreme - a socotit că trebuie multă pregătire pentru 
cucerirea tânărului; iar pentru asta a folosit toate uneltele desfrânării. Şi nu s-a mulţumit numai 
cu atâta, ci a căutat şi loc şi timp potrivit pentru vânat. 

b. De aceea nu 1-a atacat îndată ce s-a îndrăgostit de el, ci a aşteptat multă vreme, zămislind şi 
pregătind pofta ei cea rea. Se temea ca nu cumva să-i fugă vânatul dacă se grăbeşte şi nu-şi 
pregăteşte bine planuL. Şi 1-a găsit o dată singur în casă, îndeletnicit cu treburile lui obişnuite; 
sapă, deci, mai adâncă prăpastia şi-şi întinde de pretutindeni aripile plăcerii; avându-1 pe tânăr ca 
într-o mreajă, a tăbărât pe el, fiind singură cu el; dar mai bine spus, nu era singură; împreună cu 
ea era vârsta, sângele tânăr şi toate meşteşugurile el. Şi-1 ţâra cu sila pe tânăr să săvârşească fapta 
aceea urâtă. Ce poate fi mai cumplit ca ispita aceasta? Care cuptor, care flacăra e mai arzătoare 
ca aceasta? Era tânăr în plină putere; era rob, era singur, fără patrie; străin, venit din altă parte şi 
sub stăpânirea unei stăpâne, atât de desfrânate şi de înverşunate, atât de bogate şi cu atâta putere. 
Nimeni nu era în jurul lor - ajută şi asta la o astfel de cădere! - era prins, gata de a fi ţinut, 
fermecat cu farmecele ei şi dus în patul stăpânului! Şi toate acestea după ce trecuse tânărul prin 
atâtea primejdii şi curse. 

c. Ştii, doar, cum ştiu mulţi, că cei care au dus-o greu, şi au trăit în necazuri, dacă sunt chemaţi 
mai pe urmă la o viaţă plină de desfătări, la o viaţă tihnită, plină de plăceri şi uşuratică, aleargă la 
ea cu inima deschisă, losif n-a făcut aşa, ci a continuat să-şi arate în toate împrejurările răbdarea 
şi înfrânarea sa. Cutez să spun că nu e nici o deosebire între camera egiptencei şi cuptorul din 
Babilon, groapa cu lei a lui Daniel şi pântecele fiarei din mare, în care a căzut profetul; sunt la 
fel; dar mai bine spus, camera egiptencei e cu mult mai cumplită decât acelea. Acolo, victoria 
uneltirilor ducea la pierderea trupului; aici, la pierirea sufletului, la moarte fără de moarte, la 
nenorocire fără mângâiere. Nu numai prin asta e groaznică groapa în care căzuse losif, ci şi prin 
aceea că era în ea silnicie şi viclenie, că era plină de farmece, de foc mare cu felurite înfăţişări, 
care nu ardea trupul, ci pârjolea sufletul. 

d. Şi acest lucru îl arăta Solomon, care cunoştea bine de tot ce cumplit lucru este să te încurci cu 
o femeie cu bărbat: „Va ascunde, oare, cineva foc în sân şi nu-şi va arde hainele? Sau va călca 
cineva pe cărbuni aprinşi şi nu-şi va frige picioarele? - Aşa este cel ce se duce la femeie cu 
bărbat; iar cel care se atinge de ea nu va fi fără vină"133. Cu alte cuvinte spune aşa: după cum e 
cu neputinţă să nu te arzi dacă umbli cu focul, tot aşa e cu neputinţă să scapi de foc dacă umbli 
cu o femeie, losif, însă, a îndurat un foc cu mult mai cumplit. N-a umblat losif după egipteancă, 
ci egipteanca se ţinea după el şi fusese prins când era singur cu ea. Şi losif a răbdat, n-a căzut 
biruit, cu toate că fusese lovit de atâtea rele, cu toate că era istovit de atâtea încercări, cu toate că 
tânjea după linişte şi tihnă. Fusese înconjurat de atâtea curse, se vedea atacat de o fiară cu multe 
feţe, care-1 sfâşia: cu atingerea, cu glasul, cu privirea, cu culorile obrajilor, cu încondeierile 
ochilor, cu podoabele de aur, cu parfumurile, cu hainele, cu purtarea, cu cuvintele, cu gătelile de 
pe ea, cu singurătatea din cameră, cu taina de care erau înconjuraţi, cu bogăţia, cu puterea se 

vedea atacat de o fiară, care pe lângă aceasta mai avea în ajutorul ei, după cum spuneam mai sus, 
vârsta, sângele, robia, străinătatea; şi totuşi losif a biruit flacăra aceea. 

13. a. Eu susţin cu tărie că ispita a fost cu mult mai cumplită; mai cumplită chiar decât invidia 
fraţilor şi decât ura neamurilor şi decât vindecarea lui şi decât stăpânirea barbarilor şi decât 
îndepărtarea de ţară şi decât traiul într-un pământ străin şi decât temniţa şi decât lanţurile şi decât 
vremea îndelungată de robie şi decât necazurile robiei. După ce a scăpat şi de acest război, s-a 
coborât peste el un suflet răcoritor de rouă, venit şi din harul lui Dumnezeu şi din virtutea 
tânărului. Atât a fost de mare liniştea şi cuminţenia lui, că a putut pune capăt şi patimii nebune a 
egiptencei. Când a ieşit din camera egiptencei era neatins, ca şi tinerii pe care nu i-a atins văpaia 
persană. „Nici miros de foc nu era în ei" 134, spune Scriptura. S-a arătat mare atlet al castităţii, a 
imitat tăria diamantului. 

b. Să vedem acum ce a dobândit îndată şi care au fost răsplăţile încununatului! Iarăşi uneltiri, 
prăpăstii, moarte, primejdii, calomnii, ură nesocotită. Femeia aceea ticăloasă caută să-şi 
potolească dragostea cu mânia: lângă patimă adaugă patimă, lângă pofta desfrânată adaugă 
mânie nedreaptă; după ce a fost adulteră ajunge şi ucigaşă. Suflând ură sălbatică, cu ochi dornici 
de sânge, tocmeşte scaun de judecată nedrept; judecător este stăpânul tânărului, bărbatul ei, 
barbarul, egipteanul. Ii aduce învinuire fără de martori. Nici nu-1 lasă pe învinuit să intre la 
scaunul de judecată, ci îl învinuieşte în taină; se bizuie pe neştiinţa şi dragostea judecătorului, pe 
vrednicia de credinţă a ei şi pe aceea că cel învinuit este rob. Spunând altceva decât cele 
întâmplate a biruit pe judecător şi 1-a convins să pronunţe sentinţa dorită, să-1 condamne pe 
nevinovat, să-i dea pedeapsă grea, să-1 bage îndată la închisoare, să-1 pună în lanţuri. Şi 
minunatul acela bărbat a fost osândit fără să vadă pe judecător. Grozăvia e că a fost osândit că a 
săvârşit adulter, că a poftit patul stăpânului, că a stricat o casă străină, că a fost prins şi dovedit. 

c. Judecătorul, pâra şi pedeapsa dată făceau ca judecata să pară dreaptă în ochii mulţimii, care nu 
cunoştea adevăruL. Dar nimic din toate acestea nu 1-a tulburat pe losif, nici n-a spus: „Acestea 
sunt răsplăţile visurilor? Acesta este sfârşitul acelor vedenii? Aceasta e plata castităţii mele? 
Judecată fără judecată, sentinţă nedreaptă, iarăşi nume rău. Mai înainte am fost izgonit din casa 
părintească pentru că eram iubit de tatăl meu; acum sunt băgat la închisoare ca adulter, ca 
necinstitor al unei femei cuminţi. Toţi mă judecă aşa. Fraţii mei, cei care aveau să mi se închine 
mie - că aşa spuneau visurile - sunt liberi, tihniţi, fericiţi, în ţara lor şi în casa părintească; iar eu, 
cel care aveam să-i stăpânesc, stau legat aici împreună cu spărgătorii de morminte, cu tâlharii, cu 
borfaşii. Nici după ce mi-am pierdut patria n-am scăpat de tulburări şi de necazuri, ci şi în 
pământ străin vin peste mine din nou prăpăstii şi săbii ascuţite. Femeia, care a pus la cale toate 
astea, care m-a bârfit, care merită să fie pedepsită, şi pentru o faptă şi pentru alta, dănţuieşte 
acum şi saltă ca încununată pentru fapte mari de vitejie, pentru biruinţe strălucite; iar eu, care nu 
sunt vinovat cu nimic, sufăr cea mai grea pedeapsă. 

d. losif n-a grăit aşa, nici n-a gândit aşa; dimpotrivă, se veselea şi se bucura ca un atlet încununat; 
nu purta ură nici fraţilor, nici desfrânatei. De unde ştim asta? Din cele spuse de el unuia din cei 
legaţi împreună cu eL. Atât de puţin era stăpânit de tristeţe, că a pus capăt şi tristeţii altora. Când 
a văzut că unii din închisoare sunt tulburaţi, trişti şi amărâţi, s-a apropiat de ei ca să le cunoască 
pricina tristeţii. Aflând că sunt tulburaţi din pricina visurilor pe care le-au avut, le-a explicat 
visurile. 

e. Apoi a rugat pe unul din ei să-i amintească împăratului de el, ca să-1 scape din închisoare. Da, 
losif era curajos şi minunat; dar era om şi el şi nu voia să se chinuie în lanţurile acelea. L-a rugat, 
dar, să-i amintească împăratului de el, ca să-1 înduplece să-1 scoată din lanţuri. Ar fi trebuit să-i 
spună pricina pentru care a fost aruncat în închisoare, ca acela care se ruga pentru el să aibă 
pricină binecuvântată pentru mijlocirea sa; losif, însă, n-a pomenit de nimeni din duşmanii săi; i- 
a spus că n-are nici o vină şi s-a oprit aici. N-a adăugat numele nici unuia din cei care i-au făcut 
rău. „Eu - a spus el - am fost furat din pământul evreilor şi aici n-am făcut nimic şi m-au aruncat 
în groapa aceasta" 135. 

- Şi pentru ce nu spui de desfrânată, de adulteră, de ucigaşii de frate? Pentru ce nu le spui de 
invidia fraţilor, de vinderea ta, de înverşunarea stăpânei, de atacul ei, de neînfrânarea ei, de 
lanţuri, de viclenii, de bârfeală, de judecată nedreaptă, de judecătorul nedrept, de hotărârea 
nelegiuită, de pedeapsa cea fără de cale? Pentru ce le taci? Pentru ce le ascunzi? 

- Pentru că nu ştiu să port ură, să mă răzbun! Pentru că aces-tea-mi sunt cununi şi premii, pricină 
de mai mare câştig. 

14. a. Ai văzut suflet de filozof? Ai văzut că n-are în el pic de mânie, că este mai presus de 
cursele ce i s-au întins? Ai văzut că e mai grabnic să ia partea celor nedreptăţiţi decât să se 
răzbune pe cei ce l-au nedreptăţit? N-a pomenit nici de fraţii lui, nici de egipteanca setoasă de 
sânge! „Am fost furat din pământul evreilor - spune el -şi aici n-am făcut nimic." Nu pomeneşte 
de nimeni, nici de groapă, nici de ismailiţi, nici de altceva. Cu toate acestea, nici aşa n-a fost 
scutit de o altă mare încercare. Omul de care losif se rugase atât, care fusese slobozit din lanţuri, 
aşa cum îl prezisese el, după ce a fost chemat la cinstea de mai înainte, a uitat şi de binefacerea 
ce i s-a făcut şi de rugămintea dreptului; şi doar dregătorul acela locuia în curţile împărăteşti şi se 
bucură de mare trecere; iar losif, care strălucea mai mult decât soarele, care slobozea raze de 
virtute atât de strălucitoare, stătea încă în închisoare. Nimeni nu i-a vorbit de el împăratului. 

b. Că trebuia să i se împletească mai mari cununi şi să i se pregătească mai mari premii. Pentru 
aceea i s-au deschis în faţa lui drumuri şi mai mari. Dumnezeu a îngăduit să ducă mai departe 
luptele; Dumnezeu nu l-a părăsit cu totul, ci le-a dat voie duşmanilor să lucreze împotriva lui atât 
încât nici să nu piară atletul, dar nici să alunge pe duşmanul virtuţii. A îngăduit Dumnezeu ca 
fraţii să-1 arunce în groapă, să i se mânjească haina de sânge, dar n-a lăsat pe fraţii lui să ajungă 
până la ucidere; sfatul acesta a fost dat de un frate, dar a lucrat purtarea de grijă a lui Dumnezeu. 

c. Tot aşa şi cu egipteanca. Te întreb, pentru ce bărbatul ei, om atât de aprig şi de neînfrânat - ştii 
cum sunt egiptenii: atât de iuti la mânie şi de duşmănoşi, că au egiptenii cu prisosinţă şi aceste 
patimi - pentru ce nu i-a tăiat lui losif îndată capul, când ştia că e adulter şi că i-a necinstit 
femeia, pentru ce nu l-a dat focului, ci a fost atât de nesocotit, că a pronunţat sentinţa cu 
ascultarea unei singure părţi numai, că n-a dat cuvânt învinuitului şi în sfârşit că în timpul 
ispăşirii pedepsei s-a arătat blând, el, care văzuse pe femeia lui înfuriată, turbată, despuiată cu 
sila, cu hainele sfâşiate în mână, aprinsă şi mai mult de mânie din pricina asta, plânsă şi cu 
lacrimi pe obraji? Nimic din acestea nu l-a făcut să-1 ucidă? 

d. Spune-mi, pentru ce? Nu e lămurit că Cel Care a închis gurile leilor, Cel Care a stins cuptorul, 
Acela a stins şi mânia nemăsurată a fiarei acesteia, a împăratului, a potolit urgia lui nespusă, 

pentru ca să fie dată o pedeapsă mică? Acelaşi lucru îl poţi vedea că s-a întâmplat şi în 
închisoare! Dumnezeu a îngăduit ca Iosif să fie pus în lanţuri şi să stea la un loc cu puşcăriaşii, 
dar a îmblânzit cruzimea temnicerului. 

e. Ştii, doar, cum sunt temnicerii! Şi temnicerul acela s-a purtat bine cu losif; nu 1-a pus la munci 
grele, ci dimpotrivă 1-a pus chiar mai mare peste cei din închisoare, cu toate că ştia că e un om 
care necinstise casa altuia, că e un osândit, că săvârşise un adulter cunoscut de toată lumea. Fapta 
nu se săvârşise într-o casă de rând ci într-o casă mare şi strălucită. Pe temnicer nu l-au speriat 
acestea, nici nu l-au făcut să se poarte aspru cu losif. Din suferinţe i-au fost împletite cununile 
lui, iar ajutorul lui Dumnezeu curgea cu îmbelşugare. 

f Aş mai fi dorit să lungesc încă mai mult scrisoarea; dar, pentru că socot că şi cât am scris a 
depăşit cu mult măsura, îmi opresc aici cuvântuL. Atâta rog evlavia ta - lucru ce n-am contenit a 
te ruga mereu - să alungi din suflet tristeţea şi să slăveşti pe Dumnezeu aşa cum totdeauna ai 
făcut şi să nu încetezi de a o face, mulţumind lui Dumnezeu pentru toate aceste chinuri şi 
necazuri. Făcând aşa, tu vei culege mari bunătăţi şi vei da diavolului o lovitură de moarte, iar eu 
voi avea mare mângâiere, că ai putut risipi cu multă uşurinţă norul tristeţii şi că te bucuri de 
linişte deplină. Nu fi abătută! Ridică-ţi capul din fumul acesta. Că, dacă vrei, poţi împrăştia 
tristeţea mai repede ca rumul! Fă-mi cunoscută şi mie aceasta, ca să gust, de aici din depărtare, 
bucuria unor astfel de scrisori. 

90 Scrisă în Cucuz la sfârşitul anului 404 [= III, PG 52]. 

Cuvioasa Olimpiada: Scrisoarea XI 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

La. S-au înmulţit necazurile tale, ţi s-au făcut iarăşi mai mari încercările şi mai lungi căile de 
străbătut, iar mânia duşmanilor îşi înalţă mai sus văpaia. Dar nu trebuie să te tulburi, nici să te 
nelinişteşti, ci tocmai dimpotrivă să te bucuri, să salţi, să te încununezi şi să dansezi. Dacă n-ai fi 
dat mai înainte diavolului lovituri de moarte, nu s-ar fi sălbăticit atâta fiara, ca să meargă mai 
departe. Dovada curajului şi a biruinţei tale şi dovada marii lui înfrângeri este că se năpusteşte şi 
sare asupra ta cu mai multă furie, că-şi arată mai tare neruşinarea, că varsă mai din belşug 
veninul. Aşa a făcut şi Iov, când diavolul a fost înfrânt în încercarea cu luarea averilor, cu 
uciderea copiilor, dând dovadă şi atunci că a primit mari răni, s-a îndreptat spre capul răutăţilor, 
spre atacul trupului, izvorul viermilor, hora rănilor. Da, le numesc horă şi cunună şi roi de mii de 

premii! Şi nu s-a oprit nici aici. Şi pentru că nu-i mai rămăsese nici o altă încercare de acest fel - 
că adusese peste Iov boala ca pe cea mai mare nenorocire - a pus în mişcare iarăşi şi alte 
încercări. A înarmat soţia, i-a aţâţat pe prieteni, a pornit împotriva lui slugile, facându-le fiare 
sălbatice; prin toate îi zgândăreau rana. 

b. Asta o încearcă şi acum neîncetat cu tine; dar împotriva capului; că viaţa ta ajunge din zi în zi 
mai strălucitoare, mai îmbunătăţită, mai luminoasă. Mai mare îţi este acum bogăţia, mai 
îmbelşugat câştigul, cununile mai multe şi mai dese; chiar durerile îţi sunt mare adaos de curaj, 
iar uneltirile vrăjmaşilor îţi sporesc bunătatea. Aşa sunt necazurile! Pe cei care le îndură în linişte 
şi cu curaj, îi urcă deasupra suferinţelor, îi înalţă de nu-i ating săgeţile diavolului şi-i învaţă să 
dispreţuiască uneltirile. Că şi pomii care cresc la umbră sunt fără de putere şi nu dau roadă, pe 
când cei care înfruntă schimbările aerului, care primesc loviturile vânturilor, arşiţa soarelui, sunt 
mai puternici, sunt plini de frunze şi se rup de fructe, tot aşa se întâmplă şi cu cei care călătoresc 
pe mare. Cei care pun pentru întâia oară piciorul în corabie, oricât ar fi de curajoşi, din pricina 
nedeprinderii cu marea se tulbură, se neliniştesc, sunt cuprinşi de ameţeli, pe când cei care au 
străbătut oceane multe, care au suferit furtuni pe mare, care s-au izbit cu corabia de stânci, care 
au îndurat atacurile fiarelor mării şi răutăţile hoţilor de mare şi au suferit multe naufragii şi 
furtuni dese, merg în corabie cu mai mult curaj decât cei care merg pe pământ; nu stau înăuntrul 
corăbiei, ci se aşează pe marginile ei şi stau fără frică la proră şi la pupă; chiar cei care mai 
înainte de a merge cu corabia aveau zugrăvită pe faţă teama şi cutremurul, după ce s-au desprins 
cu furtunile mării, trag frânghiile, ridică pânzele, pun mâna pe lopeţi şi aleargă cu uşurinţă prin 
toată corabia. 

c. Să nu te tulbure dar nici unul din necazurile din viaţă! Atât au reuşit asupra noastră, fără voia 
lor, duşmanii noştri, ca să ne facă să nu suferim răul ce ni-1 fac; şi-au terminat săgeţile şi n-au 
câştigat nimic altceva decât că s-au făcut de ruşine, că s-au făcut de râs şi că sunt în ochii 
tuturora duşmani de obşte ai neamului omenesc. Aceasta-i plata ce-o primesc duşmanii, aceasta-i 
sfârşitul războaielor lor! Ah, ce mare lucra este virtutea şi dispreţul lucrurilor din lumea aceasta! 
Virtutea câştigată chiar cu ajutorul curselor ce i se întind e încununată de cei care luptă împotriva 
el. Cei care o fac să strălucească mai mult, cei care încearcă s-o doboare, îi fac mai puternici, mai 
înalţi, mai de nebiruit, mai de neînfrânt pe cei ce o săvârşesc. Virtutea n-are nevoie de arme, 
lănci, ziduri, şanţuri, turnuri, bani, ostaşi, ci numai de voinţa puternică, de suflet neclintit, ca să 
înfrângă toate uneltirile omeneşti. 

2. a. Spuneţi, dar, acestea, Stăpâna mea prea iubitoare de Dumnezeu! Spune-ti-le şi tie şi celor 
care luptă împreună cu tine această luptă bună! Ridică sufletele tuturor, întăreşte-ti oştirea, ca să- 
ţi fie cununa virtuţii îndoită, întreită, înmiită, iar prin suferinţele tale şi prin îndemnurile date 
altora să îndure şi aceştia suferinţele, înduple-că-i să sufere totul cu linişte, să dispreţuiască 
umbrele, să întoarcă spatele înşelăciunii viselor, să calce în picioare lutul, să nu pună nici un preţ 
pe fum, să nu socotească stânjenitoare pânzele de păianjen şi să treacă cu nepăsare pe lângă iarba 
care putrezeşte. Aşa e deşertăciunea fericirii omeneşti şi mai mult decât atâta. Nu poţi găsi cu 
uşurinţă o imagine ca să înfăţişeze exact deşertăciunea el. Pe lângă nimicnicia ei, mai aduce şi 
vătămare mare celor îndrăgostiţi de ea, nu numai în veacul ce va să fie, ci şi în viaţa aceasta, în 
zilele acestea în care par că se desfată. După cum virtutea saltă, înfloreşte şi se arată mai 
strălucitoare chiar în timpul în care i se duce război, tot aşa şi viciul îşi arată slăbiciunea, râsul şi 
batjocura multă şi nespusă, chiar în timpul în care este cultivat şi răsfăţat. 

b. Spune-mi te rog, a fost oare om mai vrednic de milă decât Cain cluar în timpul în care părea 
că îl biruie pe fratele său, că-1 doboară, că-şi sătura furia şi mânia aceea nedreaptă şi blestemată? 
Poate fi, oare, ceva mai necurat decât mâna aceea care păruse biruitoare, decât dreapta aceea care 
dăduse lovitura şi ucisese, decât gura aceea neruşinată, care urzise viclenia şi întinsese laţul? Dar 
pentru ce vorbesc eu de mădularele care săvârşiseră crima? Tot trupul i se chinuia, pradă 
suspinului şi cutremurului neîntrerupt. Ce noi lucruri! Ce biruinţă ciudată! Ce trofeu ciudat! Cel 
ucis, cel care zăcea mort este încununat şi lăudat, iar cel victorios, cel ce biruise, nu numai că a 
rămas neîncununat, ba dimpotrivă tocmai pentru aceea a fost chinuit şi dat la pedepse nespuse şi 
la chin neîntrerupt. Cel înjunghiat şi mort, cel fără de glas îl învinuia pe cel ce se mişcă, pe cel 
viu, pe cel cu glas. Dar mai bine spus, nu-1 învinuia mortul, ci sângele lui! Sângele, despărţit de 
trup, are putere destulă să fac asta! Atât de mare este puterea celor virtuoşi, chiar când sunt 
morţi! Atât de mare e ticăloşia celor răi, chiar când sunt vii! Dacă în timpul luptelor sunt atât de 
mari premiile virtuţii, gândeşte-te cum vor fi răsplăţile după terminarea luptelor, în timpul 
răsplătirii, când se vor da bunătăţile acelea ce depăşesc orice cuvânt. Supărările şi necazurile 
oricum ar fi, vin de la oameni şi sunt la înălţimea celor ce le pricinuiesc; darurile şi răsplăţile, 
însă, vin de la Dumnezeu; de aceea sunt şi aşa cum se cuvine să fie date de dărnicia cea nespusă 
de Dumnezeu. 

c. Bucură-te, dar, şi te veseleşte, pentru că eşti, încununată, pentru că eşti triumfătoare, pentru că 
striveşti sub picioarele tale boldurile duşmanilor mai mult decât alţii lutuL. Dă-mi des de ştire 
cum mergi cu sănătatea, ca să culeg bucurie multă şi din asta. Ştii câtă mângâiere îmi aduci, mie 
celui din singurătate, când îmi dai mereu ştiri de sănătatea ta. 

* Scrisă la începutul anului 405 [= V, PG 52]. 

Cuvioasa Olimpiada: Scrisoarea XII 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

Scrisoarea XII - Scrisă în primăvara anului 405 [= VI, PG 52]. 

1 .a. Iţi scriu scrisoarea asta sculat chiar din porţile morţii. De aceea m-am şi bucurat tare, că m- 
au întâlnit slujitorii tăi tocmai când intram în port. Dacă m-ar fi întâlnit pe când mă clătinam pe 
mare, pe când eram lovit de valurile cumplite ale bolii, nu mi-ar fi fost uşor să înşel evlavia ta, ca 
să-ţi dau veşti bune în loc de rele. Iarna, a fost mai cumplită ca de obicei şi mi-a înrăutăţit şi mai 
mult boala de stomac. In aceste două luni din urmă n-am fost într-o stare mai bună decât 

morţii; dimpotrivă, mai rea chiar. Atâta viaţă aveam în mine cât să simt relele care mă 
înconjurau din toate părţile. Totul îmi era noapte: şi ziua şi dimineaţa şi amiaza; stăteam zi 
şi noapte ţintuit la pat. 

M-am străduit în mii şi mii de chipuri, dar n-am reuşit să scutur de pe mine vătămarea 
pricinuită de frig. Cu toate că făceam foc şi înduram fumul groaznic al sobei, cu toate că 
mă închideam într-o singură cameră, că-mi puneam nenumărate haine pe mine şi nu 
cutezam să ies din casă, totuşi am suferit cumplit; aveam dese dureri de cap însoţite de 
vărsături, n-aveam poftă de mâncare şi nu puteam dormi. Oceanele nopţii le petreceam cu 
ochi deschişi. Dar ca să nu-ţi chinui mai mult sufletul cu aceste lucruri neplăcute, îţi spun că 
acum am scăpat de toate acestea, îndată ce a venit primăvara şi s-a schimbat puţin aerul, s-au dus 
de la sine toate. Totuşi am nevoie şi acum de o dietă foarte aspră. De aceea îi fac stomacului 
uşoară povara, ca să se poată simţi şi el uşor. 

b. Nu puţină grijă mi-a făcut şi mie ştirea că ai fost aproape de moarte. Dar din pricina dragostei 
şi a grijii ce-ţi port, am scăpat de această durere, chiar înainte de a primi scrisorile tale, că cei ce 
au venit din părţile acelea mi-au adus ştirea că te-ai făcut sănătoasă. Iar acum mă bucur tare şi 
mă veselesc nu numai că ai scăpat de boală, ci mai presus de toate că înduri cu atâta curaj toate 
nenorocirile ce vin peste tine şi că le numeşti pe toate basm. Şi ceea ce-i mai mult e că ai dat 
acest nume şi bolii tale trupeşti semn că ai un suflet tânăr şi bărbătesc, care dă rod îmbelşugat. 
Da, dai dovadă de cea mai desăvârşită filozofie nu numai când înduri cu curaj relele, ci şi când 
nu le simţi cum te apasă, ci le dispreţuieşti, şi-ţi împleteşti cu multă linişte cununa răbdării, fără 
osteneli, fără sudori, fără nelinişti, fără să alergi la alţii, ca şi cum ai sălta şi a dansa. Asta mă face 
şi pe mine să salt şi să mă bucur, să zbor de bucurie, să nu mai simt pustiul în care mă găsesc, 
nici celelalte necazuri ce mă împresoară. Sunt vesel şi bucuros şi mă împodobesc cu măreţia 
sufletului tău şi cu desele tale biruinţe, nu numai pentru tine ci şi pentru oraşul acela mare şi cu 
oameni mulţi, pentru care eşti un turn de apărare, liman şi zid întărit; prin faptele tale slobozi 
glas răsunător, iar prin suferinţele tale înveţi şi pe bărbaţi şi pe femei să se arunce cu uşurinţă în 
astfel de lupte, să coboare în arenă cu toată vitejia şi să îndure lesne sudorile pricinuite de lupte 
ca acestea. 

c. Şi lucru minunat este că întăreşti şi încurajezi atâta lume, fără să te duci în piaţă şi fără să ieşi 
în mijlocul oraşului, ci stând în casa şi cămăruţa ta. Cu toate că marea e atât de înfuriată, cu toate 
că se ridică aşa de sus valurile, că se ivesc din toate părţile stânci şi fiare marine şi noaptea 
adâncă cuprinde totul, tu, ca şi cum ai fi în miezul zilei, ca şi cum marea ar fi liniştită şi vântul ar 
bate în pupă, aşa întinzi pânzele răbdări şi călătoreşti cu toată înlesnirea; nu numai că nu eşti 
înecată de furtuna aceasta cumplită, dar nu eşti nici stropită de valurile mării. Şi pe bună 
dreptate. Aşa e cel ce are în mâini cârmele virtuţii. Negustorii, care fac comerţ pe mare, cârmacii, 
corăbierii, călătorii, când văd că se adună norii, că bate vânt sălbatic, că valurile-s iuţi şi 
clocotesc cu spumă, ţin corăbiile în port; iar dacă se întâmplă să fie pe mare, fac totul şi se 
străduiesc cât pot să ducă corabia în port, la ţărm sau în vreo insulă. 

Tu, însă, cu toate că bat nenumărate vânturi, cu toate că se sparg în toate părţile atâtea valuri, cu 
toate că se frământă adâncul mării din pricina grozăviei furtunii, cu toate că unii călători plutesc 
morţi pe valuri, iar alţii stau agăţaţi goi de câte o scândură, tu, însă, zvârlită în mijlocul acestui 
ocean de rele, numeşti toate acestea basm şi călătoreşti ca pe vreme bună în timp de furtună. Şi 

pe bună dreptate. Cârmacii, oricât de pricepuţi ar fî în ştiinţa conducerii corăbiei, nu au destulă 
măiestrie să ţină piept oricărei furtuni. De asta de multe ori şi fug de lupta cu valurile. 

d. Tu, însă, ai o ştiinţă care este mai presus de orice furtună, ai puterea unui suflet de filozof, care 
e mai puternică decât mii şi mii de oştiri, mai tare ca armele, mai tare ca tunurile şi zidurile. 
Ostaşii, armele, zidurile şi tunurile sunt de folos numai pentru apărarea trupului şi asta nu 
întotdeauna, nici împotriva tuturor; sunt împrejurări când toate acestea sunt biruite şi lasă fără 
apărare pe cei ce se sprijină pe ele. Armele tale, însă, n-au frânt săgeţi de-ale barbarilor, nici 
maşini de război de-ale oamenilor, nici n-au înfrânt atacuri şi viclenii de luptă ca acestea, ci au 
biruit nevoile firii, au pus capăt tiraniei lor, au doborât acropola lor. Luptându-te necontenit cu 
demonii, ai avut nenumărate biruinţe; n-ai primit nici o rană, ci ai rămas în picioare într-un nor 
atât de mare se săgeţi; iar săgeţile aruncate de ei împotriva ta le-ai întors din nou împotriva celor 
ce le slobozeau. 

înţelepciunea măiestriei tale este aşa: te răzbuni pe cei ce-ţi fac rău tocmai prin răul ce-1 suferi de 
la ei; întristezi pe duşmani tocmai prin duşmănia ce ţi-o poartă; iar răutatea lor îţi este pricină de 
mai mare laudă. Dar pe toate acestea le ştii bine şi tu; ai simţit prin experienţă adevărul lor, aşa 
că pe bună dreptate numeşti basme toate răutăţile duşmanilor. Spune-mi, cum n-ai să le numeşti 
basme, când tu, cu toate că ai trup muritor, dispreţuieşti moartea ca şi cei care se grăbesc să 
părăsească o ţară străină ca să se întoarcă în propria lor ţară. Ai dus-o toată viaţa în boli cumplite, 
dar te-ai simţit mai bine decât cel cu trupuri sănătoase şi pline de putere; ocările nu te-au zdrobit, 
iar onorurile şi slava nu te-au făcut să te mândreşti; şi asta, doar, e pentru mulţi pricină de mii şi 
mii de rele! Da, oamenii care au strălucit ca preoţi, care au ajuns la adânci bătrâneţe şi-aveau 
părul alb ca neaua, au alunecat şi au ajuns din pricina mândriei privelişte de batjocură. Tu eşti 
femeie; ai un trup mai slab ca pânza de păianjen; ai suferit atâtea şi atâtea lovituri şi nu numai că 
n-ai alunecat, dar ai oprit de la cădere şi pe alţi mulţi. Alţii nici n-au stat pe câmpul de bătălie, ci 
chiar de la început, aş putea spune chiar din pragul luptelor, au fost doborâţi; tu, însă, ai ajuns de 
nenumărate ori la capătul luptelor şi de fiecare dată ai smuls cununa biruinţei, dând tot felul de 
lupte şi bătălii. Şi pe bună dreptate, că luptele virtuţii nu stau în vârstă, nici în trup, ci numai în 
suflet şi voinţă. De aceea au fost încununate femei, iar bărbaţii s-au împiedicat; pentru asta tineri 
au fost strigaţi biruitori, iar bătrâni făcuţi de ruşine. 

e. Trebuie, dar, să-i admirăm pe cei care săvârşesc fapte de virtute şi mai ales atunci când îi 
vedem că le săvârşesc, atunci când mulţi părăsesc aceste lupte. Asta e o altă pricină pentru care 
trebuie să admirăm nespus de mult sârguinţa ta; că în vreme ce atâţia bărbaţi, atâtea femei şi 
atâţia bătrâni, în aparenţă vrednici de multă cinstire şi respectaţi de toţi, au luat-o la fugă, au 
căzut şi au fost biruiţi, nu de iureşul luptei, nici de atacurile puternice ale duşmanilor, ci înainte 
de începerea atacului, tu, după atâtea lupte şi bătălii, nu numai că n-ai slăbit, nici nu te-ai tulburat 
de mulţimea relelor, dimpotrivă, ai ajuns mai tare şi mulţimea luptelor ţi-a fost adaos de putere. 
Amintirea faptelor tale mari săvârşite până acum, îţi este temei de bucurie şi de veselie şi pricină 
de mai mare râvnă. De asta mă bucur, salt şi mă veselesc. Şi n-am să încetez de a spune mereu 
asta şi de a-mi plimba pretutindeni pricina bucuriei mele. 

Da, despărţirea de mine te întristează, dar mare e mângâierea ce ţi-o dau faptele tale! Că şi eu, cu 
toată lungimea drumului ce ne desparte, culeg nu mică bucurie de pe urma bărbăţiei tale. 

din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

Scrisoarea XIII - Scrisă în anul 405 [ PG 52]. 

1 .a. Ce spui? N-ai înălţat trofeul, nici n-ai dobândit nici o victorie strălucită? Dar nu spune asta 
toată lumea? Nu-ţi cântă întreg pământul faptele tale mari? Da, bătăliile şi luptele tale le-ai dat 
dintr-un singur loc; da, cursele drumurilor tale şi luptele tale atletice pline de sânge în loc de 
sudoare au avut loc tot acolo, dar slava şi lauda lor au cuprins marginile pământului. Tu, însă, 
voind să-ţi măreşti luptele şi să-ţi înmulţeşti răsplăţile, le-ai adăugat şi cununile date de smerenie, 
spunând că eşti atât de departe de aceste biruinţe, cât de departe sunt morţii de vii. Cuvintele tale 
sunt pline de smerenie şi eu voi încerca să-ţi dovedesc asta din faptele tale. Ai pierdut patria, 
casa, prietenii, rudele; ai fost surghiunită; nu încetai de a simţi moartea în fiecare zi; şi ceea ce 
lipsea firii o împlineai prin bogăţia voinţei tale. Şi pentru că nu-i cu putinţă ca un om să moară de 
mai multe ori, ai făcut asta cu gândul şi voinţa. Mai mult chiar! Cu toate că pe unele din aceste 
încercări le sufereai, iar pe altele le aşteptai să le suferi, totuşi n-ai încetat să-i înalţi pentru ele 
slavă lui Dumnezeu Cel Ce le-a îngăduit şi să dai lovitură de moarte diavolului. Că diavolul a 
primit o lovitură mortală, a arătat-o chiar el prin aceea că s-a înarmat cu şi mai mult arme; de asta 
atacurile lui de mai târziu au fost mai cumplite ca cele dintâi. 

b. După cum un scorpion sau un şarpe, când e lovit mai tare, muşcă cu mai multă furie pe cel ce 
1-a lovit, arătând prin asta şi furia lui năprasnică împotriva celui ce 1-a lovit, dar şi cumplita 
durere pe care a simţit-o, tot aşa şi diavolul, fiara aceasta neruşinată, s-a năpustit cu mai multă 
furie asupra ta şi a adus peste tine mai multe încercări, tocmai pentru că a primit adânci răni de la 
minunatul şi marele tău suflet. Diavolul le-a adus, nu Dumnezeu; Dumnezeu le-a îngăduit, ca să- 
ţi mărească bogăţia, să-ţi facă mai mare câştigul, să-ţi prilejuiască mai multă răsplată, mai 
îmbelşugată plată. Nu te tulbura deci, nu te nelinişti! A ostenit vreodată cineva, strângând 
bogăţii? S-a simţit prost vreodată cineva, urcând la cele mai înalte dregătorii? Nu! Dacă cei care 
adună aceste lucruri omeneşti, lucruri vremelnice şi mai slabe decât umbra, lucruri care se 
vestejesc mai iute ca florile ce putrezesc, dacă saltă, dănţuiesc şi zboară de bucurie, de o bucurie 
care piere îndată ce apare, o bucurie asemănătoare valurilor râurilor ce trec iute pe dinaintea 
noastră, apoi cu mai mult drept ai tu ca vremea de acum să-ti prilejuiască nespus de mare 
bucurie, chiar dacă mai înainte ai fost năpădită de tristeţe. Comoara ce ai adunat este nefurată! 
Vrednicia ce ţi-ai câştigat-o cu aceste suferinţe nu se dă moştenire, nu ştie şi nici nu aşteaptă 

sfârşit, este fără de margini, nu-i pune capăt nici vitregia vremurilor, nici uneltirile oamenilor, 
nici atacurile demonilor, nici chiar moartea. 

c. Iar dacă vrei să plângi, plânge atunci pe cei ce au săvârşit acestea, pe stăpânii şi slugile acestor 
rele, pe cei care şi-au adunat nespus de mare pedeapsă şi pentru veacul ce va să fie, dar au primit 
şi aici cumplită osândă, pentru că atâţia oameni le întorc spatele, îi socotesc duşmani, îi blestemă 
şi-i osândesc. Spui că aceştia nu simt lucrul acesta? Dar tocmai pentru asta sunt de plâns şi sunt 
vrednici de lacrimi, ca şi nebunii care lovesc cu pietre şi bat pe cei cu care se întâlnesc, iar de 
multe ori chiar pe binefăcătorii şi prietenii lor, fără să simtă nebunia de care sunt cuprinşi. De 
asta nici nu se vindecă, că nu vor nici doctori, nici doctorii; dimpotrivă îi răsplătesc cu rău pe cei 
care caută să-i vindece şi să le facă bine. Prin urmare şi pentru aceasta sunt de plâns, pentru că nu 
simt cât de mare le e răutatea. Dar dacă nu le pasă de osânda altora, totuşi e cu neputinţă să scape 
de mustrarea conştiinţei lor, de care nu pot fugi; conştiinţa e un judecător drept; nu se pleacă nici 
în faţa fricii, nici în faţa linguşelilor; nu-i coruptă cu bani, nici nu plăteşte de lungimea timpului. 

2. a. Fiul lui Iacov, fiul care i-a spus tatălui său că o fiară sălbatică 1-a mâncat pe losif, cel care a 
făcut acea faptă grozavă şi rea, cel care a încercat să acopere cu această mască uciderea fratelui 
său, şi-a înşelat atunci tatăl, dar nu şi-a putut înşela conştiinţa, nici n-a putut-o linişti. Conştiinţa 
a continuat să se ridice împotriva lui, să strige la el mereu; nu i s-a putut stinge glasul. Şi a trecut 
multă vreme, dar fiul lui Iacov, care minţise pe tatăl său, care tăgăduise grozava lui faptă şi n-o 
spusese nici unui om, pe care nu-1 învinuia nimeni, nu-1 dădea de gol nimeni, nu-1 ataca nimeni, 
nu-i amintea nimeni de crima aceea, când era să-şi piardă libertatea şi viaţa, a arătat că nu fusese 
stins glasul acuzator al conştiinţei, că nu fusese acoperit, cu toate că trecuse atâta vreme. A spus 
aceste cuvinte: 

„Da, în păcate suntem pentru fratele nostru. Când ne ruga, n-am ţinut seamă de necazurile lui şi 
de durerea sufletului lui; şi acum se cere de la noi sângele lui" 139. 

b. A grăit aşa cu toate că era învinuit de altă faptă rea, cu toate că era acuzat de furt, cu toate că 
fusese dus în faţa judecăţii pentru că furase paharul de aur. Dar pentru că nu se ştia cu nimic 
vinovat de furt, nu-1 chinuia conştiinţa pentru asta şi nici n-a spus că suferă pentru vina ce i se 
aducea, nici pentru pricina pentru care era legat; se învinuieşte însă, se acuză de o faptă de care 
nu-1 învinuia nimeni, de care nimeni nu-i cerea socoteală, pentru care nu fusese băgat la 
închisoare, dar mai bine spus pentru o faptă pe care nici n-o săvârşise atunci. Conştiinţa îl 
chinuia; şi el care vărsase cu atâta uşurinţă sângele fratelui său, care nu suferise deloc la 
săvârşirea crimei, acum suferă şi îi învinuieşte pe cei care luaseră parte la crimă şi-şi jeleşte 
cruzimea, zicând: Când ne ruga, n-am ţinut seamă de necazul lui şi de durerea sufletului lui". Era 
de ajuns firea, spune el, ca să ne moaie inima şi să ne plece spre milă; dar fratele nostru a mai 
adăugat şi lacrimi, ne-a mai şi rugat, şi nici aşa nu ne-a înduplecat, ci n-am ţinut seamă de 
necazul lui şi de durerea sufletului lui. De asta suntem închişi în închisoarea aceasta, de asta ne 
este ameninţată viaţa, pentru că şi noi am păcătuit faţă de viaţa fratelui nostru. 

c. Tot aşa şi Iuda s-a îndreptat spre spânzurătoare şi şi-a sfârşit viaţa prin ştreang, pentru că n-a 
mai putut îndura mustrările conştiinţei. Când a pus la cale târgul acela neruşinat, spunând: „Ce 
voiţi să-mi daţi şi eu vi-L voi da vouă" 140, nu s-a ruşinat de cei ce-1 auzeau, că el, ucenicul, a 
urzit o astfel de faptă împotriva Dascălului său; în zilele ce s-au scurs între târg şi vânzare nu 1-a 
mustrat conştiinţa; beat de plăcerea dragostei de argint, nu simţea învinuirile conştiinţei. Dar 

după ce a săvârşit păcatul, după ce a luat argintul, după ce s-a potolit plăcerea câştigului şi a ieşit 
la iveală cauza păcatului atunci, fără să-1 silească cineva, fără să-1 forţeze cineva, fără să-1 
îndemne cineva, s-a dus de bună voie, a aruncat argintul celor ce i l-au dat, şi-a mărturisit 
fărădelegea lui şi a spus în auzul acelora: „Am păcătuit, vânzând sânge nevinovat" 141. N-a mai 
putut îndura mustrarea conştiinţei. 

Aşa e păcatul; înainte de săvârşirea lui îl îmbată pe cel ce-1 săvârşeşte; după ce a fost împlinit şi 
săvârşit, după ce a zburat şi s-a stins plăcerea păcatului, rămâne lângă păcătos numai conştiinţa 
care-1 acuză; conştiinţa ţine loc de călău, îl sfâşie pe păcătos, îl supune la cele mai cumplite 
chinuri, care-1 apasă mai tare ca plumbul. 

3. a. Aşa sunt chinurile cele de aici de pe pământ; pe cele de dincolo, gătite celor ce săvârşesc 
astfel de păcate, le ştii cum sunt. Pe aceştia trebuie să-i plângi, pe aceştia trebuie să-i jeleşti. Şi 
Pavel tot aşa făcea! Se bucura împreună cu cei ce luptă, cu cei ce se nevoiesc, cu cei ce suferă 
răul şi plângea pe cei păcătoşi. De aceea şi spunea: „Nu cumva venind, iarăşi să mă umilească 
Dumnezeul meu faţă de voi şi să plâng pe mulţi care au păcătuit înainte şi nu s-au pocăit de 
desfrâul şi necurăţia ce au făcut"142. Despre cei care se luptau spunea : „Mă bucur şi mă bucur 
împreună cu voi toţi" 143. Nimic, dar să nu te tulbure, nici din cele ce şi se întâmplă, nici din cele 
ce te ameninţă. Valurile nu clintesc stânca, ci cu cât o izbesc cu mai multă furie, cu atât mai 
repede valurile pier. Tot aşa şi cu acestea; şi au fost şi vor mai fi; dar mai bine spus, cu mult mai 
mult. Da, valurile nu clintesc stânca; pe tine, însă, valurile nu numai că nu te-au clintit, dar te-au 
făcut şi mai puternică. Asta e deosebirea dintre păcat şi virtute. Păcatul păleşte când este atacat; 
virtutea, însă, străluceşte mai mult când e atacată. Virtutea este încununată nu numai după 
terminarea luptelor, ci chiar în timpul luptelor; chiar lupta îi este cunună; păcatul, dimpotrivă, 
când biruie atunci este făcut de ruşine, atunci este pedepsit, atunci se umple de mai multă 
necinste; înainte de pedeapsa ce-i este gătită dincolo, păcatul este pedepsit chiar când se 
săvârşeşte şi nu numai după ce s-a săvârşit. 

b. Iar dacă vrei să-mi fie mai întemeiat cuvântul, ascultă pe Sfântul Apostol Pavel, care face 
deosebire între aceste două, scriind romanilor dă în vileag viaţa necurată a unora din ei, arătând 
că chiar înainte de pedeapsă păcatul are alături de el pedeapsa atunci când se săvârşeşte, 
aminteşte de împreunările nelegiuite ale femeilor şi bărbaţilor, care calcă legile firii şi născocesc 
pofte nemaiauzite, grăind aşa: „Că şi femeile lor au schimbat rânduiala firească în una împotriva 
firii. Asemenea şi bărbaţii, lăsând rânduiala cea după fire a femeii, s-au aprins în pofta lor unul 
câtre altul, săvârşind ruşinea bărbaţi cu bărbaţi şi luând în ei înşişi răsplata ce se cuvine rătăcirii 
lor. 

- Ce spui, Pavele? Nu simt, oare, plăcere cei ce săvârşesc aceste fapte? Nu săvârşesc cu poftă 
această împreunare nelegiuită? Cum dar spui că sunt pedepsiţi chiar când o săvârşesc? 

- Hotărârea o dau, răspunde Pavel, întemeiat nu de plăcerea celor ce au această boală, ci pe 
natura faptelor săvârşite. Cel ce săvârşeşte adulter, înainte de pedeapsă, este pedepsit chiar în 
timpul când săvârşeşte adulterul; deşi i se pare că simte plăcere, totuşi îşi face sufletul mai rău şi 
mai ticălos. La fel şi ucigaşul: înainte de a vedea tribunalul şi sabia ascuţită, înainte de a primi 
pedeapsă pentru crimele săvârşite, piere chiar când săvârşeşte crima pentru că şi el îşi face mai 
ticălos sufletul. 

Ceea ce este pentru trup boala, figurile sau altă boală asemănătoare, ceea ce este rugina pentru 
fier, molia pentru lână, cariul pentru lemn sau viermele pentru came, aceea este păcatul pentru 
suflet. Păcatul îl face pe om rob, lipsit de libertate. Dar pentru ce spun eu rob şi lipsit de 
libertate? ÎI face să aibă suflet de animale necuvântătoare, suflet de lup, de câine, de şarpe, de 
viperă, de fiară! 

c. Profeţii au arătat asta. Unul din ei, ca să facă tuturor cunoscută schimbarea pricinuită de păcat, 
spunea: „Sunt câini mulţi care nu pot lătra" 145; asemenea câinilor turbaţi sunt oamenii vicleni, 
care uneltesc pe ascuns. Câinii când turbează nu atacă lătrând, ci se apropie în tăcere şi muşcă 
mai tare decât câinii care latră. Un alt prooroc îi numeşte pe oameni ciori 146. Altul spunea: 
„Omul în cinste fiind, n-a priceput; alăturatu-s-a dobitoacelor celor fără de minte şi s-a asemănat 
lor"147. Iar cel mare dintre profeţi, fiul celei sterpe, stând lângă Iordan, a numit pe unii oameni 
şerpi şi pui de năpârcăl48. Ce pedeapsă poate fi, deci, egală cu aceasta, ca o fiinţă cugetătoare şi 
foarte blândă, făcută după chipul lui Dumnezeu şi încărcată cu atâta cinste, să cadă într-o 
sălbăticie atât de mare? 

4. a. Ai văzut că păcatul are în el pedeapsa chiar înainte de pedeapsa veşnică? Află că şi virtutea 
are şi răsplată, chiar înainte de răsplată. După cum în trup - nimic nu mă împiedică să mă 
folosesc iar de acelaşi exemplu care lămureşte bine ce vreau să spun - aşadar, după cum în trup, 
cel sănătos şi robust, care n-are nici o boală, tocmai prin aceea că e sănătos simte plăcerea înainte 
de plăcere, pentru că plăcerea este unită cu sănătatea, pe acesta nu-1 pot supăra nici tulburările 
văzduhului, nici arşiţa, nici frigul, nici masa sărăcăcioasă, nici altceva ca acestea; sănătatea îi 
este de ajuns ca să alunge vătămarea pricinuită de acestea. Aşa se întâmplă de obicei şi cu 
sufletuL. De aceea şi Sfântul Pavel se bucura când era biciuit, când era prigonit, când suferea 
nenumărate rele, grăind aşa: „Mă bucur în suferinţele mele pentru voi"149. Răsplata virtuţii nu 
este numai în împărăţia cerurilor, ci în suferinţa însăşi, pentru că cea mai mare răsplată este să 
suferi pentru adevăr. De aceea şi ceata apostolilor a plecat cu bucurie de la sinedriul iudeilor, nu 
numai din pricina împărăţiei cerurilor, ci şi din pricină că au fost învredniciţi să fie batjocoriţi 
pentru numele lui Iisusl50. Aceasta-i cea mai mare cinste, cea mai maree cunună şi premiu, 
temei de nepieritoare plăcere. 

b. Bucură-te deci şi saltă! Nu-i mică lupta pe care ai dus-o; dimpotrivă este foarte mare lucru să 
înduri calomnia şi mai cu seamă când ţi se aduce o acuzaţie atât de mare; că te-au calomniat într- 
un tribunal public, acuzându-te de incendiu. De aceea şi Solomon, vrând să arate cât de grea este 
lupta aceasta, spune: „Am văzut bârfelile care se fac sub soare şi iată lacrimile celor bârfiţi; şi nu 
era cine să-1 mângâie"151. Iar dacă lupta e mare, precum e şi mare, atunci negreşit mai mare este 
cununa acestei lupte. De altfel şi Hristos porunceşte să se bucure şi să salte cei care duc această 
luptă cu răbdarea cuvenită. „Bucuraţi-vă şi vă veseliţi, când vor zice tot cuvântul rău împotriva 
voastră, minţind din pricina Mea, că plata voastră multă este în ceruri"152. Vezi câtă bucurie, 
câtă răsplată, câtă veselie ne pricinuiesc nouă cei care ne duc război? Nu-i o prostie, oare, să-ţi 
faci tu însuţi răul pe care nu ţi l-au putut face aceia? Ce vreau să spun? Duşmanii tăi nu numai că 
n-au putut să te pedepsească, ba dimpotrivă, ţi-au dat prilej de veselie şi temei de bucurie 
neveştejită. 

c. Tu, însă, te pedepseşti singură, chinuindu-te de tristeţe, muncindu-te, tulburându-te, 
umplându-ţi sufletul de mare durere. 

Duşmanii tăi ar trebui să facă asta, dacă ar vrea să-şi recunoască în sfârşit răutăţile lor. Ar fi drept 
ca ei să jelească acum, să plângă, să-şi acopere feţele de ruşine, să se ascundă, să se îngroape în 
pământ, ca să nu vadă nici soarele acesta! Să se închidă la întuneric, să-şi jelească răutăţile lor şi 
necazurile pe care le-au făcut atâtor Biserici! Tu? Tu trebuie să te bucuri şi să te veseleşti, că ai 
săvârşit cea mai mare dintre virtuţi, capul virtuţilor. 

d. Ştii, ştii bine că nici o virtute nu este egală cu răbdarea, ea mai cu seamă este împărăteasa 
virtuţilor, temelia faptelor bune, limanul cel neînvălurat, pacea în războaie, liniştea în furtună, 
întărirea în mijlocul uneltirilor. Răbdarea te face mai tare ca diamantul. Răbdarea nu poate fi 
biruită nici cu arme, nici de oşti, nici de maşini de război, nici de săgeţi, nici de lănci, nici de 
oştirile demonilor, nici de falangele înfricoşătoare ale puterilor potrivnice, nici chiar de diavolul, 
cu toată oştirea şi iscusinţa lui. De ce dar te temi? Pentru ce te întristezi, când eşti pregătită să-ţi 
dai şi viaţa, dacă împrejurările ar cere-o? Spui că doreşti să vezi sfârşindu-se odată răutăţile din 
jurul tău? Vei vedea şi sfârşitul lor! îl vei vedea curând, cu voia lui Dumnezeu! Bucură-te, dar, şi 
te veseleşte! Desfătează-te cu faptele tale bune! Nu-ţi pierde nădejdea nicicând. Te voi vedea 
iarăşi şi-ţi voi aduce aminte de cuvintele acestea. 

139 Facere 13, 21. 

140 Matei 26, 15. 

141 Matei 27, 4. 

142 IlCorinteni 12, 21. 

143 Filipeni 2, 17. 

144 Romani 1,26-27. 
145Isaia56, 10. 

146 Ieremia 3,2. 

147 Psalm 38, 12. 

148 Matei 3, 7. 

149 Coloseni 1,24. 

150 Fapte 5, 40-41. 

151 Ecleziast 4, 1. 

152 Matei 5, 11-12. 

Cuvioasa Olimpiada: Scrisoarea XIV 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

Scrisoarea XIV - Scrisă în anul 405 [= XVI, PG 52]. 

1 .a. Şi una şi alta se datorează nespusei iubiri de oameni a lui Dumnezeu: şi că îngăduie să vină 
peste tine atât de mari încercări şi atât de dese, ca să-ţi facă şi mai strălucitoare cununile, şi că te 
scapă iute de ele, ca să nu te strivească prin lunga lor durată. Aşa a chivernisit Dumnezeu şi viaţa 
bărbaţilor aceia vrednici, vorbesc de apostoli şi profeţi, când a îngăduit să se ridice valurile, când 
certând noianul relelor şi făcând vreme liniştită şi senină dintr-o groaznică furtună, încetează, 
dar, de a mai plânge şi de a cădea doborâtă de tristeţe. Nu te uita numai la necazurile care vin 
dese şi neîntrerupte peste tine, ci şi la grabnica scăpare şi la nespusa răsplată pe care o nasc ele. 

b. Ce este pânza de păianjen, umbra şi fumul şi chiar ceva mai şubred decât acestea, aşa 
sunt toate suferinţele care au venit peste tine în comparaţie cu răsplăţile ce ţi se vor da. Ce 
lucru mare este să pierzi totul, să fii mutat din loc în loc, să fii izgonit de pretutindeni, să ţi 
se confişte averile, să fii dus înainte tribunalelor, să fii bătut, să suferi rele de la cei cărora 
le-ai făcut bine cu nemiluita, să fii duşmănit de slugi şi de prieteni, ce lucru mare sunt toate 
acestea, când răsplata lor este cerul, bunătăţile cele nestricăcioase, care nu pot fi tălmăcite 
cu cuvântul şi nu au sfârşit, ci ne desfată veşnic? Nu te mai gândi la duşmănii, la viclenii, la 
pagube de bani, la necontenitele surghiunuri, la statul prin străini! Calcă-le în picioare cum 
calci cel mai mic fir de praf şi uită-te la comorile pe care aceste suferinţe le-au născut în 
ceruri! Uită-te la câştigul care nu se pierde şi la bogăţia ce nu poate fi furată. 

c. Spui că ti s-a şubrezit rău trupul din pricina acestor suferinţe şi necazuri şi că uneltirile 
vrăjmaşilor ţi-au mărit boala? îmi spui iarăşi de altă pricină de câştig, mare şi nespusă. Ştiu, ştiu 
bine, cu câtă mulţumire şi curaj ai îndurat boala! Asta - ţi-am spus-o - 1-a încununat pe Lazăr, a 
făcut de ruşine pe diavol când s-a luptat cu Iov şi a făcut mai strălucitor pe atletul acelei vestite 
răbdări! Aceasta 1-a înălţat mai mult decât dragostea lui pentru sărăcie şi decât dispreţul banilor 
şi decât pierderea neaşteptată a copiilor şi decât acele mii şi mii de uneltiri! Asta a închis 
desăvârşit gura cea neruşinată a vicleanului demon. 

d. Gândeşte-te şi tu necontenit la acestea, veseleşte-te, bucurate că ai dus la capăt lupta cea mai 
mare, că ai îndurat cu seninătate capul încercărilor şi că ai slăvit pe iubitorul de oameni 
Dumnezeu. Care deşi poate să le spulbere dintr-o dată pe toate, totuşi le îngăduie să fie, ca să-ţi 
facă şi mai strălucitoare această neguţătorie bună. De asta şi eu a te ferici nu încetez. 

e. M-am bucurat că ai scăpat de proces, aşa cum ţi se şi cuvenea. Prin achitarea ta ai dus la sfârşit 
procesul în aşa fel încât în timpul lui nici n-ai fost fricoasă şi nici nu te-ai lăsat doborâtă de 
necazurile pe care le aducea judecata, ci ai mers pe calea de mijloc, câştigându-ti libertatea ce ţi 
se cuvenea. Ai arătat în toate multă pricepere, multă îngăduinţă şi îndelungă răbdare. Ţi s-a vădit 
înţelepciunea ta, care nu poate fi înşelată. 

Cuvioasa Olimpiada: Scrisoarea XV 




din "Cuvioasa Olimpiada diaconiţa: O viaţă - o prietenie - o corespondenţă" 
Editura DEISIS 
Sibiu 1997 

1 .a. Te-ai fi aşteptat, oare, să duci o viaţă netulburată şi fără lupte, tu care din tinereţe ai arătat 
atâta filozofie şi ai călcat în picioare deşertăciunile omeneşti? Cum e cu putinţă asta? Dacă 
oamenii care se luptă cu oamenii primesc mii de răni şi în întrecerile atletice şi în războaie, cum 
poţi nădăjdui să duci o viaţă liniştită şi fără de griji, tu, care te-ai luat la luptă cu începătoriile, cu 
puterile, cu stăpânitorii lumeşti ai întunericului veacului acestuia, cu duhurile răutăţii 155, tu, care 
te-ai luptat atât de vitejeşte şi ai înălţat atâtea trofee şi prin atâtea fapte ai amărât pe demonul 
acela sălbatic şi blestemat. 

b. Nu trebuie, dar, să te tulburi că războaie multe te înconjoară de pretutindeni, că ai multe 
necazuri. Dimpotrivă, atunci ar trebui să te miri dacă n-ai avea de dus războaie şi n-ai avea 
necazuri! Necazul şi tulburarea sunt strâns unite cu virtutea. Ştii asta şi tu înainte de a ţi-o scrie. 
N-ai nevoie s-o afli de la alţii; pentru că şi eu îţi scriu asta, nu pentru a da lecţii uneia care n-o 
ştie. Ştiu că nu poate să te tulbure nimic, nici paguba banilor - lucru de nesuferit multora, - nici 
ocările, nici alt necaz asemănător. Dacă sunt de admirat cei care iau parte la suferinţele altora, 
apoi cu mult mai mult cei care le suferă. 

c. De aceea, Sfântul Pavel pentru amândouă pricinile îi laudă pe iudeii care au crezut, zicând: 
„Aduceţi-vă aminte de zilele de mai înainte în care după ce aţi fost luminaţi, aţi îndurat multă 
luptă de suferinţe, pe de o parte fiind daţi în privelişti cu defăimări şi necazuri, iar pe de altă 
parte făcându-vă părtaşi cu cei ce au suferit aşa"156. De aceea, nici eu nu-ţi scriu mult. Nimeni 
nu se duce la un învingător sau la un om care a înălţat un trofeu strălucitor cu gândul ca să-1 ajute 

în luptă, ci numai ca să-1 laude. De aceea şi eu, cunoscând câtă filozofie ai arătat în cele ce ţi s-au 
întâmplat, te fericesc, şi te admir şi pentru răbdarea de acum şi pentru răsplăţile ce ţi-ai pregătit 
prin asta. 

d. Dar pentru că ştiu bine că vrei să afli ce mai fac - că tac de multă vreme - află că am scăpat de 
boala cumplită de care sufeream, dar mai port încă în mine urmările bolii. Am doctori minunaţi, 
totuşi lipsa celor de trebuinţă vătăma folosul îngrijirii lor. Nu sunt numai doctoriile rare aici, dar 
şi altele care pot vindeca un trup bolnav; mă ameninţă şi foamea şi ciuma. Şi relele acestea le 
zămislesc neîntreruptele atacuri ale bandelor de tâlhari, care ies de departe la drum, se aţin la 
drumuri, taie de pretutindeni căile şi pun în primejdie viaţa călătorilor. Andronic, după cum 
însuşi spune, a căzut în mâinile lor şi a scăpat numai cu pielea. De aceea, te rog, să nu mai trimiţi 
pe nimeni aici. Mi-e teamă ca nu cumva aici să-i fie pricină de moarte. Ştii cât aş suferi. Dar dacă 
s-ar întâmpla să vină aici un om de încredere pentru vreo altă treabă, dă-mi prin el ştiri de 
sănătatea ta. Special pentru mine, nici pentru nevoile mele, să nu vină nimeni aici, de teama de 
care-ţi vorbeam. 

154 Scrisă la Arabissos în iarna lui 405-406 [= XV, PG 52]. 

155 Efeseni 6, 12. 

156 Evrei 10, 32-33. 

Cuvioasa Olimpiada: Scrisoarea XVII 




din "Cuvioasa Olimpiada diaconiţa: O viaţă - o prietenie - o corespondenţă " 
Editura DEISIS 
Sibiu 1997 

l.a. Nu-mi purta mie de grijă din pricina iernii aspre de aici, din pricina bolii mele de stomac şi 
din pricina navalei isaurilor. Iarna e aşa cum e de obicei aici în Armenia. Nici nu trebuie să-ţi 
spun mai mult. Iarna nu mă supără tare. De altfel am prevăzut-o şi am luat multe măsuri ca să 
scap de neplăceri: aprind mereu focul, mi-astup camera în care stau, mă îmbrac gros şi tot timpul 
stau în casă. E neplăcut, dar îndur pentru câştigul ce-1 am. Cât timp rămân în casă, frigul nu mă 
supără; dar dacă sunt silit să ies puţin afară şi să trag aer în piept, mă resimt nu puţin. De aceea şi 
pe tine te rog şi-ţi cer asta, ca pe un foarte mare dar, să ai multă grijă de sănătatea ta, ca să-ţi 
vindeci boala trupului. 

b. Şi tristeţea te îmbolnăveşte; dar dacă îţi mai este slăbit şi bolnav trupul, şi-1 neglijezi, dacă 
nu aduci doctori care să te caute, dacă trăieşti într-un ţinut cu aer bun şi nu-i dai trupului îngrijiri 
potrivite, gândeşte-te cât de mult se măreşte răul! Aşa că te rog adu doctori pricepuţi, ia doctorii, 
care te pot vindeca de nişte suferinţe ca acestea. Pentru că şi eu, cu multe zile înainte, m-am 
îmbolnăvit de stomac şi aveam vărsături din pricina climei de aici; pe lângă alte doctorii am luat 
şi pe cea trimisă de preavenerabila mea doamnă Sinclitia; n-a trebuit să iau această doctorie mai 
mult de trei zile şi m-am făcut sănătos. Te rog, ia şi tu doctoria asta şi fa ca să mi se mai trimită şi 
mie. 

c. într-adevăr când am simţit că mi-a revenit iar boala, am luat-o din nou şi m-am făcut sănătos. 
Doctoria asta opreşte flegma, îndepărtează guturaiul, este puţin înviorătoare, dă putere trupului, 
deschide pofta de mâncare. Toate acestea le-am cunoscut în câteva zile. Ai te rog bunătatea şi 
roagă-1 pe stăpânul meu, pe prea venerabilul Teofil comisul, să-mi facă doctoria şi să mi-o 
trimită. 

d. Nu te întrista că am să iernez aici. îndur acum iarna mai uşor şi sunt mai sănătos decât anul 
trecut. Aşa că şi tu, dacă te-ai îngriji cum trebuie, te-ai simţi cu mult mai bine. Iar dacă spui că 
boala îţi vine din pricina tristeţii, pentru ce mă rogi să-ţi mai scriu, când scrisorile trimise nu te- 
au schimbat deloc, ba dimpotrivă tirania tristeţii te-a prins atât de mult, că doreşti să pleci din 
lumea aceasta? 

e. Ai uitat, oare, câtă răsplată aduce şi boala unui suflet care o primeşte cu mulţumire? Nu ţi-am 
vorbit de atâtea ori de asta şi personal şi în scrisori? Dar poate că din pricina treburilor sau din 
pricina bolilor sau din pricina necazurilor nu-ţi mai aduci aminte de cele ce-ţi spuneam. De 
aceea, ascultă-mă, am să-ţi vorbesc încă o dată de durerile tristeţii tale. „Să scriu aceleaşi lucruri 
- spune Sfântul Pavel - mie nu mi-e greu, iar vouă de folos"162. 

2. a. Ce să spun şi ce să scriu? Nimic nu te face, Olimpiada, atât de vestit ca îndurarea suferinţei! 
Ea e împărăteasa bunătăţilor, ea e, mai ales, cununa cununilor! Şi după cum ea întrece pe toate 
celelalte fapte bune, tot aşa prin ea ajunge mai strălucit chipul celorlalte. Poate că nu-s destul de 
lămurite cuvintele mele. Ţi le voi lămuri. Ce vreau să spun? Nu e greu să înduri luarea averilor, 
chiar de le-ar lua pe toate, pierderea onorurilor, izgonirea din patrie, alungarea peste graniţă, 
munca grea şi istovitoare, statul în închisoare, lanţurile, ocările, insultele, batjocura; să nu 
socoteşti, însă, că e puţin lucru să înduri cu curaj unele ca acestea! 

b. O arată marele şi vestitul bărbat Iov, care a fost tulburat nu puţin din pricina acestei încercări. 
Dar nici aceasta nu e grea, nici pierderea copiilor - chiar de ţi-ar fi răpiţi toţi dintr-o dată - nici 
atacurile neîncetate ale duşmanilor, nici altceva din unele ca acestea; nici chiar ceea ce pare a fi 
culmea nenorocirilor, moartea. Care e atât de înfricoşătoare şi cutremurătoare, nici ea nu-i aşa de 
grea ca boala trupului. Acest lucru îl arată Iov, cel mai mare atlet al răbdării, care, atunci când s-a 
îmbolnăvit, a socotit că moartea are să-1 scape de necazuri. Când îndura celelalte nenorociri, nici 
nu simţea, deşi primea loviturile unele după altele, iar ultima, moartea copiilor, lovitură de 
moarte. Şi nu-i un lucru mic acesta, ci ceva care ţine de grozava viclenie a diavolului, vrăjmaşul 
lui. Că diavolul nu i-a dat lovitura de moarte, pierirea copiilor, când Iov era în putere, nici la 
începutul luptei, ci când era doborât de desele şi nenumăratele săgeţi aruncate împotriva lui; 
atunci i-a dat lovitura aceasta; lovitura a fost aşa de grozavă, că au fost ucişi şi băieţii şi fetele; 
toţi deodată, în floarea vârstei, de moarte silnică; iar felul morţii lor le-a fost mormânt de-a gata. 
Nu i-a văzut zicând în pat, nici nu le-a sărutat mâinile, n-a auzit cuvintele lor cele mai de pe 
urmă, nu le-a atins genunchii şi picioarele, nu le-a închis gura, nici nu le-a pogorât pleoapele pe 
ochi când şi-au dat sfârşitul, nu puţin lucru pentru mângâierea părinţilor, care-şi iau rămas bun de 
la copiii lor. Nici nu i-a petrecut pe unii la mormânt, iar întors acasă să se fi mângâiat de cei 
plecaţi cu cei rămaşi în viaţă, ci a auzit că au fost cu toţii acoperiţi de dărâmături, când stăteau la 
masă, când erau la ospăţ, la ospăţ, nu la beţie, ci la masă de dragoste, la masă de frăţie. Atunci 
toate s-au amestecat: sângele, vinul, paharele, acoperişul, masa, praful, mădularele copiilor, 
înainte de a auzi de nenorocirea asta Iov auzise de alte pierderi; le-a pierdut şi pe acelea într-un 
chip îngrozitor: toate turmele de oi şi toate cirezile de vite; unele - spunea vicleanul vestitor al 
acestei grozăvii - au fost mistuite de foc căzut din cer, iar altele răpite toate deodată de feluriţi 
duşmani şi junghiate împreună cu păstorii lor. 

c. Şi cu toate că a văzut atâta nenorocire abătură într-o clipită peste ogoarele lui, peste casa lui, 
peste vitele lui, peste copiii lui, cu toate că a văzut în rânduri valurile dese, stâncile de mare, 
întunericul adânc şi furtuna groaznică, Iov n-a fost doborât de tristeţe, aproape că nici n-a simţit 
cele întâmplate, doar atât întrucât era om şi părinte. Dar când au venit peste el boala şi bubele, 
atunci căuta şi moartea, atunci se şi plângea, şi se jelea, ca să afli că boala e mai grozavă decât 
toate, că suferirea bolii este cel mai înalt chip de răbdare. Nu-i era necunoscută nici vicleanului 
demon. Asta a fost pricina că diavolul, când a văzut că atletul rămâne netulburat şi liniştit în faţa 
tuturor celorlalte lovituri, s-a pornit să-i dea cea mai mare lovitură, zicând: „Toate celelalte 

lovituri, pierderea copiilor, a averilor şi altele - că asta înseamnă «piele pentru piele» 163 - le 
poate îndura un om, dar lovitură de moarte este aceea când primeşti suferinţele în trupul tău". De 
aceea diavolul, după ce a fost învins şi după lovitura asta, nici nu mai putea să murmure, el care 
mai înainte, în timpul celorlalte lovituri, avea mereu ceva de zis. Acum n-a mai avut neruşinarea 
să mai născocească ceva, ci ruşinat, s-a dus. 

3. a. Dar să nu socoteşti că ai dreptul să-ţi doreşti moartea, pentru că Iov, nemaiputând îndura 
durerile, îşi dorea moartea. Gândeşte-te în ce vreme îşi dorea el moartea şi cum erau lucrurile pe 
vremea aceea: nu era dată legea, nu veniseră profeţii, nu se revărsase Harul aşa ca acum, şi nici 
nu se cunoştea altă filozofie. Nouă ni se cere mai mult decât celor de pe vremea aceea; în faţa 
noastră stau lupte mai mari. Ascultă, că o spune Hristos: „Dacă nu va prisosi dreptatea voastră 
mai mult decât a cărturarilor şi a fariseilor, nu veţi intra întru împărăţia cerurilor"154. Să nu 
socoteşti că eşti fără de vină dacă îţi doreşti moartea. Ascultă glasul Sfântului Pavel, care spune: 
„A mă desface şi a fi cu Hristos este cu mult mai bine, dar este mai de trebuinţă pentru voi ca să 
rămân în trup" 165. Cu cât se prelungeşti mai mult necazul, cu atât mai multe sunt cununile; cu 
cât se arde mai mult în foc aurul, cu atât ajunge mai curat; cu cât străbate un negustor, care face 
comerţ pe mare, mai mult oceanul cu atât strânge mai multe mărfuri. 

b. Să nu socoteşti că e mică lupta ce-ţi stă acum în faţă - vorbesc de lupta pe care o dai cu boala 
ta - dimpotrivă, este cea mai mare din cele amintite. Lui Lazăr - ţi-am vorbit, e drept, adeseori de 
Lazăr; dar nimic nu mă împiedică şi acum - lui Lazăr i-a fost de ajuns boala ca să se mântuiască 
şi a fost dus în şanurile aceluia care avea casa deschisă pentru călători, în şanurile acelui care se 
muta mereu din loc în loc, la porunca lui Dumnezeu, în şanurile aceluia care şi-a junghiat pe fiul 
lui bun, pe cel Unul-Născut, pe cel dat la adânci bătrâneţe; acolo a fost dus Lazăr, care nu făcuse 
nici una din faptele mari ale lui Avraam, decât doar că îndurase fără murmur sărăcia, boala şi 
lipsa de ajutoare. Atât de mare bine este să înduri necazurile cu curaj; chiar de-ai fi găsit cu 
foarte mari păcate, scapi de povara cea grea a păcatelor; iar dacă ai făcut şi fapte bune şi eşti şi 
drept, nu mic adaos îţi aduce suferinţa, ci foarte, foarte mare în-drăznire către Dumnezeu. 

c. Pentru drepţi suferinţa e cunună strălucitoare, ea depăşeşte cu mult în strălucire soarele; 
pentru păcătoşi, mijloc de ispăşire. De asta Sfântul Pavel 1-a dat spre pierirea trupului pe cel ce a 
stricat casa tatălui său şi i-a necinstit patul, ca astfel să se curate. Că i-a fost curăţire unei pete ca 
aceasta, ascultă-1 pe Sfântul Pavel, care spune: „Ca să se mântuiască duhul în ziua Domnului 
nostru Iisus Hristos"166. Pe alţii, Sfântul Pavel îi mustră pentru alt prea înfricoşător păcat, pentru 
că se apropiau cu nevrednicie de sfânta masă şi se împărtăşeau cu sfintele taine; după ce spune că 
„unul ca acesta va fi vinovat faţă de trupul şi sângele Domnului" vezi cum spune Sfântul Pavel 
că se poate curaţi de această grozavă pată! Sfântul Pavel grăieşte aşa: „Pentru aceasta sunt între 
voi mulţi neputincioşi şi bolnavi" 168. Apoi după ce arată că soarta lor nu stă numai în pedeapsa 
aceasta, ci că au de aici şi câştig, că scapă de răspunderea ce o aveau de dat pentru acest păcat, 
adaugă: „Dacă ne-am judeca pe noi înşine, n-am mai fi judecaţi; dar pentru că suntem judecaţi, 
suntem pedepsiţi de Domnul ca să nu fim osândiţi împreună cu lumea" 169. Că au mare câştig de 
pe urma îndurării suferinţelor chiar cei care săvârşesc fapte bune, ne-o arată şi Iov, care a ieşit 
mai strălucitor de pe urma suferinţelor, dar ne-o arată şi Timotei, care, cu toate că era aşa de bun, 
cu toate că i se încredinţase o slujbă atât de mare, cu toate că străbătuse cu sfanţul Pavel întreaga 
lume, totuşi bolea zile întregi, fiindu-i trupul istovit de tot, nu o zi sau două sau trei, nici zece sau 
douăzeci de zile sau o sută. Lucrul acesta îl arată Sfântul Pavel prin cuvintele: „Foloseşte-te de 

puţin vin pentru stomacul tău şi pentru desele tale suferinţe" 170. Şi Sfântul Pavel, care a înviat 
morţi, nu i-a vindecat boala, ci 1-a lăsat în cuptorul bolii, ca să strângă şi de aici marea bogăţie de 
îndrăznire. 

d. L-a învăţat pe ucenicul său aceleaşi lecţii de care el se bucurase de la Stăpânul său şi pe care le 
primise de la Acela. E drept, Sfântul Pavel nu căzuse bolnav, dar încercările îl biciuiau tot atât de 
mult ca şi boala şi-i pricinuiau multă durere trupului. „Mi s-a dat -spune el - un ghimpe în trup, 
înger al Satanei, să mă bată peste obraz"171, adică loviturile, legăturile, lanţurile, temniţele, 
arestările, adeseori sfâşierea trupului de biciuirile călăilor. Din pricina asta pentru că nu mai 
putea îndura durerile din trupul lui, spunea: „Pentru aceasta am rugat de trei ori pe Domnul - prin 
trei ori Sfântul Pavel spune adeseori - ca să mă scape de ghimpele acesta" 172. Apoi, când nu i s- 
a împlinit rugămintea şi a aflat cât câştig îi aduce suferinţa 173, s-a liniştit şi se bucura de cele ce 

i se întâmplau. 

e. Şi tu, dar, să nu socoti că trăieşti de prisos, fie că stai în casă, fie că eşti ţintuită în pat. înduri 
suferinţe mai grozave decât cei târâţi, sfâşiaţi şi întinşi de călăi, pentru că ai în tine necontenit 
călăul, boala aceasta grozavă de care suferi. Nu-ţi dori, dar, nici moartea, nici nu-ţi neglija 
sănătatea. Nici asta nu e bine. De aceea şi Pavel îl îndeamnă stăruitor pe Timotei să se îngrijească 
de sănătate. In sfârşit, despre boala ta sunt de ajuns cele ce ţi-am spus. 

4. a. Iar dacă despărţirea de mine te face să te întristezi, aşteaptă, are să se sfârşească! N-o spun 
ca să te mângâi, ci o ştiu precis. Iar dacă n-are să se întâmple, apoi, după părerea mea eu de mult 
am plecat de aici, întrucât depinde asta de încercările la care am fost supus. Nu mai vorbesc de 
toate cele petrecute în Constantinopol după plecarea mea de acolo. Poţi să afli câte am îndurat în 
timpul acestei călătorii lungi şi anevoioase - unele încercări au fost în stare să-mi prilejuiască 
moartea - câte am îndurat după sosirea mea aici, câte după moartea din Cucuzon, câte după 
şederea în Arabis. 

b. Dar am scăpat din toate acele încercări şi acum sunt sănătos şi în deplină siguranţă, încât toţi 
armenii se minunează că îndur, cu un trup atât de slab şi de firav, gerul acesta aşa de năprasnic, 
că pot să respir, când băştinaşii cu greu pot îndura iarna de aici. Am rămas nevătămat până acum 
şi am scăpat de mâinile tâlharilor care m-au atacat adeseori. Am rămas nevătămat, cu toate că-mi 
lipsesc cele de neapărată trebuinţă pentru trai şi nici nu pot face baie; de când am venit aici 
mereu simt nevoia unei băi; am ajuns însă într-o astfel de stare, că nici nu mai doresc mângâierea 
unei băi, dimpotrivă, mă simt chiar mai sănătos aşa. Nu m-a doborât nici asprimea climei, nici 
pustietatea locurilor, nici greutatea cumpărătorilor, nici lipsa de ajutoare, nici neştiinţa doctorilor, 
nici lipsa băilor, nici locuinţa în care stau închis ca într-o temniţă, nici lipsa de mişcare, de care 
am necontenit nevoie, nici fumul din casă şi că trebuie să stau tot timpul lângă foc, nici frica de 
tâlhari, nici atacurile lor dese. Nimic din toate acestea nu m-a doborât; dimpotrivă mă simt mai 
sănătos de când sunt aici. E drept că mă şi îngrijesc mult. 

Gândeşte-te la toate acestea şi depărtează din suflet tristeţea ce te stăpâneşte din pricina mea. Nu- 
ţi cere singură pedeapsă cumplită şi fără de folos. 

c. Ţi-am trimis nu de mult o lucrare, pe care am scris-o cu următorul subiect: „Că nimeni nu 
poate fi vătămat decât de sine însuşi", în această scriere vorbesc de aceleaşi lucruri de care 

vorbesc în scrisoarea ce ţi-o trimit acum. Citeşte-o des; iar după ce te vei face sănătoasă, citeşte-o 
cu voce tare. Iţi va fi un leac minunat; dacă voieşti să-1 iei. Iar dacă te încăpăţânezi şi nu vrei să 
te îngrijeşti de sănătate şi nici nu vrei să ieşi din mlaştina tristeţii tale, cu toate numeroasele mele 
sfaturi şi îndemnuri, nu-mi va fi nici mie uşor să te ascult şi să-ţi trimit scrisori dese şi lungi, de 
vreme ce n-ai câştigat nimic din ele spre înviorarea ta. 

d. Cum am să ştiu asta? Nu dacă mi-o spui, ci dacă mi-o dovedeşti cu fapta. Pentru că şi acum 
mi-ai spus că nimic altceva nu te îmbolnăveşte decât tristeţea. Tu mi-ai mărturisit-o; deci, dacă 
nu scapi de boală, n-ai să mă convingi că ai scăpat de tristeţe. Dacă, după cum mi-ai scris, 
tristeţea te îmbolnăveşte, atunci urmează că odată ce alungi tristeţea, alungi boala; dacă smulgi 
rădăcina, distrugi şi ramurile; dar dacă ramurile rămân puternice şi verzi, aducătoare de roduri 
nepotrivite, nu pot fi convins că ai scăpat de rădăcină. Nu-mi arăta cuvinte, ci fapte; caută de te 
fă sănătoasă şi vei vedea că-ţi vin iarăşi scrisori, care depăşesc măsura unei cuvântări. 

e. Să nu socoteşti că ai mică mângâiere că trăiesc, că sunt sănătos, că am scăpat de boală şi de 
slăbiciune, cu toate împrejurările grele prin care am trecut, pricină de durere şi de supărare 
pentru duşmanii mei, după cum am aflat. Este firesc să-ţi pricinuiască toate acestea foarte mare 
mângâiere, capul mângâierii. Nu numi pustietate pe însoţitorii şi însoţitoarele tale; sunt de pe 
acum în ceruri prin suferinţele pe care le îndură. 

f Am suferit foarte tare şi mult pentru Pelaghie monahul. Gândeşte-te de câte cununi sunt 
vrednici cei care se ţin cu curaj în picioare, când oameni care trăiesc în atâta asceză şi înfrânare 
par a fi trântiţi atât de ticălos spre cădere. 

161 Scrisă la începutul anului 407 [= IV, PG 52]. 

162 Filipeni 3,1. 

163 Iov 2, 4. 

164 Matei 5, 20. 

165 Filipeni 1,23-24. 

166 ICorinteni 5,5. 

167 ICorinteni 11,27. 

168 ICorinteni 11, 30. 

169 ICorinteni 11, 31-32. 
170ITimotei5,23. 

171 IlCorinteni 12, 7. 

172 IlCorinteni 12, 8. 

173 IlCorinteni 12, 9. 

